سه‌روه‌ر پێنجوێنی - : سەلەفیەت وەكو زەمینەیەك بۆ عەلمانیەت و دەوڵەتی مەدەنی ـ خوێندنەوه‌یەك بۆ ئەزمونی زانای ئایینیی سەلەفی (ئوسامە ئەلقوصی)\nسەلەفیەت وەكو زەمینەیەك بۆ عەلمانیەت و دەوڵەتی مەدەنی ـ خوێندنەوه‌یەك بۆ ئەزمونی زانای ئایینیی سەلەفی (ئوسامە ئەلقوصی)\nسه‌له‌فیه‌ت وه‌كو زه‌مینه‌یه‌ك بۆ عه‌لمانیه‌ت و ده‌وڵه‌تی مه‌ده‌نی\nخوێندنه‌وه‌یه‌ك بۆ ئه‌زمونی زانای ئایینیی سه‌له‌فی (ئوسامه ئه‌لقوصی)\nئه‌زمونی پیاوانی ئایینی له كۆمه‌ڵگای ئیسلامیدا پێمان ده‌ڵێت كه گۆڕانكاریی فیكری و كرانه‌وه و دامه‌زراندنی بیری ئایینیی ڕوناكبیرانه‌ی گونجاو له‌گه‌ڵ سه‌رده‌م و كۆمه‌ڵگای هاوچه‌رخدا؛ ئه‌گه‌رێكی كراو و كرده‌نیه. و هه‌روه‌ها پێمان ده‌ڵێت ته‌وژمه سه‌له‌فیه‌كه وه‌كو خۆی و به‌بێ موتوربه‌كردنی به چه‌مكه‌كانی ئیسلامی سیاسی و ئیخوان موسلیمین؛ ده‌كرێت ته‌وژمێكی لێ په‌یدا ببێت كه له‌گه‌ڵ كۆمه‌ڵگای مه‌ده‌نی و ده‌وڵه‌تی مه‌ده‌نی و به‌ڕێوه‌بردنی عه‌لمانی بگونجێت، چونكه هه‌رچه‌ند ئه‌م ته‌وژمه سه‌له‌فیه له بابه‌ته تیۆلۆجیایی (لاهوتی) ـه‌كاندا زۆر ده‌قپه‌رست و ڕواڵه‌تبینه، به‌ڵام له بابه‌ته سیاسیه‌كاندا وه‌كو ئیسلامی سیاسی هه‌وڵ ناده‌ن تێكه‌ڵی دروست بكه‌ن له‌نێوان (سیاسی) و (دینی) دا.\nصه‌دوقیه‌كان و فه‌ریسیه‌کانی جیهانی ئیسلامی\nئه‌م حاڵه‌ته‌ش كه ئێسته له كۆمه‌ڵگای ئیسلامیدا نمونه‌ی هه‌یه؛ حاڵه‌تی (صه‌دوقیه‌كان) ی پێش مێژوی زایینی بیر ده‌خاته‌وه كه ڕێبازێكی یه‌هودی بون له فه‌له‌ستین. ئه‌م صه‌دوقیانه زیاتر وه‌كو سه‌له‌فیه‌كانی كۆمه‌ڵگای ئیسلامی وا بون: وه‌كو چۆن سه‌له‌فیه‌كان باوه‌ڕیان به گه‌لێك ده‌ق و بیروباوه‌ڕی لاوه‌كی و ناڕه‌سه‌ن و دره‌نگپه‌یدابوی ناو كۆمه‌ڵگای ئیسلامی نیه، به هه‌مان شێوه‌ش صه‌دوقیه‌كان ته‌نها باوه‌ڕیان به ده‌قه‌كانی ته‌وڕات هه‌بو، باوه‌ڕیان به‌و كه‌له‌پوره یه‌هودیه حاخامیه نه‌بو كه دوای ته‌وڕات دروست ببو، هه‌ر بۆیه باوه‌ڕیشیان به‌و بیروباوه‌ڕانه نه‌بو كه له‌دوای ته‌وڕاته‌وه دروست بون (وه‌كو بیروباوه‌ڕی ژیانی دوای مردن، كه ئه‌مه له ته‌وڕاتدا شوێنه‌واری نیه). له هه‌مان كاتیشدا ده‌توانرێت بوترێت جۆرێك له (عه‌لمانیه‌ت) ـیان پیاده ده‌كرد كه ده‌سه‌ڵاتی ئایینی و ده‌سه‌ڵاتی سیاسییان جیا كردبوه‌وه: خۆیان له ئورشه‌لیم خاوه‌نی ده‌سه‌ڵاتی ئایینی بون، ده‌سه‌ڵاتی سیاسییش به‌ده‌ستی سه‌لوكیه گریكه‌كانه‌وه بو، و به‌م شێوه‌یه هه‌ڵبژارده‌یه‌كی ئایینی له صه‌دوقیه‌كان ده‌سه‌ڵاتی ئایینیان به‌ده‌سته‌وه بو، هه‌ڵبژارده‌یه‌كی سیاسییش له سه‌لوكیه‌كان ده‌سه‌ڵاتی سیاسییان به‌ده‌سته‌وه بو، و ئه‌م دو هه‌ڵبژارده ئایینی و سیاسیه، هه‌م به‌جیا و به‌بێ سنوربه‌زاندن، و هه‌م به هه‌ماهه‌نگی و هاوپه‌یمانی، وڵاتیان به‌ڕێوه ده‌برد. به‌پێچه‌وانه‌ی صه‌دوقیه‌كانه‌وه، (فه‌ریسیه‌كان)، كه پێشینه‌ی یه‌هودیه‌تی ڕه‌ببانی (حاخامی) یه كه دواتر و تا ئێسته بوه‌ته یه‌هودیه‌تی نمونه‌یی؛ ئه‌مانه هه‌م كۆمه‌ڵێك گه‌شه و گۆڕانیان هێنابوه ناو ئایینی یه‌هودیه‌وه و كۆمه‌ڵێك ده‌قی تریان خستبوه ناو لیستی كتێبه پیرۆزه‌كانه‌وه و كۆمه‌ڵێك بیروباوه‌ڕیان زیاد كردبو بۆ باوه‌ڕی یه‌هودی، و هه‌م بیرێكی ئایینی ـ سیاسییان په‌ره پێدابو كه له هه‌ستی نیشتمانی و به‌رهه‌ڵستیی داگیركه‌ره‌وه ئاوی ده‌خوارده‌وه، چونكه ئه‌مانه قوتابیی ئه‌و پێغه‌مبه‌ره یه‌هودیانه‌ی دوای دیلیی بابیلی بون كه بیریان له بارودۆخی سیاسیی گه‌له‌كه‌یان ده‌كرده‌وه. بۆیه ئه‌مانه ـ هه‌رچه‌ند وه‌كو ته‌وژمه یه‌هودیه‌كانی تر [ی وه‌كو جوله‌كه ده‌مارگیره‌كان (قه‌ننائیم קנאים) یان زێلۆته‌كان Zealots كه یه‌كێك بون له‌و گروپه یه‌هودیه توندوتیژانه‌ی كه ڕوبه‌ڕوی داگیركه‌ری ڕۆمانی ده‌بونه‌وه، سه‌ده‌ی ١ ز.] توندڕه‌ویش نه‌بون ـ به‌ڵام ئه‌و جۆره عه‌لمانیه‌ته‌ی كه صه‌دوقیه‌كان په‌یڕه‌وییان ده‌كرد به جۆرێك له بێباوه‌ڕی ده‌زانی و بنچینه‌یان دانا بۆ بیركردنه‌وه‌یه‌كی ئایینی ـ سیاسی كه بابه‌ته سیاسی و نیشتمانیه‌كان ده‌كاته بابه‌تی ئایینی و به‌م شێوه‌یه حاڵه‌تی جیاكردنه‌وه‌ی (سیاسی) و (ئایینی) له‌ناو ده‌بات و یه‌كسانیان ده‌كات به یه‌كتر. هه‌ر بۆیه فه‌ریسیه‌كان تانه‌یان له ئایینداریی صه‌دوقیه‌كان ده‌دا، و هه‌ر بۆیه بیروڕایه‌كیش دروست بوه ده‌رباره‌ی ڕیشه‌ی (زندیق) كه ده‌ڵێت له (صدوقی) ـه‌وه هاتوه!(١)\nئێسته له كۆمه‌ڵگای ئیسلامیدا ئه‌م دو ته‌وژمه صه‌دوقی و فه‌ریسیه ئاماده‌ییان هه‌یه و له كێشه‌دان:\nته‌وژمه صه‌دوقیه‌كه، ئه‌و سه‌له‌فیانه‌ن كه پێیان ده‌وترێت (سه‌له‌فیی مه‌دخه‌لی) و به خۆگونجاندن له‌گه‌ڵ ده‌سه‌ڵات و پاشكۆیه‌تیی ده‌سه‌ڵات تۆمه‌تبار ده‌كرێن، له كاتێكدا له كرۆكدا ئه‌مانه باوه‌ڕیان به جۆرێك له جیاكردنه‌وه‌ی ده‌سه‌ڵاتی ئایینی و ده‌سه‌ڵاتی سیاسی هه‌یه، هه‌ر بۆیه باوه‌ڕیان به‌وه نیه خۆیان كاری سیاسی و حیزبی بكه‌ن، جگه له‌مه‌ش یاخیبون له ده‌سه‌ڵات به كارێكی هه‌ڵه و ناپێویست ده‌زانن و پێیان وایه ئاژاوه‌ی لێ په‌یدا ده‌بێت كه له سته‌مكاریی ده‌سه‌ڵاته‌كه خراپتره. له به‌رامبه‌ریاندا، ته‌وژمه فه‌ریسیه‌كه، ئه‌و هێز و لایه‌نانه‌ی ئیسلامی سیاسیه كه هه‌رچه‌ند شانازی ده‌كه‌ن به ئۆپۆزیسیۆنبون و به‌رهه‌ڵستیی ده‌سه‌ڵات، به‌ڵام له كرۆكدا ئه‌مانه كاری ئایینی و كاری سیاسی تێكه‌ڵ ده‌كه‌ن و باوه‌ڕیان به جیاكردنه‌وه‌ی ده‌سه‌ڵاتی ئایینی و ده‌سه‌ڵاتی سیاسی نیه، و كاری سیاسی و حیزبی له‌گه‌ڵ كاری ئایینی تێكه‌ڵ ده‌كه‌ن و پێیان وایه ده‌بێت له ڕێگه‌ی كاری حیزبی و سیاسیه‌وه كار بۆ ئیسلام بكه‌ن.\nهه‌ر بۆیه ئه‌م دو ته‌وژمه له كێشمه‌كێشدان، و یه‌كتر تۆمه‌تبار ده‌كه‌ن: لایه‌نه سه‌له‌فیه‌كه لایه‌نی ئیسلامی سیاسی تۆمه‌تبار ده‌كات به‌وه‌ی ئایینداریی كردوه به سیاسه‌ت و حیزبایه‌تی، و ئه‌مه‌ش تا ڕاده‌یه‌كی زۆر ڕاسته. لایه‌نی ئیسلامی سیاسییش لایه‌نه سه‌له‌فیه‌كه تۆمه‌تبار ده‌كات به پاشكۆیه‌تیی ده‌سه‌ڵات و به‌رگرتن له هه‌وڵ بۆ گۆڕینی ده‌سه‌ڵات.\nبه ئه‌زمون بۆمان ده‌رده‌كه‌وێت ئه‌و شێوازه‌ی لایه‌نه سه‌له‌فیه‌كه بۆ كۆمه‌ڵگای هاوچه‌رخ و به‌رێوه‌بردنی عه‌لمانی گونجاوه نه‌ك لایه‌نی ئیسلامی سیاسی، چونكه ئه‌و دابه‌شكردن و جیاكردنه‌وه‌یه‌ی لایه‌نه سه‌له‌فیه‌كه ده‌یكات له‌نێوان دامه‌زراوه‌ی سیاسی و دامه‌زراوه‌ی ئایینیدا؛ ڕێگه خۆشكردنێكه بۆ دروستكردنی كۆمه‌ڵگایه‌كی مه‌ده‌نی و ده‌وڵه‌تێكی مه‌ده‌نی (نائایینی). به‌ڵام ئیسلامی سیاسی ده‌بێته هۆی نه‌هێشتنی سنور له‌نێوان (سیاسی) و (ئایینی) و گۆڕینی (سیاسی) بۆ (ئایینی) و به‌كارهێنانی سیاسه‌ت بۆ ئایین و ئامانجی ئایینی، و گۆڕینی (ئایینی) بۆ (سیاسی) و به‌كارهێنانی ئایین بۆ سیاسه‌ت و ئامانجی سیاسی.\nبۆیه ده‌ڵێم ته‌وژمه سه‌له‌فیه‌كه بۆ كۆمه‌ڵگای هاوچه‌رخ گونجاوتره: بیری ئایینی و تیۆلۆجیا (لاهوت) و پابه‌ندیی ئایینی له‌نێو خۆیاندا وه‌كو خۆی پارێزگاری لێ ده‌كه‌ن (و به‌م شێوه‌یه‌ش ده‌ست وه‌رناده‌نه بواره فیكری و زانستیه نوێیه‌كانیشه‌وه)، به‌ڵام ده‌ست وه‌رناده‌نه سیاسه‌ته‌وه و لێ ده‌گه‌ڕێن ده‌سه‌ڵات ده‌سه‌ڵاتێكی دنیایی بێت و ده‌سه‌ڵاتی ڕۆژ بێت. به‌ڵام لایه‌نی ئیسلامی سیاسی، هه‌رچه‌ند كۆمه‌ڵێك گۆڕانكاری و به‌ره‌وپێشبردن له بیری ئایینی و تیۆلۆجیا (لاهوت) و حوكمه ئایینیه‌كاندا ده‌كات (ئه‌مه‌ش هه‌ر بۆ ئه‌وه‌ی به‌رگێكی فیكری و زانستیی نوێیان پێ له‌به‌ر بكه‌ن)، به‌ڵام به نیازی كاری ئایینی ده‌ست وه‌رده‌داته سیاسه‌ته‌وه و ناهێڵن سیاسه‌ت كایه‌یه‌كی مه‌ده‌نی و دنیایی بێت و، كاری ئایینی و كاری سیاسی جیا بن و سنوریان پارێزراو بێت.\nنمونه‌یه‌كی زۆر دیار و گه‌شه‌كردوی ئه‌و ته‌وژمه سه‌له‌فیه، كه‌سێتییه‌كی ئیسلامیی دیاره كه له‌سه‌ر ته‌وژمه سه‌له‌فیه‌كه حساب ده‌كرێت و له‌و ته‌وژمه‌وه سه‌رچاوه‌ی گرتوه، كه مه‌لا (ئوسامه ئه‌لقوصی) ـه، كه به دامه‌زرێنه‌ری ته‌وژمێكی سه‌له‌فیی تایبه‌تی له میسر داده‌نرێت كه ده‌كرێت پێی بوترێت (سه‌له‌فیه‌تی قوصی)! و به هاوشێوه‌ی (سه‌له‌فیه‌تی مه‌دخه‌لی) ی سه‌عودییه داده‌نرێت كه مه‌به‌ست شوێنكه‌وتوانی مه‌لا (ڕه‌بیعی مه‌دخه‌لی) ـه له سه‌عودییه. ئه‌مه‌ش له‌به‌ر ئه‌وه‌ی مه‌لا (ئوسامه ئه‌لقوصی) له هه‌ناوی هه‌مان ئه‌و ته‌وژمه سه‌له‌فیه‌وه هاتوه كه وه‌سفمان كرد به جیاكردنه‌وه‌ی كاری ئایینی له كاری سیاسی، و ئینجا ئه‌مه‌ی كردوه به بنه‌مایه‌ك بۆ دامه‌زراندنی تیۆریسازییه‌كی ئیسلامی بۆ چه‌مكی ده‌وڵه‌تی مه‌ده‌نی.\nئوسامه ئه‌لقوصی كێیه و چۆن گۆڕاوه و چۆن دروست بوه؟\n(ئوسامه عه‌بدوللـه‌تیف ئه‌لقوصی) مه‌لایه‌كی سه‌له‌فیی میسریه، و له مزگه‌وتی (الهدي المحمدي) له (عین شمس) ی میسر كاروباری ئایینی و وتاری ئایینی جێبه‌جێ ده‌كات.\nناوبراو سه‌ره‌تا صۆفی بوه، و دواتر كاتێك ـ له سه‌ره‌تای حه‌فتاكانی سه‌ده‌ی ڕابردودا ـ قوتابیی كۆلێژی پزیشكی بوه بوه‌ته ئه‌ندامی گروپێكی ته‌كفیری، و باوه‌ڕی وا بوه كه ده‌وڵه‌ت و دامه‌زراوه‌كانی و ئه‌و خه‌ڵكانه‌ی سه‌ر به‌و ده‌وڵه‌ته‌ن؛ (كافر) ن، و له‌ژێر كاریگه‌ریی نوسینه‌كانی (سه‌یید قوطب) و (ئه‌بولئه‌علای مه‌ودودی) (باوكه ڕۆحیه‌كانی "ئوصولیه‌تی ئیسلامی" ی سیاسی و جیهادی)، و خۆی و هاوڕێكانی له‌و باوه‌ڕه‌دا بون كه سه‌رۆكی میسر فیرعه‌ونه و هێزه‌كانی ئاسایسیش ئه‌و سه‌ربازانه‌ی فیرعون (جنود فرعون) ـن كه قورئان ئاماژه‌یان بۆ ده‌كات!\nهه‌ر بۆ ته‌واوكردنی كاروانی جیهادی، ناوبراو ده‌ڕوات بۆ یه‌مه‌ن، له‌وێ وای بۆ هه‌ڵ‌ده‌كه‌وێت خۆی له ئه‌ڵقه‌ی وانه‌ی مه‌لا (موقبیلی وادیعی) ده‌بینێته‌وه كه یه‌كێكه له هێما گه‌وره‌كان و پێشه‌وا دیاره‌كانی سه‌له‌فیه‌ت له جیهانی ئیسلامیدا، و ئیتر له وانه‌كانی ئه‌ودا بیركرنه‌وه‌ی ده‌گۆڕێت و واز له‌و عه‌قڵه ته‌كفیریه ده‌هێنێت، و دوایی له‌گه‌ڵی ده‌چێت بۆ سه‌عودییه، به‌ڵام له‌و كاته‌دا (جوهه‌یمانی عوته‌یبه‌یی) (جهيمان العتيبي) و گروپه‌كه‌ی ده‌وری (مه‌لا موقبیل) یان ده‌دا پێش ئه‌وه‌ی ئاژاوه‌كه‌یان بقه‌ومێنن و كاره‌ساته‌كه‌ی مزگه‌وتی حه‌ڕام بسازێنن، بۆیه ده‌سه‌ڵاتداران (مه‌لا موقبیل) و قوتابیه‌كه‌ی، واته (ئوسامه) ی ناوبراو، ده‌گرن و ماوه‌ی دو مانگ به‌ندی ده‌كه‌ن، ئه‌مه‌ش دو مانگ پێش ئه‌وه‌ی ئاژاوه‌كه ڕو بدات.\nبه‌م شێوه‌یه ئوسامه ئه‌لقوصی كه‌وته به‌ر كاریگه‌ریی میتۆدی سه‌له‌فیی مه‌لا موقبیلی وادیعی و مه‌لا ڕه‌بیعی مه‌دخه‌لی، بۆیه كاتێك گه‌ڕایه‌وه بۆ میسر به بیركردنه‌وه‌ی نوێوه؛ ئه‌م جاره‌یان له‌بریی ئه‌وه‌ی سه‌رۆكی میسر به فیرعه‌ون بزانێت؛ گه‌ڕایه‌وه و ئه‌و دروشمه میسریه ڕه‌سه‌نه‌ی هه‌ڵگرتبو كه ده‌ڵێت (ژیانی خۆت بده به نانه‌وا [مه‌به‌ست: ده‌سه‌ڵاتدار] هه‌تا ئه‌گه‌ر نیوه‌یشی بخوات)، و ئیتر ئه‌وه‌ی دوپات ده‌كرده‌وه كه ده‌سه‌ڵاتدارێكی سته‌مكار باشتره له ئاژاوه (فتنة) یه‌كی بێئامان و بێكۆتایی، و بانگه‌شه‌ی ده‌كرد دژی خۆپێشاندان و ئاژاوه و كوده‌تا و كێشه‌سازكردن. و هه‌روه‌ها بانگه‌شه‌ی ده‌كرد بۆ كۆبونه‌وه و یه‌كڕیزی و جیانه‌بونه‌وه له كۆمه‌ڵ (الجماعة) و دروستنه‌كردنی گروپگه‌لی جیاواز، و ئه‌وه‌ی دوپات ده‌كرده‌وه كه ده‌بێت موسوڵمانان یاخی نه‌بن له ده‌سه‌ڵاتداری وڵاته‌كه‌یان ئه‌گه‌رچی لادانیشی هه‌بێت، به‌ڵام نابێت بێده‌نگ بن له گه‌نده‌ڵی و چاكسازیی بكه‌ن، و له هه‌مان كاتیشدا یه‌كڕیزی بپارێزن و ئاژاوه و دوبه‌ره‌كی دروست نه‌كه‌ن و له كۆمه‌ڵ (الجماعة) یاخی نه‌بن.\nو له‌گه‌ڵ به‌ڵگه شه‌رعیه‌كانیشدا پشت به به‌ڵگه‌ی عه‌قڵییش ده‌به‌ستێت. بۆ نمونه: ده‌ڵێت: چ سودێك ده‌بینین له هێرشكردنه سه‌ر فه‌رمانڕه‌وا و ده‌سه‌ڵاتدار؟ ده‌بێت له پێشه‌وه خۆمان و ماڵی خۆمان چاك بكه‌ین، نه‌ك داوای چاكسازیی جیهان بكه‌ین و هێشتا نه‌توانین كێشه‌ی ناو ماڵه‌كه‌ی خۆمان چاك بكه‌ین.\nئه‌م دوپاتكردنه‌وه‌یه‌ی ئه‌لقوصی له‌سه‌ر گرنگیی پابه‌ندبون به كۆمه‌ڵ (الجماعة) و یه‌كده‌نگیه‌وه؛ له گه‌لێك بابه‌تی تردا ڕه‌نگ ده‌داته‌وه: دوپاتی سه‌رۆكایه‌تی و مه‌رجیعیه‌تی ئایینیی (ئه‌زهه‌ر) و موفتیی وڵات ده‌كاته‌وه، و ده‌ڵێت كاتێك ئه‌م ده‌سه‌ڵاته ئایینیانه فه‌توایه‌ك یان بڕیارێك ده‌رده‌كه‌ن؛ نابێت كه‌سێكی تر خۆی به موسوڵمانتر بزانێت و دژایه‌تیی بكات و به‌م شێوه‌یه هه‌وڵ بدات یه‌كڕیزی تێك بدات و له ده‌سه‌ڵاتی ئایینی یاخی ببێت.\nهه‌ر له‌م بابه‌ته ئه‌لقوصی ئه‌وه دوپات ده‌كاته‌وه كه ته‌وه‌ره‌ی كۆمه‌ڵی موسوڵمان ده‌وڵه‌ت و ده‌سه‌ڵاته، و ئیتر نابێت هیچ كارێكی به‌كۆمه‌ڵ بكرێت دژی ئه‌و ئه‌و ده‌وڵه‌ت و سیسته‌مه، بۆیه به‌رهه‌ڵستیی گروپه‌كانی ئیسلامی سیاسی ده‌كات، چونكه بڕوای ته‌واوی به‌وه هه‌یه كه ئه‌وانه زیان به چه‌مك و بونی (كۆمه‌ڵ) ده‌گه‌یه‌نن و هه‌وڵ ده‌ده‌ن بۆ یاخیبون له كۆمه‌ڵ و ده‌وڵه‌ت و ئاژاوه‌ی ئایینی و سیاسی دروست ده‌كه‌ن، كه ئه‌م به پێویستی ده‌زانێت یه‌كڕیزی بپارێزرێت و پشتگیری و له هه‌مان كاتدا چاكسازیی ده‌سه‌ڵات بكرێت.\nهه‌ر بۆیه ناوبراو پێی وایه مه‌ترسیدارترین گروپ بۆسه‌ر ئیسلام؛ كۆمه‌ڵه‌ی (ئیخوان موسلیمین) ـن، به شێوه‌یه‌ك له وانه‌یه‌كیدا ئه‌و كۆمه‌ڵه‌یه‌ی وه‌سف كردوه به (بیرۆكه‌یه‌كی شه‌یتانی)! چونكه له‌ژێر پاڵتۆكه‌ی ئیخوانه‌وه هه‌مو گروپه‌كانی (جیهاد) و (ته‌كفیر و هیجره‌ت) و (حیزبی ته‌حریر) و (جه‌ماعه‌تی ئیسلامی) هاتونه‌ته ده‌ره‌وه.\nهه‌ر بۆیه به‌ئاشكرا ئه‌لقوصی بانگه‌شه ده‌كات بۆ قه‌ده‌غه‌كردنی كاری كۆمه‌ڵه‌ی (ئیخوان)، و قه‌ده‌غه‌كردنی كتێبه‌كانی (سه‌یید قوتب) و (ئه‌بولئه‌علای مه‌ودودی)، چونكه ئه‌مانه ئیرهابی فیكری بڵاو ده‌كه‌نه‌وه. به‌ڵام له هه‌مان كاتیشدا هه‌ست ده‌كات كه هه‌ڵكێشانی بیری ئیخوان و (سه‌یید قوتب) و (ئه‌بولئه‌علای مه‌ودودی) ئاسان نیه، چونكه ـ ده‌ڵێت ـ ئیخوان وه‌كو شێرپه‌نجه‌یه‌ك به جومگه‌كانی ده‌وڵه‌تدا بڵاو بونه‌ته‌وه.\nهه‌ر بۆیه ناوبراو به‌رگری له‌و حكومه‌ت و ده‌سه‌ڵاتانه ده‌كات كه دژایه‌تیی تاكه ئایینداره‌كان ناكه‌ن به‌ڵكو دژایه‌تیی گروپه‌كان ده‌كه‌ن كه یه‌كڕیزی له‌ناو ده‌به‌ن و ئیرهاب دروست ده‌كه‌ن. و بانگه‌شه ده‌كات بۆ پشتگیریی ئه‌و ده‌سه‌ڵاته.\nهه‌روه‌ها ئه‌لقوصی به‌وه ناسراوه كه به‌رده‌وام ڕه‌خنه ده‌گرێت له بانگخوازه‌كان و هێما سه‌له‌فیه‌كانی میسر، و هه‌روه‌ها دژی كه‌ناڵه ئیسلامیه‌كانه و ده‌ڵێت: له سه‌رده‌می پێغه‌مبه‌ریشدا نه‌بوه ٢٤ سه‌عات باس هه‌ر باسی ئیسلام بێت! و ده‌ڵێت ئامانجی ئه‌و كه‌ناڵانه و ئه‌و بانگخوازانه كه به‌به‌رده‌وامی ئه‌و كه‌ناڵانه‌یان داگیر كردوه؛ پاره و قازانجی ماددیه و پاڵنه‌ری ئایینی خه‌ڵك ئیستیغلال ده‌كه‌ن بۆ قازانجی خۆیان.\nده‌وڵه‌تی مه‌ده‌نی له فیكری (ئه‌لقوصی) دا\nفیكری ئه‌لقوصی لایه‌ن و درێژه‌ی زۆره، و لێره‌دا ته‌نها تیشك ده‌خه‌ینه سه‌ر ئه‌و (ته‌ئصیل) ـه شه‌رعی و عه‌قڵیه‌ی ده‌یكات بۆ ده‌وڵه‌تی مه‌ده‌نی، كه له وتارێكیدا تیشكی خستوه‌ته سه‌ری، و لێره‌وه ناوه‌ڕۆكی وتاره‌كه‌ی له‌سه‌ر زاری خۆیه‌وه ده‌خه‌ینه ڕو:\nئه‌گه‌ر كه‌سێكی ناموسوڵمان له‌سه‌ر كورسیی فه‌رمانڕه‌وایی له ڕێگه‌ی هه‌ڵبژاردنه‌وه دابنیشێت؛ ئاساییه و پێویست ناكات به‌رهه‌ڵستیی بكرێت، هه‌ر وه‌كو حه‌زره‌تی یوسف له‌گه‌ڵ پاشای میصر، و ئه‌مه هیچ كێشه‌ی تێدا نیه. بۆ نمونه: ئه‌گه‌ر سه‌رۆك وه‌زیران پیاوێكی ئه‌وپه‌ڕی پاك و ده‌ستپاك و زیره‌ك و شاره‌زا بێت، و ببێته سه‌رۆك وه‌زیران و مه‌سیحییش بێت و ئێمه‌ش په‌سه‌ندی بكه‌ین؛ هیچ كێشه نیه، وه‌كو چۆن هیچ كێشه نه‌بو كه یوسف بوه وه‌زیری پاشای میسر.\nو مه‌رج نیه (ته‌مكین) و گرتنه ده‌ستی ده‌سه‌ڵات گشتگیر بێت، و ده‌گونجێت هه‌نده‌كی (جزئی) بێت، و ئه‌و ده‌سه‌ڵاته‌ی یوسف له‌م بابه‌ته بو، له‌گه‌ڵ ئه‌وه‌شدا قورئان ده‌ڵێت یوسف (ته‌مكین) ی له‌لایه‌ن خواوه بۆ كراوه و ده‌سه‌ڵات (ملك) ی پێ دراوه: (وكذلك مكّنّا ليوسف في الأرض) (یوسف: ٢١)، (ربّ قد آتيتني من الملك) (یوسف: ١٠١)، ئه‌مه‌ش له كاتێكدا یوسف له شانشینییه‌كدا كاربه‌ده‌ست بو كه پاشاكه‌ی موسوڵمانیش نه‌بو.\nئینجا ده‌ڵێت: ئێمه شه‌ریك و هاوبه‌شین له یه‌ك نیشتماندا. مه‌رج بۆ ده‌سه‌ڵات ته‌نها ئه‌وه‌یه چاك بێت و چاكساز بێت. خوا پشتگیریی ده‌وڵه‌تی دادپه‌روه‌ر ده‌كات ئه‌گه‌ر بێباوه‌ڕیش بێت. و پشتی ده‌وڵه‌تی سته‌مكاریش به‌ر ده‌دات ئه‌گه‌ر ئیسلامییش بێت.\nئه‌وه‌ی بۆ ئێمه گرنگه به‌رژه‌وه‌ندیی ئه‌م ماڵه هاوبه‌شه‌یه.\nبۆ نمونه: تۆ له باڵه‌خانه‌یه‌كدایت چل شوققه‌ی تێدایه، دو شوققه مه‌سیحین، ئه‌وانه‌ی تر موسوڵمانن، مه‌سیحییه‌ك له‌ناویاندا زۆر به‌عه‌قڵ و به‌ته‌گبیر و وریایه، ده‌یكه‌ین به به‌ڕێوه‌به‌ری باڵه‌خانه‌كه. و هیچ كێشه‌ی تێدایه، و لێی ناپرسین دینی تۆ چیه. خۆ ئه‌مه نامانبات بۆ حه‌ج، به‌ڵكو بیناكه به‌ڕێوه ده‌بات، هیچ په‌یوه‌ندیی به دینه‌وه نیه، ته‌نها ئه‌وه‌مان لێی ده‌وێت بیناكه به‌چاكی به‌ڕێوه ببات و به‌رده‌وامی و ڕێك‌وپێكی و پاك‌وخاوێنیی بیناكه بپارێزێت. ده‌وڵه‌ت شتێكی مه‌ده‌نیه، هه‌مو هاوڵاتییه‌ك تێیدا مافی خۆی هه‌یه.\nئه‌مه ئامانجه‌كه‌یه. به‌ڵام هه‌ندێك به جۆرێكی تر بیر ده‌كه‌نه‌وه و ده‌ڵێن: ئێمه ده‌وڵه‌تێكی دینیمان ده‌وێت.\nبه‌ڵام له ئیسلامدا ده‌وڵه‌تی دینی نیه. ده‌وڵه‌ته‌كه ئیسلامیه به‌ڵام به شێوه‌یه‌كی مه‌ده‌نی به‌ڕێوه ده‌برێت.\nهه‌تا بۆ ده‌وڵه‌ته‌كه‌ی پێغه‌مبه‌ریش له مه‌دینه؛ بۆ نمونه ده‌ستدرێژیكردنه سه‌ر یه‌هودیه‌كی هاوڵاتیه‌كی ئه‌و ده‌وڵه‌ته به ده‌ستدرێژی بۆسه‌ر پێغه‌مبه‌ر حساب بو، پێغه‌مبه‌ر بۆ خۆی ده‌ڵێت: (من آذى ذميا؛ فقد آذاني).\nله كاتێكدا (ئه‌بو به‌صیر) (عتبة بن أسيد الثقفي) ـ كه پیاوێكی موسوڵمانی مه‌ككه‌یی بو ـ دێت؛ ته‌سلیمی بێباوه‌ڕه مه‌ككه‌ییه‌كانی ده‌كاته‌وه له‌به‌ر ئه‌وه‌ی هاوڵاتیی ده‌وڵه‌ته‌كه‌ی نین. ئه‌مه‌ش له كتێبه‌كانی سیره و حه‌دیسدا باس كراوه. یانی صه‌حابییه‌ك دێت بۆ مه‌دینه، به‌ڵام په‌یماننامه و ڕێككه‌وتن هه‌یه له‌سه‌ر ئه‌وه‌ی كاتێك كه‌سێك دێت بۆ مه‌دینه و هاوڵاتیی ئه‌وێ نیه؛ ده‌بێت بینێرێته‌وه و ته‌سلیمی ئه‌وانی بكاته‌وه، و لێپرسراو نیه لێی. بۆیه پێغه‌مبه‌ر ته‌سلیمی مه‌ككه‌ییه‌كانی كرده‌وه. مرۆڤێكی موسوڵمانه به‌ڵام نه‌هاتوه‌ته ناو چوارچێوه‌ی ویلایه‌ت و هاوڵاتیبونه‌وه، نه‌بوه‌ته هاوڵاتیی ده‌وڵه‌ته‌كه‌ی.\nله قورئانیشدا ئاماژه بۆ ئه‌مه كراوه: (إن الذين آمنوا وهاجروا وجاهدوا بأموالهم وأنفسهم في سبيل الله والذين آووا ونصروا؛ أولئك بعضهم أولياء بعض، والذين آمنوا ولم يهاجروا؛ ما لكم من ولايتهم من شيء حتى يهاجروا، وإن استنصروكم في الدين؛ فعليكم النصر إلا على قوم بينكم وبينهم ميثاق. والله بما تعملون بصير) (الأنفال: ٧٢)، ده‌ڵێت: ئه‌و موسوڵمانانه‌ی كۆچیان كردوه بۆ مه‌دینه و ئه‌وانه‌ی خه‌ڵكی شاره‌كه‌ن و یارمه‌تیی ئه‌وانیان داوه و هه‌مویان هاوڵاتیی ده‌وڵه‌ته‌كه‌ی مه‌دینه‌ن؛ ئه‌مانه هه‌مو مافێكیان هه‌یه و به‌رگرییان لێ ده‌كرێت، به‌ڵام ئه‌وانه‌ی موسوڵمانن و كۆچیان نه‌كردوه بۆ مه‌دینه و نه‌بونه‌ته هاوڵاتیی ئه‌و ده‌وڵه‌ته؛ مافی پاراستن و به‌رگریلێكردنیان نیه، و ئه‌گه‌ر ئه‌وانه له‌سه‌ر ئایین ئازار دران و داوای یارمه‌تییان كرد؛ ده‌بێت یارمه‌تییان بده‌ن مه‌گه‌ر ئه‌وه دژی كۆمه‌ڵێك بێت كه له‌نێوان ئه‌وان و ئه‌و ده‌وڵه‌ته ئیسلامیه‌دا په‌یمان (ميثاق) هه‌بێت؛ ئه‌و كاته نابێت بۆ یارمه‌تیی ئه‌و موسوڵمانانه شه‌ڕ له‌گه‌ڵ ئه‌و كۆمه‌ڵه‌دا بێت بكرێت.\nبۆیه به‌پێی ئه‌مه: موسوڵمان هه‌یه له هاوڵاتیه‌كانی ده‌وڵه‌ته ئیسلامیه‌كه نیه، بۆیه ئه‌رك و مافه‌كانی ئه‌وانه‌ی نیه كه هاوڵاتیی ئه‌و ده‌وڵه‌ته‌ن. هه‌ر بۆیه ئه‌وه‌ی له هاوڵاتیه‌كانی ده‌وڵه‌ته ئیسلامیه‌كه نیه؛ ئه‌گه‌ریش له‌لایه‌نی دینیه‌وه توشی كێشه بو و ئازار درا؛ ده‌بێت پشتگیریی بكرێت، به‌وه‌ی به شێوه‌یه‌كی دیپلۆماسی په‌ستان بخرێته سه‌ر ئه‌و وڵاته و داوای لێ بكرێت مافیان بداتێ و سته‌میان لێ نه‌كات. به‌ڵام نابێت كێشه و شه‌ڕ له‌گه‌ڵ ئه‌و ده‌سه‌ڵاته‌دا بكرێت ئه‌گه‌ر هاوپه‌یمان بو له‌گه‌ڵ ده‌سه‌ڵاته ئیسلامیه‌كه‌دا.\nئینجا ده‌ڵێت: به‌ڵام زۆر موسوڵمان هه‌ن ئێسته به شێوه‌یه‌كی سۆزدارانه (عاتیفی) بیر ده‌كه‌نه‌وه، به‌ڵام كار به سۆز و عاتیفه ناكرێت، دین خۆی چی ده‌ڵێت كار به‌وه ده‌كرێت.\nئینجا باسی ئه‌فسه‌رێكی گه‌نجی میسری ده‌كات كه به پێشنیارێكی ئه‌و سوپای میسر كاتی خۆی توانیویه‌تی كه‌ناڵی سوێس تێبپه‌ڕێنێت، ئه‌وه‌ش ئۆكتۆبه‌ری ساڵی ١٩٧٣، كه ئه‌فسه‌رێكی گه‌نجی مه‌سیحی بو، به ناوی (باقي ذكي يوسف)، كه له‌ناو ئه‌و هه‌مو ئه‌فسه‌ر و پله‌داره‌دا كه له پله و ته‌مه‌ن و ئه‌زمون و شاره‌زاییدا له هه‌مویان بچوكتر بو، بیرۆكه‌یه‌كی بۆ هات و پێشنیاری كرد كه با ئاو به‌كار بهێنرێت بۆ لابردنی ئه‌و به‌ربه‌سته گڵه‌ی كه هه‌بوه، كه ئه‌م بیرۆكه‌یه‌ش بۆ یه‌كه‌م جار بو له مێژودا بیری لێ بكرێته‌وه و سودی لێ ببینرێت.\nجا ده‌ڵێت: پیاوێكی میسریی دڵسۆزی ئاوا، ئه‌گه‌ر ببێته سه‌رۆك یان سه‌رۆكێك له میسردا؛ با مه‌سیحییش بێت؛ بۆچی به‌لامانه‌وه خراپ بێت؟!\nله كۆتاییدا ده‌ڵێت: ئیسلامێكی واقیعی و واقیعبینمان ده‌وێت، نه‌ك دروشم و (شیعارات).\n(١) مه‌به‌ستم ته‌نها بیركردنه‌وه‌ی پشتی ئه‌م بیروڕایه‌یه، ئه‌گه‌رنا له ڕاستیدا وشه‌ی "زِنْدِيق" ی عه‌ره‌بی، وه‌كو "زه‌ندیك" ی په‌هله‌وی، كه ئه‌مانه واتای بیدعه‌چی یاخود هێرێتیك "هرطقي" ده‌ده‌ن و سه‌ره‌تا به مانیه‌كان و ـ ڕه‌نگه ـ مه‌زده‌كیه‌كانیش وتراوه، له صه‌ددیق צדיק ی ئاڕامیی فه‌له‌ستینی (یاخود: صه‌ددیق ܨܕܝܩ ی سوریانیی فه‌له‌ستینی) ـه‌وه هاتوه، وشه‌كه‌ش به سوریانی به واتای پیاوچاك یاخود چاكه‌كار (بارّ) یان ـ وردتر ـ ڕاستاڵ (صالح) ـه، و یه‌كه‌م جار به پله‌یه‌كی مانیه‌كان وتراوه كه به‌رزترین پله‌ی شوێنكه‌وته‌ی ئه‌و ئایینه‌یه، له سوریانیی كلاسیكییشدا وشه‌كه بوه‌ته (زه‌دیقا) ܙܰܕܝܩܳܐ، ئیتر ئه‌م شێوه سوریانیه وه‌رگیراوه و وشه‌ی "زِنْدِيق" ی لێ دروست كراوه. هه‌ندێكیش ده‌ڵێن وشه‌ی "زِنْدِيق" له "زه‌ندیك" ی په‌هله‌ویه‌وه هاتوه، به‌ڵام ڕه‌نگه ئه‌مه نێوه‌ند و گوێزه‌ره‌وه‌یه‌ك بێت له‌نێوان وشه سوریانیه‌كه و وشه عه‌ره‌بیه‌كه (واته به واتای هێرێتیك "هرطقي" له كه‌ناڵه په‌هله‌ویه‌كه‌وه هاتوه‌ته عه‌ره‌بی، ڕاسته‌وخۆش له سوریانیه‌وه هاتوه‌ته عه‌ره‌بی و بوه‌ته "صِدّيق" |صیددیق| به واتای پیاوچاك، وه‌كو "یوسف الصدیق" و "أبو بكر الصدیق")، ئینجا ئه‌گه‌ر "زه‌ندیك" ی په‌هله‌وی نیسبه‌تدان بێت بۆ (زه‌ند) كه لێكدانه‌وه‌ی په‌هله‌ویانه‌ی ئه‌وێستایه؛ بۆچی هه‌ر له په‌هله‌وی و ئه‌ده‌بیاتی زه‌رده‌شتیدا به واتای هێرێتیك "هرطقي" به‌كار هاتوه؟ و بۆچی سه‌ره‌تا بۆ مانیه‌كان به‌كار هاتوه له‌بریی ئه‌وه‌ی بۆ خودی زه‌رده‌شتیه‌كان به‌كار بێت؟ بۆیه هه‌ر ئه‌وه ڕاسته كه زه‌رده‌شتیه‌كان ئه‌م وشه ئارامیه‌یان له خودی مانیه‌كان وه‌رگرتوه كه به پله‌یه‌كی به‌رزی ئه‌وان وتراوه، و له ڕوانگه‌ی زه‌رده‌شتیه‌كانه‌وه وشه‌كه واتای هێرێتیك "هرطقي" و (بێدین) ی گه‌یاندوه، و به‌م واتایه گواستراوه‌ته‌وه بۆ عه‌ره‌بییش.\n١. ده‌رباره‌ی كه‌سێتیی (أسامة القوصي)، بۆ نمونه؛ بڕوانه: محمد حامد، من هو أسامة القوصي؟ (التغيير)، ٢٨ مارس، ٢٠١١.\n٢. بۆ وتاره‌كه‌ی (أسامة القوصي) ده‌رباره‌ی ده‌وڵه‌تی مه‌ده‌نی و ئیسلام، بڕوانه: الشيخ أسامة القوصي الفاضل يتكلم على الدولة المدنية (یوتیوب).


كوڕێك كۆتایی بە ژیانی باوكی دەهێنێت\nكه‌ركوك، ئاداری 2020، هه‌ڵمه‌تی هێزه ئه‌منییه‌كان بۆ سزادانی ئه‌وانه‌ی سه‌رپێچی قه‌ده‌غه‌ی هاتوچۆ ده‌كه‌ن فۆتۆ: سۆران محه‌مه‌د\nكوڕێكی 16 ساڵ، بە دەمانچە تەقە لە باوكی دەكات و لەخەودا دەیكوژێت، ئەوەش دوای ئەوەی شەوی رابردوو دەمەقاڵێیان بووە.\nئەو روداوە كاتژمێر چواری بەرەبەیانی ئەمڕۆ دووشەممە 29ی حوزەیران لە گەڕەكی دەروازە رویدا، كاتێك باوكەكە لە شیرینی خەودا بووە.\nسەرچاوەیەك لە پۆلیسی نەهێشتنی تاوانی كەركوك، بە (كەركوك ناو)ی وت "تیمیكانمان هەر كاتی روداوەكە ئاگاداركرانەوە و گەیشتنە شوێنی روداوەكە، باوكەكە فەرمان مەلا حەمەدەمین لەلایەن کوڕەکەیەوە كە تەمەنی 16 ساڵە كوژراوە".\nوتیشی "كوڕەكە بە دەمانچە تەقەی كردووە و دوای روداوەكە بەرەو شوێنێکی نادیار هەڵهاتووە ودەستگیرنەكراوە".\nشەوی رابردوو ئەو باوك و كوڕە بۆتە دەمەقاڵێیان و لە كوڕەكەیداوە، بەڵام بەپێی سەرچاوەكەی پۆلیس، هەر شەوی رابردو ئاشتبونەتەوە و تەنانەت باوكەكە كوڕەكەی لە تەنیشت خۆی خەواندووە.\nسەرچاوەكە هیچ زانیارییەكی نەدا لەبارەی هۆكاری شەڕی نێوان ئەو كوڕ و باوكە.\nگەڕەكی دەروازە كە روداوەكەی تیا رویداوە، دەكەوێتە خۆرهەڵاتی كەركوك.\nوتیشی "كوڕەكە بە دەمانچە تەقەی كردووە و دوای روداوەكە بەرەو شوێنێکی نادیار هەڵهاتووە و دەستگیرنەكراوە".\nكوڕەكە بە دەمانچە تەقەی كردووە و دوای روداوەكە بەرەو شوێنێکی نادیار هەڵهاتووە و دەستگیرنەكراوە\nئەوە سێیەم حاڵەتی گیانلەدەستدان بوو لە 24 كاتژمێری رابردودا لەو شارە، دوای ئەوەی دوێنێ یەكشەممە ئۆتۆمبێل منداڵێكی یەك ساڵ و نیو دەشێلێت و بەر لە گەیاندنی بۆ نەخۆشخانە گاینلەدەستدا.\nسەرچاوەیەكی پۆلیس وتی "شۆفێرەكە هەڵهاتووە و دەستگیرنەكراوە".\nلە روداوێكی تردا هەر دوێنێ یەكشەممە لە ناوچەی پیشەسازی شاری کەرکوک، هاوڵاتییەکی 47 ساڵ، کە پیشەوەرە گیانلەدەستدەدات، دوای ئەوەی دەرگای ئۆتۆمبێلێكی بارهەڵگر بەر سەری دەكەوێت.


راپۆرت – پەڕە 92 – Knwe.org\nسەرەکی » راپۆرت (پەڕە 92)\n22/05/2018\tهه‌واڵ و سیاسەت سەرنج جێ بهێڵە\nکێ دەبێتە سەرەک وەزیرانی عیراق؟\n21/05/2018\tئامادەکردنی:بورهان ئەمین سەرنج جێ بهێڵە\nوێرای سەرنج و تێبینیەکان لەسەر بەڕێوەچونی هەڵبژاردنی پەرلەمانی عیراق، ئەنجامە بەراییەکان وانیشان ئەدەن کە هاوپەیمانێتی سائیرون بەرابەرایەتی رەوتی سەدر لەپێشەوەی هەموو لیستەکانە و ٥٤ کورسی بەدەستهێناوە، بەمجۆرە لیست و قەوارە ڕکابەرەکان ٣٢٩ کورسی پەرلەمانەکەیان پڕکردۆتەوە، لەئێستاوە لایەنەکان کەوتونەتە دانوستان و گفتوگۆ بۆ دروستکردنی کابینەی حکومەت و دیاریکردنی کاندیدەکانی پۆستی سەرەوەک وەزیران، ئەمەش بۆتە مایەی گرنگی زۆرێک لەمیدیاکانی جیهان . کاندیدە ...\n20/05/2018\tهه‌واڵ و راپۆرت سەرنج جێ بهێڵە\nئێزدییه‌كانی عه‌فرین‌و ترسی دووباره‌بوونه‌وه‌ی كاره‌سـاتی شه‌نگال\n18/05/2018\tراپۆرت سەرنج جێ بهێڵە\nو: كورده‌وان محه‌مه‌د سه‌عید دوای ئه‌وه‌ی له كۆتایی مانگی تشرینی یه‌كه‌می 2012دا سوپای سوریای ئازاد ده‌ستی به‌سه‌ر شاری ئیعزاز-ی باكووری خۆرئاوای شاری حه‌ڵه‌بدا گرت، گوندی قه‌سته‌ل جوندۆ-ی ده‌وروبه‌ری عه‌فرین، كه كوردی ئێزدی تێدا ده‌ژی كه‌وته به‌ر هێرشێكی فراوان‌و هه‌وڵی داگیر كردنی درا، له مانگی كانونی یه‌كه‌می 2013دا رێكخراوی ده‌وڵه‌تی ئیسلامی شاری ئیعزازی داگیر كرد‌و هێرشیش كرایه سه‌ر گونده‌كانی كوردی ئێزدی ...\nبه‌ره‌ی نوسره جگه‌ره قه‌ده‌غه ده‌كات‌و بازرگانیشی پێوه ده‌كات\nده‌ره‌ج ده‌سته‌ی رزگاری شام ده‌ستی گرتووه به‌سه‌ر سه‌رجه‌م جومگه‌و دام‌و ده‌زگا سه‌ره‌كییه‌كانی پارێزگای ئدلب‌و گونده‌كانی ده‌وروبه‌ریدا، هه‌ر ئه‌وه‌نده‌ش ده‌ستی به‌سه‌ردا گرت، ئیتر حكومه‌تێكی دامه‌زراند‌و ده‌ستی كرد به لوت هه‌ڵقورتاندن له هه‌موو بابه‌تێكی ژیانی تایبه‌ت‌و گشتی خه‌ڵك، ده‌یان ده‌سته‌و یه‌كه‌ی دامه‌زراند بۆ لێپێچینه‌وه له خه‌ڵك، وه‌ك حسبه، ده‌سته‌ی ئه‌مر به مه‌عروف‌و نه‌هی له مونكه‌ر‌و زۆری تریش كه ده‌ستیان له ژیانی ئابووی‌و ...\n17/05/2018\tهه‌واڵ و سیاسەت سەرنج جێ بهێڵە\nسەعدی پیرە: یەكێتی سكاڵای تۆماركردووەو لایەنەكانی دیكەش دەتوانن وا بكەن\n17/05/2018\tراپۆرتی، ته‌ها عه‌بدوڵلا سەرنج جێ بهێڵە\nدوێنێ لەهەولێر لەبارەگای مەكتەبی سیاسی، سەعدی ئەحمەد پیرە ئەندامی مەكتەبی سیاسی‌و لێپرسراوی پەیوەندییە گشتییەكانی یەكێتی لەگەڵ نوێنەرایەتیی نەتەوە یەكگرتووەكان‌و ژمارەیەك كونسوڵی وڵاتاندا لەهەرێمی كوردستان كۆبۆوەو تاوتوێی بارودۆخی كوردستان‌و عیراق‌و هەڵبژاردنەكان‌و دوایین پێشهات‌و گۆڕانكارییەكانیان كرد. مەنتقی تێدانییە ئێمە ئاسایشی شارەكەمان تێكبدەین دوای كۆبوونەوەكەش، لەكۆنگرەیەكی رۆژنامەنووسیدا، سەعدی ئەحمد پیرە ئامانجی كۆبوونەوەكەی خستەڕوو و تیشكی خستەسەر لێكەوتەكانی ئەنجامی هەڵبژاردن‌و هەڵوێستی یەكێتی لەسەری‌و رایگەیاند: ...\n16/05/2018\tهه‌واڵ و سیاسەت سەرنج جێ بهێڵە\nسیناریۆ و ئەگەرەکانی پێکهێنانی حکومەتی نوێی عیراق\n16/05/2018\tراپۆرت سەرنج جێ بهێڵە\nئامادەکردنی: لەشکر حەمە ساڵح ھەرچەندە لە ئێستادا تەنھا ئەنجامە بەراییەکانی ھەڵبژاردنی ئەنجومەنی نوێنەرانی عیراق خراونەتەڕوو و لایەنەکانی بەشدار لە ھەڵبژاردنەکانیشدا لە نێوان رەتکردنەوەی ئەنجامەکان و قایل بوون پێی ماونەتەوە، بەڵام ھەوڵەکانی پێکھێنانی حکومەتی نوێی عیراق بەشێوەیەکی خێرا دەستی پێکردووە. بە هۆی ئەو ئەنجامانەی راگەیەنراون، پێدەچێت موقتەدا سەدر لە ڕێگەی ھەڵبژاردنی ئەمجارەی ئەنجومەنی نوێنەرانەوە، ھاوکێشەو سیناریۆکانی تایبەت بە حکومەتی داھاتوو بگۆڕێت ...\nتورکیا لە عەلمـانیەوە بۆ ئیسلامی\n16/05/2018\tئامادەکردنی:بورهان ئەمین سەرنج جێ بهێڵە\nلە سەردەمی ئەتاتورک و تورکیای نوێوە، هیچ کاتێک وەک ئێستا تورکیا گۆڕانکاری بە ڕەوتی ئیسلامی و هەڵگەڕانەوە لە عەلمانیەتی بەخۆوە نەبینیوە، بڕیار و ڕاسپاردەکانی حکومەت لەمساڵانەی دواییدا، گەواهی ئەوە دەدەن کە ئەو وڵاتە بەرە و ئیسلامی سەلەفی و بەخۆداچونەوەو پەشیمانبونەوە لە ڕەوتی عەلمانیەت دەچێت. پەشیمانبونەوە لە عەلمانیەت لەوماوەیەدا جموجۆڵ و هەڵوێستە سیاسیەکانی پارتی دادوگەشەپێدان و ڕەجەب تەیب ئەردۆغانی سەرۆکی تورکیا، ...\nلاپەرە 92 لە 131« سەرەتا...607080«9091929394\t»\t100110120...کۆتا »


بەشیر حەداد: ئێمە چەند پێویستمان بە عیراقە ئەوان زیاتر پێویستیان پێمانە - رۆژنامه‌ی خه‌بات\nبەشیر حەداد: ئێمە چەند پێویستمان بە عیراقە ئەوان زیاتر پێویستیان پێمانە\nبەشیر حەداد جێگری سەرۆكی ئەنجومەنی وەزیران لە گفتوگۆیەكداسەبارەت بە دۆخی عیراق ئاشكرایكرد كە لێکتێگەیشتنێکی باش لە نێوان هەرێمی کوردستان و بەغدادا هەیە، ئێمە چەند پێویستمان بەوانە، ئەوان زیاتر پێویستیان بە ئێمەیە.\nبەشیر حەداد بۆ ماڵپەڕی فەرمی پارتی ئاشكرای كرد كە “وەک دەزانن ئێستا لێکتێگەیشتنێکی باش لە نێوان هەرێمی کوردستان و بەغدادا هەیە، هەروەک چۆن لە حکوومەتەکەی عادل عەبدولمەهدیدا ڕێککەوتنێک هەبوو، کە ئەو ڕێککەوتنە بووە بنه‌مای دانانی بودجەی ساڵی 2019 و ئەو بڕە بودجەیەی کە بۆ هەرێمی کوردستان دەهات، کە بریتی بوو لە بەشێکی بودجەی فەرمانبەران، بەڵام ساڵی 2019 تێپەڕی و لە ساڵی 2020یشدا لەبەر ئەوەی یاسای بودجەی عێراق نەهاتووەتە پەرلەمان و دەنگی لەسەر نەدراوە، بۆیە عێراق و هەرێمی کوردستان لەسەر هەمان یاسا دەڕۆن”.\nحەداد باس لەوەش كردووە كە “عیراقیش دەبێ ڕەچاوی ئەوە بکات کە تێکچوونی پەیوەندیی هەرێمی کوردستان و بەغدا لە بەرژەوەندیی عیراقدا نییە، هەر سەرۆکوەزیرانیکی عێراق ئەگەر بیەوێت حکومەتەکەی بەهێز بێت، ده‌بێ کار بۆ ئەوە بکات کە پەیوەندییەکی باشی لەگەڵ هەرێمی کوردستان هەبێت، چونکە ئێمە چەند پێویستمان بە عێراقە، ئەوان زیاتر پێویستیان بەوە هەیە کە پەیوەندییەکی باش و دۆستانە لەگەڵ هەرێمی کوردستان لەسەر بنەمای دەستوور دابڕێژن”.\nهەروەها ئەوەشی راگەیاندووە كە “پێگەی ئێستای هەرێمی کوردستان لە بەغدا زۆر باشە، ئەوە دێن سەردانی هەرێمی کوردستان دەکەن و داوای هاوکاری و یارمەتی لە هەرێم دەکەن بۆ ئەوەی باری سیاسی و ئەمنیی عێراق وەک خۆی لێ بکەنەوە، یان بیگەڕێننەوە سەردۆخی ئاساییی خۆی”.\nوتیشی: کەواتە عێراق لەوە تێ گەیشتووە، کە هەرێمی کوردستان قەوارەیەکی ئیداریی فیدراڵییە و بەپێی دەستور کارەکانی خۆی دەکات و توانیویه‌تی بوونی خۆی لەناو عێراقدا بسەپێنێت و لە هەوڵی ئەوەدایە مافەکانیشی بەپێی دەستوور وەربگرێت، نە بە کەمتر ڕازین و نە داوای زیاتر دەکەن، بۆیە سەنگی هەرێمی کوردستان لە عێراقدا بەهێزە و، ڕۆڵێکی بەهێزیشی دەبێت.\nبابه‌تی پێشوو ڕۆژنامه‌ی خه‌بات 09-02-2020 ژماره 5928\nبابه‌تی دواتر شاندێكی حكومه‌تی هه‌رێمی كوردستان گه‌یشتنه به‌غدا


خەڵاتی نووسیار: هۆکاری هەڵبژاردنی براوەی شیعر » DidiMn\nسەرەتا / کتێب/هەواڵ / خەڵاتی نووسیار: هۆکاری هەڵبژاردنی براوەی شیعر\nخەڵاتی نووسیار: هۆکاری هەڵبژاردنی براوەی شیعر\nدیدی من – ئەحمەدی مەلا\nدەقەکانی ”شقارتە” ئازارن، بەڵام شیعرێندراون، ئەمەش کارێکی ئاسان نییە، چونکە نووسینەوەی ئازار هەمیشە خۆی لە دەستی دەقی شیعریی ڕادەپسکێنێ. دەگوترێ شاعیر کەسێکی دڵشکاوە لە بنەڕەتەوە، بەڵام نووسینەوەی ئەم دڵشکانە ئاسان نییە، یا هەندە ئاسانە کە نابێ بە شیعر. شیعری ئێمە، هێشتا لە ناڵە و لاڵانەوەی سەدەی نۆزدەم خۆی قورتار نەکردووە، ئەمە پەیوەستە بە مێژووی کەلتووریمان، بە سیستەمی پەروەردەمان، بە چێژی چەقبەستوومان، لە هەموو حاڵەتێکدا شیعر نابێ ناڵین بێ بەسەر تەرمی خۆمان، بەڵکو ڕامان بێ لە بوون، لە ئازار، لە بوونی ئێمە لێرە، لەسەر ئەم هەسارەیەی کە یەکێکە لە شایەدە ڕاستەقینەکانی بوونی ئێمە لێرە.\n”ئه‌وه‌نده‌م به‌سه به پاڵكه‌وتنه‌وه قۆڵێكم بخه‌مه سه‌ر چاوم و به ناو گۆشت و ئێسكه شكاوه‌كانی خۆمدا مه‌له بكه‌م”\nنەورەس محەمەد – براوەی خەڵاتی نووسیار بۆ باشترین دەقی شیعری\nئەم دەنگە شیعریترە، وێنەکان ئیشیان لەسەر کراون، ئاماژەکان فرەڕوخسار و ئاراستەن. ”ماچەکانت وەک گوارە، بە نەرمایی گوێمەوە بریسکەیان دێ” یەکێکە لە دەیان وێنەی سەرنجڕاکێش. ئەم دەقانە لەسەر یەک ڕیتم نەنووسراون، بەڵکو ڕیتمەکان پەیوەستن بە دەقەکانەوە، ئەمەش هەناسەقووڵیی و پشوودرێژی دەوێ.


وێنەیەكی ئابڕووبەرانەی هونەرمەندێكی خەلیجی هەرا دەنێتەوە\n01/07/2020 2497 جار خوێندراوه‌ته‌وه\nهونەرمەندی بەحرەینی، حەنان ڕەزا، بەهۆی هەڵەیەكەوە وێنەیەكی ئابڕوبەرانەی خۆی بڵاوكردەوە، ئەو كارە هەرایەكی زۆری لەتۆڕە كۆمەڵایەتییەكاندا دروست كرد.\nحەنان لەبڵاوكراوەیەكدا لەتۆڕی كۆمەڵایەتی سناپچات نووسیوویەتی: داوای لێبوردن لەو هەڵەیە دەكەم، كە تێی كەوتووم، من هونەرمەندێكی بەڕێزم، ڕێزی زۆرم بۆ خێزان و شار و نەریتی وڵاتەكەم هەیە.\nهەروەها نووسیویەتی: داواتان لێدەكەم گەورەیی بنوێن و هەڵەی خوشك و برا و كچەكانتان دابپۆشن، منیش كچی ئێوەم من ئەو وێنەیەم بۆ هاوڕێ نزیكەكانم ناردووە و بەهۆی هەڵەیەكەوە بڵاوبووەتەوە، هیوادارم داوای لێبوردنەكەم قبوڵ بكەن و وێنەكە لەمۆبایلەكانتان بسڕنەوە.\nبەڵام ئەوەی بووەتە هۆی توڕەبوونێكی زۆری خەڵكی ئەوەیە لەڕاستیدا هیچ وێنەیەك بوونی نییە و حەنان خۆی ئەم شتانەی دروستكردووە، چونكە ماوەیەكی زۆرە لە شاشەكانەوە دوورە و ویستوویەتی ببێتەوە بەجێگەی قسە و باسی میدیاكان.


سادقونى نوێنه‌رایه‌تى:سێ ڕێوشوێن هه‌یه بۆ وه‌ڵامدانه‌وه‌ى په‌لاماره‌كانى توركیا » پێگەی تۆڕی میدیای عێراقی\nسادقونى نوێنه‌رایه‌تى:سێ ڕێوشوێن هه‌یه بۆ وه‌ڵامدانه‌وه‌ى په‌لاماره‌كانى توركیا\nفراكسیۆنى سادقونى نوێنه‌رایه‌تى،ئه‌مڕۆ شه‌ممه،دووپاتیكرده‌وه سێ ڕێوشوێن هه‌یه حكومه‌ت ده‌توانێت بیانگرێته‌به‌ر بۆ وه‌ڵامدانه‌وه‌ى په‌لاماره‌كانى توركیا.\nپه‌رله‌مانتارى فازڵ فه‌تلاوى ئه‌ندامى فراكسیۆنه‌كه بۆ ئاژانسى هه‌واڵى عێراقى(اه‌ع)ڕایگه‌یاند"ده‌بێت حكومه‌ت سێ ڕێوشوێن بگرێته به‌ر ،یه‌كه‌میان ڕاگرتنى چالاكییه ئابوورییه‌كان له‌گه‌ڵ لایه‌نى توركیا،وسكاڵاكردن له‌ئه‌نجومه‌نى ئاسایشى نێوده‌وڵه‌تى و،كشانه‌وه‌ى باڵیۆزى عێراق له‌توركیا"،وتیشى"دووباربوونه‌وه‌ى په‌لاماره‌كان ده‌بێت له‌لایه‌ن لایه‌نى عێراقى به‌ڕێوشوێنى دیبلۆماسى وئابوورى وه‌لامبدرێته‌وه".\nفه‌تلاوى وتیشى"دووباره‌بوونه‌وه‌ى په‌لاماره‌كانى توركیا بۆ سه‌ر خاكى عێراق پێشیلكارییه وده‌بێت په‌رچه‌كدارێكى به‌هێزى هه‌بێت له‌لایه‌ن حكومه‌ت وپه‌رله‌مانه‌وه"،ئاماژه‌یشى دا"فراكسیۆنه‌كه‌ى چه‌ندین جار داواى سازدكردنى دانیشتنى به‌په‌له‌ى كردووه بۆ تاوتوێكردنى ئه‌م په‌لامارانه"


"ئابوورى كاریگه‌رى له‌سه‌ر سیاسه‌تى توركیا له‌مه‌ڕ كوردستان داده‌نێت"\nئومێد نه‌قشبه‌ندى ئه‌ندامى ده‌سته‌ى باڵا و به‌رپرسى به‌شى یاسایى له یه‌كێتى به‌ڵێنده‌رانى كوردستان راى ده‌گه‌یه‌نێت، به‌رژه‌وه‌ندییه ئابوورى و بازرگانییه‌كانى توركیا له هه‌رێمى كوردستان، كاریگه‌ریى له‌سه‌ر هه‌ڵوێستى سیاسیى ئه‌و وڵاته ده‌بێت. ئومێد كه هاوكات قوتابیى دكتۆرایه له یاساى گشتى له زانكۆى سۆران، له دیدارێكى "وشه"دا چه‌ند پرسێكى تایبه‌ت به ئاماده‌یى كۆمپانیا بیانی و خۆماڵییه‌كان له كوردستاندا روون ده‌كاته‌وه.\nپاره‌ى به‌ڵێنده‌ران له بانك و قه‌رزه‌كانیان له‌سه‌ر حكوومه‌ت به كوێ گه‌یشت؟ چه‌ند قه‌رزى به‌ڵێنده‌ران له‌سه‌ر حكوومه‌ت ماوه‌ته‌وه؟\nبڕی قه‌رزى ماوه‌ى به‌ڵێنده‌ران له‌سه‌ر پڕۆژه جێبه‌جێكراوه‌كان به نزیكه‌ى دوو ملیار دۆلارى ئه‌مه‌ریكی دێته خه‌مڵاندن، تا ئێسته قه‌رزه‌كان له‌سه‌ر حكوومه‌ت وه‌ك خۆى ماوه‌ته‌وه،ته‌نیا له مانگه‌كانى نیسان، ئایار و حوزه‌یرانى 2017یشدا بڕى 30 ملیۆن دۆلار بۆ سه‌رجه‌م به‌ڵێنده‌رانی كوردستان خه‌رج كراوه.\nئایا پڕۆژه‌كانى به‌ڵێنده‌رانى بیانى یان ناوخۆیى سه‌ركه‌وتووتر بوون له‌ڕووى كوالێتییه‌وه؟\nئه‌و پرسیاره دوو به‌شه، به‌شی كوالێتی و به‌شى كامیان سه‌ركه‌وتووتر بوون،له‌باره‌ى كوالێتیپڕۆژه‌كان، ئه‌وه له‌لایه‌ن لایه‌نى پێوه‌ندیداره‌وه دیارى ده‌كرێت، به‌ڵام تا رێژه‌یه‌كى زۆر جیاوازى نییه، به‌ڵكو كۆمپانیاى خۆماڵی ئه‌وه‌ى پێوه‌ندى هه‌یه به بیناسازى واته (construction)زیاتر به كوالێتی كار ده‌كه‌ن،به‌ڵام له‌باره‌ى جوانكارى واته (Finishing) كوالێتى كومپانیا بیانییه‌كان به‌تایبه‌ت توركییه‌كان به‌رزتر و جوانتره، چونكه ته‌كنه‌لۆجیاى نوێتر و ئه‌زموونى زیاتریان هه‌یه له‌و بواره‌دا.\nله‌باره‌ى به‌شى دووه‌مى پرساره‌كه‌تان كۆمپانیا خۆماڵییه‌كان سه‌ركه‌وتووتربوون له ئه‌نجامدانی پڕۆژه‌كانیان وتا ئێسته سه‌دان پڕۆژه‌ى كۆمپانیاى بیانی هه‌یه كه به‌جێیان هێشتووه و رۆیشتوون، به‌ڵام هیچ كۆمپانیایه‌كى خۆماڵى پڕۆژه‌كه‌ى به‌جێ نه‌هێشتووه، ئه‌گه‌رچى مایه‌پووچیش بووبێت له‌سه‌ر پڕۆژه‌كه.بۆیه كۆمپانیا خۆماڵییه‌كان سه‌ركه‌وتووتر بوون له ئه‌نجامدانی پڕۆژه‌كانیان به‌راورد به كۆمپانیا بیانییه‌كان، هه‌رچه‌ند به‌نرخی زۆر كه‌متریش كاره‌كانیان ئه‌نجامداوه به به‌راورد به پڕۆژه هاوشێوه‌كان كه كۆمپانیا بیانییه‌كان ئه‌نجامیانداوه.\nبه‌ڵێنده‌رانى خۆماڵى له چ بوارێكدا زیاتر توانیویانه كار بكه‌ن یان پێشكه‌وتنى زیاتر به‌ده‌ست بێنن؟\nبه‌شێوه‌یه‌كى گشتى به‌ڵێنده‌رانی خۆماڵی له‌دوای ساڵى 2004وه له‌سه‌رجه‌م بواره‌كان كاریان كردووه (بوارى تونێل و به‌نداوى گه‌وره نه‌بێت)، هه‌روه‌ك توانیویانه بگه‌نه ئاستى به‌ڵێنده‌رانى بیانى له‌به‌كارهێنانى ته‌كنه‌لۆجیای هاوچه‌رخ و له سه‌رجه‌م سێكته‌ره‌كاندا كاریان كردووه و جێده‌ستیان دیاره وله بوارى رێگه‌وبان و بیناسازى زۆر پێشكه‌وتوون وده‌توانن ئێسته ركابه‌رى گه‌وره‌كومپانیا بیانییه‌كان بكه‌ن.\nئایا ژماره‌ى كۆمپانیاكانى توركى و ئێرانى له كوردستاندا چه‌نده و چۆن به‌سه‌ر پارێزگاكاندا دابه‌ش بوون؟\nبه‌گشتى له‌كوردستان سێ هه‌زار و 591 كۆمپانیا له‌یه‌كێتیى به‌ڵێنده‌رانی كوردستان تۆمار كراون، له‌و ژماره‌یه‌دا سێ هه‌زار و 225 كۆمپانیا خۆماڵین و 366 كۆمپانیاى بیانى ئه‌ندامێتییان له یه‌كێتى به‌ڵێنده‌رانى كوردستان هه‌یه، له‌وانه‌ش 177 كۆمپانیا توركین و 66 كۆمپانیا ئێرانین و 123 كۆمپانیا بیانین كه به‌م شێوه‌یه دابه‌ش بوون به‌سه‌ر پارێزگاكاندا، 84 كومپانیاى توركی له‌هه‌ولێر و 80 له سلێمانی و 85 له دهۆك، له‌و نێوه‌نده‌دا ئێرانییه‌كان 26 له هه‌ولێر و 40 له سلێمانی، ئه‌وه جگه له زۆر كۆمپانیاى بیانی كه له یه‌كێتیی به‌ڵێنده‌ران تۆمار نه‌كراون.\nئایا زیاتربوونى كۆمپانیاكانى توركى له كوردستاندا، پێوه‌ندى به هۆى سیاسییه‌وه هه‌یه یان هۆى ترى ئابوورى؟\nتا ئاستێكی زۆر پێوه‌ندى به‌هۆى ئابوورییه‌وه هه‌یه، به‌تایبه‌تى له‌دواى 2004 هۆى سیاسیش هه‌یه، به‌ڵام كاریگه‌رییه‌كه‌ى له هۆى ئابوورىكه‌متره.\nكاریگه‌رى كۆمپانیاكانى توركى له بازاڕى عێراق چه‌ند ده‌بێت، ئه‌وه‌ى پێوه‌ندى به هاورده‌كردنى كاڵاى توركییه‌وه بۆ عێراق، جیا له ده‌روازه‌كانى هه‌رێمى كوردستان، هیچ رێگه‌یه‌كى تر بۆ گه‌یاندنى كاڵاكانى توركیا به عێراق هه‌یه؟\nكومپانیا توركییه‌كان كاربۆ دروستكردنى بازاڕى ناردنه‌ده‌ره‌وه ده‌كه‌ن چ له كوردستان یان له‌عێراق، چونكه سیاسه‌تى توركیا زیادكردنى ناردنه ده‌ره‌وه‌ى كاڵا توركییه‌كانه و حكوومه‌تى توركیا كارى زۆر له‌سه‌ر ئه‌م بابه‌ته ده‌كات و به‌شێوه‌یه‌كى گشتى كاڵاى توركى كوالێتى باشتره له وڵاتانى تر، جگه له‌وه‌ى توركیا هاوسنوورى عێراقه.له‌باره‌ى به‌شى دووه‌مى پرسیاره‌كه‌تان، نه‌خێر هیچ ده‌روازه‌یه‌كى راسته‌وخۆ له‌نێوان عێراق و توركیا نییه، توركیا ته‌نیا له‌رێی ده‌روازه سنوورییه‌كانی كوردستانه‌وه به عێراق ده‌به‌سترێته‌وه.\nله‌و باوه‌ڕه‌دان كاركردنى كۆمپانیا توركی یان ئێرانییه‌كان له كوردستاندا، كاریگه‌ریى له‌سه‌ر هه‌ڵوێستى ئه‌و وڵاتانه هه‌بێت له باشكردنى پێوه‌ندییه سیاسییه‌كانیان له‌گه‌ڵ هه‌رێم؟\nبێگومان فاكته‌رى ئابوورى كاریگه‌ریى هه‌یه له‌سه‌ر هه‌ڵوێستى سیاسى هه‌ر وڵاتێك به‌رامبه‌ر به‌و وڵاته‌ى كه داهاتێكى زۆرىلێیه‌وه بۆ دێت. به‌شێوه‌یه‌كى گشتى توركیا له‌به‌رئه‌وه‌ى بیركردنه‌وه و ستراتیجیی له‌سه‌ر ئابوورى داڕێژراوه، بۆیه ئاڵوگۆڕى بازرگانی به‌و شێوه‌یه‌ى له كوردستان هه‌یه، كاریگه‌ریى زۆر ده‌بێت له‌سه‌ر هه‌ڵوێستى سیاسی توركیا، به‌تایبه‌ت كه ساڵانه نزیكه‌ى 20 ملیار دۆلار ئاڵوگۆڕى بازرگانی له‌نێوان هه‌رێم و توركیا هه‌یه، به‌ڵام ره‌نگه ئه‌وه بۆ ئێران زۆر كاریگه‌ریى نه‌بێت.


سیستەمی سیاسی لە نێوان ئازادی و سانسوڕدا\nسەرەکیترین بزوێنەری هەر سیستەمێکی سیاسی بریتیە لە کۆکردنەوەی هە مووان وپێکەوەژیانێکی هاوبەش لەسەر بنەماکانی سیستەمێکی سیاسی دیموکراسی فرەچەشنی کەلتوری سیاسی و بڕوا بوون بە بنەماکانی دروستکردنی دەوڵەتەێکی هاووڵاتی بەبێ دروستکردنی سانسۆری سیاسی لەناوکۆمەڵگادا ، هەوڵدان بۆ دروستکردنی بیئەیەکی سیاسی هەمە ڕەنگ و جیاواز لەناو سیستەمەکەدا وە بڕوا بوون بە پڕۆلالیزمی سیاسی کۆکردنەوەی هە موو معتەقەداتەکان لەناو بازنەی دەسەڵاتی سیاسی دا بێ گوێدانە زۆرینەو کەمینەی سیاسی هاوکات دروستکردنی جورێك لە هاوسەنگی کۆمەڵایەتی بۆ پیادەکردنی ئارامی گشتی.\nکارکردن بۆ دروستکردنی ئەو بنەما و پرنسیپانەی کە دەوڵەتی هاووڵاتی و سیستەمێکی سیاسی تەندروستی لی دروستدەکرێت ، پێویستمان بە گوڕانکاری بەردەوام هەیە لەناو کایەی سیاسی و دام دەزگا سیاسێکان کە خۆی لە شێوازی نوێی کارکردنی حیزبی سیاسی وئالوگۆڕکردنی بیروباوەڕەکان لەناو دەسەڵاتی سیاسی حیزبی و سیستەمی سیاسی دا دەبینێتەوە بەجورێك ئەگەر هاتوو هەر ئاڕاستەیەك بە خەیاڵی دروستکردنی سیستەمێکی تاكڕەویی یان تاک حیزبی هەنگاوی نا ئەوا دە بێت کۆی گشتی کۆمەڵگاو دەزگاو رێکخراوەکانی سڤیل بەرامبەر ئەم میولە ترسناکە هەنگاوی جدی و پراکتیکی بهاوێن بۆ لەمپەڕخستنە بەردەمی جیبەجێ نەکردنی سیستەمی تاك حیزبی ، بەتایبەتی ئەم جۆرە سیستەمە لە دوای کەوتنی بلۆکی سۆشیالستی یەکێتی سوڤیەتی کۆنەوە کۆتای پێ هاتووە ، وە مۆدێلەکانی لە ئێستادا کەمترین نمونەیان ماوە کەهیچ کۆمەڵگایەك نایەنوێت دووبارە بکەنەوە بگەڕێنەوە بۆ دۆخی سانسۆری سیاسی و کەمکردنەوەی ئازادێکان لەژێر تایتڵی دروشمە شوڕشگێڕکان و دروشە قەومێکان دا.\nدۆخی سیستەمی سیاسی هەرێمی کوردستان لە نێوان پانتایەکانی ئازاد و بنەماکانی سیستەمی دیموکراسی و سانسوری سیاسیدا لەچ دۆخێکدایە ، ئایا بیرکردنەوەی کارێکتەرەسیاسێکانی هەرێم بە کۆی گشتی هەموو پارتە سیاسێکانی هەرێم تاچ ئەندازەیەك بڕوایان بە یەکیتر قبوڵکردن و کەلتوری دیالۆگ هەیە بۆ چارەسەری ململانیە سیاسێکان دا ئەمە ئەوپرسیارە جەوهەریە کە دەتوانین لێرەو دەست بۆ برینەکانی هەرێمی کوردستان بنێن؟ ئایا پرۆسەی سیاسی لە هەرێمی کوردستان دا بە قۆناخی سروشتی خۆیدا تێپەڕیەوە وەکو هە موو دەوڵەتەکانی ئێستاو حیزبە سیاسێکانی دنیا؟ ئایا گۆتاری سیاسی ئێمە دەمامکدارە یان خۆی خاوەنی خۆیەتی و روئیایی ڕوونەو دەزانێت بۆ چ ئاڕاستەیەك هەنگاوی ئەرێنی و سودبەخش دەنێت ؟ ئایا تاچ ئەندازەیەك سیستەمی سیاسی و توانای دارایی هەرێم تێکەڵ بە یەکتری کراون بۆ بەهێزکردنی ئەنزیمەی سیاسی و بەرگریکردن لە چوارچێوەی سنوری سیاسی ووڵات.\nئەمانە پرسیارگەلێکن بۆ چارەسەرکردنی ئەنزیمەی سیاسی و بڕوابوون بە سیستەمێکی سیاسی پرۆلالیزم واتە فرە لایەنی و فرەچەشنی وە هاوکات بڕوابوون بە کەلتوری جیاوازی سیاسی و کەلتوری یەکترقبوڵکردن وە دوورکەوتنەوە لە مینتالیتی توندوتیژی کۆمەڵایەتی و سیاسی چۆنکە هەر میکانیزمێکی توندوتیژ لەلایەن دەسەلاتی سیاسی وە پەیوەندییەکی دینامیکی تەواوی هەیە بەکۆی گشتی سیستەمەکەوە ، هەندێ جار زادەی ڕەنگدانەوەی ئاستی هوشیارو تێگەیشتنی کۆمەڵگایە چۆنکە هەر فۆرمێکی سیاسی هەڵقووڵاوی بەشێکە لە چین وتوێژاڵەکانی کۆمەڵگایە بۆیە دەبێت پێش ئەوەی ئێمە دەست بۆچارەسەری سیستەمی سیاسی بەرێن دەبێت گۆنکاری لە شێوازی بیرکردنەوەی هاووڵاتیان وە پێداجوونەوە بۆ هەڵسەکەوت و ئاکارەکانی کۆمەڵایەتی و ئەخلاقیتی کۆمەڵگاکەمان بکرێت پاشان بە ئاسانی دەتوانی هەمووگوڕانکاریەکی سیاسی بەبێ توندوتیژی جێبەجێ بکەین.


له‌ماوه‌ی شه‌ش مانگدا عه‌بدولمه‌هدی چوار هه‌زار پۆستی به‌وه‌كاله‌ت یه‌كلایده‌كاته‌وه\nرۆژنامه‌یه‌كی عه‌ره‌بی پێیوایه عادل عه‌بدولمه‌هدی سه‌رۆكوه‌زیرانی عێراق كاتی وای به‌ده‌سته‌وه نییه تا هه‌موو ئه‌و به‌ڵێنه‌ی له‌به‌رده‌م په‌رله‌مان به‌خۆی داوه جێبه‌جێی بكات. به تایبه‌ت ئه‌وه‌ی په‌یوه‌سته به كۆتایی پێهێنانی كاركردن له‌سه‌ر ئه‌و كه‌سانه‌ی به وه‌كاله‌ت پۆستی باڵایان پێدراوه كه ده‌بێت به ماوه‌ی شه‌ش مانگ هه‌موو پۆسته‌كان یه‌كلایی بكرێنه‌وه.\nبه‌پێی رۆژنامه‌ی شه‌رقولئه‌وسه‌ت له راپۆرتێكدا كه “نیویوز” بڵاویكردۆته‌وه ده‌ڵێت:” دۆسێیی دامه‌زراندن به وه‌كاله‌ت كه سه‌رۆك وه‌زیران به‌بێ گه‌ڕانه‌وه بۆ په‌رله‌مان وه‌ك ده‌سه‌ڵاتی ره‌ها كاری له‌سه‌رده‌كات به‌وه‌ی ئه‌و پۆسته له دۆخێكی ناهه‌مواردایه‌و به‌شێكی به‌رفراوانی وه‌زیره‌كان و وه‌كیل وه‌زیره‌كان و چه‌ندین به‌رپرس و سه‌رۆكی ده‌سته‌ی سه‌ربه‌خۆو پۆستی باڵا له هه‌ردوو وه‌زاره‌تی به‌رگری و ناوخۆ ده‌گرێته‌وه.\nرۆژنامه‌كه وتیشی: ره‌نگه عه‌بدولمه‌هدی له‌م رووه‌وه به‌نیازبێت كۆمه‌ڵێك فه‌رمان ده‌ربكات سه‌باره‌ت به‌و وه‌زیرانه‌ی به وه‌كاله‌ت ئیداره‌ی وه‌زاره‌تی تر ده‌كه‌ن تا ئه‌و كاته‌ی له رێگه‌ی هه‌ڵبژاردنه‌كانه‌وه له ئه‌نجومه‌نی نوێنه‌ران كار بۆ دانانیان ده‌كرێت.\nله‌درێژه‌ی راپۆرته‌كه‌دا: هه‌ندێك ئامار ئاماژه‌ده‌دن به‌وه‌ی ژماره‌ی ئه‌و پۆستانه‌ی به‌وه‌كاله‌ت دانراون 4000 پۆسته له هه‌موو جومگه‌كانی حكومه‌تداو زۆر لایه‌نی په‌رله‌مانی به‌تایبه‌ت ئه‌وانه‌ی نزیكن له (ائتلاف الاصلاح) كه بریتییه له هاوپه‌یمانی سائرون و ره‌وتی حكمه‌و لایه‌نی سیاسی تر، كۆتایی هێنان به فایلی دانان به‌وه‌كاله‌ت ده‌خه‌نه كاره به‌راییه‌كانی حكومه‌ته‌وه هاوبار خودی سه‌رۆك وه‌زیرانیش به‌خۆی ئه‌م كاره‌ی پێ په‌سنده.\nسه‌باح عگێلی په‌رله‌مانتار له هاوپه‌یمانی سائرون له راگه‌یاندنێكدا ده‌ڵێت: مانه‌وه‌ی كارگێڕی به وه‌كاله‌ت و به‌رده‌وامیدان به به‌ڕێوه‌به‌ره وه‌كیله‌كان بۆ جێبه‌جێكردنی كاره‌كان بۆ ماوه‌یه‌كی زۆر ده‌روازه‌یه‌كه بۆ سه‌رهه‌ڵدانی گه‌نده‌ڵی و ئاشكرایه زۆربه‌ی ئه‌و پۆستانه له‌سه‌ر بنه‌مای پشكێنه‌ی حیزبی و سیاسی دانراون.\nجاسم ئه‌لحلفی سه‌ركرده له هاوپه‌یمانی سائرون له‌لای خۆیه‌وه پێداگری ده‌كات له‌سه‌ر چاكسازی فایلی دامه‌زراندن به وه‌كاله‌ت به‌وه‌ی پێویستی به گۆڕینی ریشه‌یی ده‌بێت تا ده‌وڵه‌ت بتوانێت به‌ره‌و پێشكه‌وتن هه‌نگاو بنێت و روونیشیكرده‌وه: به‌پێی یاسا ده‌وڵه‌تی سه‌قامگیر پێویستی به جومگه‌ی كارگێڕی جێگیر ده‌بێت و ناكرێت ئه‌م هه‌موو كارگێڕییه به وه‌كاله‌ت به‌رێوه‌بچێت، بۆیه ده‌بێت ئه‌م دیارده‌یه له بواری كاڕگێڕی بنبڕبكرێت.\n11/10/2018 12:32:23 AM


ئه‌ندرێس ئینیستا گه‌ڕایه‌وه سه‌ر مه‌شق و ڕاهێنانه‌كانی\nSubject: ئه‌ندرێس ئینیستا گه‌ڕایه‌وه سه‌ر مه‌شق و ڕاهێنانه‌كانی Thu Sep 10, 2009 3:34 am\nیاریزانی هه‌ڵبژارده‌ی ئیسپانیا و هێڵی ناوه‌ڕاستی یانه‌ی به‌رشه‌لۆنه‌ی ئیسپانی (ئه‌ندرێس ئینیستا) گه‌ڕایه‌وه سه‌ر مه‌شق و ڕاهێنانه‌كانی ، دوای ئه‌وه‌ی بۆ ماوه‌ی سێ مانگ به هۆی پێكانه‌وه نه‌یتوانی به‌شداری مه‌شق و ڕاهێنانه‌كانی یانه‌كه‌ی بكات.\nیانه‌ی به‌رشه‌لۆنه‌ی ئیسپانی له‌سه‌ر پێگه‌ی تایبه‌تی خۆی له تۆڕی ئینته‌رنێت بلاَویكرده‌وه كه ئینیستا له دوای كۆتایی هاتنی یاری كۆتایی یانه پاڵه‌وانه‌كانی ئه‌وروپا به‌رامبه‌ر به یانه‌ی مانچیسته‌ریونایتد به‌شداری یه‌ك یاری یانه‌كه‌یان نه‌كردووه و به هۆی پێكانه‌وه نه‌یتوانیوه له مه‌شق و ڕاهێنانه‌ی یانه‌كه‌یان به‌شداری بكات .\nهه‌روه‌ها وا بڕیاره یاریزانی ناوبراو ڕۆژی شه‌ممه‌ی داهاتوو به‌رامبه‌ر به یانه‌ی خیتافی له میانه‌ی یاریه‌كانی خولی ئیسپانی به‌شداری بكات .


چارلز براون، سەرۆك ئەركانى سوپاى ئاسمانیى ئەمريكا دەڵێت، شەڕى داهاتووى ئەمريكا دژى دەوڵەتێك دەبێت كە يەكسان دەبێت لە هێزدا لەگەڵيدا و دەبێتەهۆى كەوتنەوەى زيانێكى زۆر، پێشیوايە دەبێت خۆيان بۆ شەڕێك ئامادە بكەن كە لە جەنگى جيهانى دووەم دەچێت.\nچارلز براون لە ڕاپۆرتێكى پێگەى Defense News بەناوى "پێويستە گۆڕانكاريەكان خێڕا بكرێن ياخود بەرگەى دۆڕان بگرە" وتويەتى: "پێويستە ئامادەبين بۆ هەڵگيرسانى شەڕێك كە زيانى شەڕ و مەترسى لەسەر نەتەوەى ئەمريكا دروست دەبێت، وەك ئەوەى لە سەرەدەمى جەنگى جيهانى دووەم توشمان بوو."\nڕونيشيكردوەتەوە: "بڕيارى سەركردەكانى پێشوو ڕێگەى نەداوە بە بەديهێنانى ئەنجامى پێويست و گرنگ، ئەوەش لەبەر ڕۆشنايى گۆڕانكارى زۆر خێراى چين و ڕوسيا، ئەمريكا ڕوبەڕوبوى دەوەڵەتێك دەبێتەوە كە هەمان ئەو توانا سەربازيانەى هەيە كە ئەمريكا هەيەتى."\nبراون باسى لەوەشكردوە، لەو بارودۆخەشدا شەڕەكە زۆر جياواز دەبێت لەو شەڕانەى كە ئەمريكا لەماوەى دوو دەيەى ڕابردوودا ئەنجامى داوە.\nسەرۆك ئەركانى سوپاى ئاسمانیى ئەمريكا پێشیوايە، شەڕى داهاتووى وڵاتەكەى بەدوور نابێت لە كەنارەكانى ولايەتە يەكگرتوەكانى ئەمريكا.


ئازار | 2021 | حکومەتی هەرێمی كوردستان | دەزگاى گشتى کاروبارى مین | حکومەتی هەرێمی كوردستان\nسەرۆكی دەزگای مین پێشوازی لە بەڕێوەبەری رێكخراوی (ITF) سلۆڤینی دەكات\nڕۆژی یەكشەممە ٢٠٢١/٣/٢٨ جەبار مستەفا، سەرۆكی دەزگای گشتی كاروباری مین لە ئۆفیسی سەرەكی دەزگای مین لە شاری هەولێر، پێشوازی لە خاتوو (كاترینە) بەڕێوەبەری رێكخراوی (ITF) سلۆڤینی تایبەت بە كاروباری مین لە عێراق كرد.\nسەرۆكی دەزگای گشتی كاروباری مین پیرۆزبایی جەژنی نەورۆز دەكات\nبە بۆنەی هاتنەوەی جەژنی نەورۆز و سەری ساڵی نوێی كوردی (2721) گەرمترین پیرۆزبایی ئاڕاستەی سەرجەم گەلی كوردستان بەگشتی و پیشەوەرانی مین و كارمەندانی دەزگای گشتی كاروباری مین بەتایبەت دەكەین، هیواخوازین هەموو ساڵ و هەموو كاتێكتان شادی و خۆشی و سەیران بێت.\nدەزگای گشتی کاروباری مین لە دهۆك پۆستەری هۆشیاری لە مەترسیەکانی مین و تەقەمەنی لە شوێنە گەشتیاریەکان هەڵدەواسێت\nب هەلکفتا بیرەوەریێت ئادارێ و نەوروزێ، رێڤەبەریا گشتی یا کاروبارێن مینا ل دهوکێ تیمێن پەروەردا هشیارکرنێ رابون ب هەوەکا هە لاویستان پوستەرێت ئاگادرکرنێ ژ مەترسیێت مینا ل جهێن گەشت و کوزاری ژبو ئاگادرکرنا هاولاتیا دەمێ سەیرانان.\n19 ئازار 2021\nدەزگای گشتی كاروباری مین یادی كارەساتی كیمیابارانی هەڵەبجە بەرز رادەگرێت\nئەمڕۆ سێ شەممە 2021/3/16 دەزگای گشتی كاروباری مین بە ئامادەبوونی جەبار مستەفا سەرۆكی دەزگا و بەرێوەبەرەگشتیەكان و فەرمانبەران و كارمەندانی یادی33ساڵەی كارەساتی هەڵەبجە بەرز رادەگرن بەوەستانیان لەبەردەم بینای سەرەكی دەزگای گشتی كاروباری مین وەك رێزگرتنێك لەو ژمارە قوربانیە زۆرەی گەلی كوردستان لەو رۆژە دا.\nبەبۆنەی رۆژی جیهانی ژنان سەرۆكی دەزگای مین لەگەڵ فەرمانبەرانی خانمانی دەزگای مین كۆبوویەوە\nئەمڕۆ دووشەممە 2021/3/8 جەبار مستەفا سەرۆكی دەزگای گشتی كاروباری مین بەبۆنەی 8ی مارس رۆژی جیهانی ژنان لەگەڵ بەشێك لە فەرمانبەران و خانمان لە دەزگای مین كۆبوویەوە و پیرۆزبای لە سەرجەم خانمانی جیهان و كوردستان بەتایبەت كرد.\nلە سنوری پارێزگای هەولێر زیاترلە 5927 مین و پارچە لە پاشماوەی تەقەمەنی جەنگی لەناوبردران\nئەمڕۆ یەک شەممە 2021/3/7 لەسەر فەرمانی جەمال جەلال بەرێوەبەری گشتی کاروباری مین /هەولێر، لە ناحیەی سمیلانی سەر بە قەزای چۆمان و لە چالی تایبەت بە تەقاندنەوە و بە پێی پێوەرە جیھانیەکانی کاروباری مین، تیمی لە ناوبردنی تەقەمەنییەکان بری 5927 پارچە لە مین و پاشماوەی تەقەمەنی جەنگی وەکو قۆناغی دووەم لەناوبرد.


هه‌ولێر : بارودۆخی یانه‌كان و ڕیزبه‌ندی یانه‌كان و گۆڵكاری خولی نایابی كوردستان ده‌خاته ڕوو\nچەمچەماڵ توندوتیژترین یانه ی ئه م وه رزه ی خولی نایابی كوردس…\nخولی نایابی كوردستان له كۆتایی نزیك ده‌بێته‌وه و یانه‌ی برایه‌تیش جارێكی تر پارێزگاری له پێشه‌نگی یانه‌كان كرد و هه‌نگاوێكی تر له ده‌ست خستنی ناسناوی خوله‌كه نزیك بۆ وه، لێ یانه‌ی زێره‌ڤانی شاری دهۆكیش له ڕكه‌به‌ری برایه‌تی به‌رده‌وامه و به بردنه‌وه له زاخۆ هات خانه‌ی دووه‌م هیوای بوون به پاڵه‌وان بوونی زیاتر بوو، یانه‌كانی پێشمه‌رگه‌ی هه‌ولێر و شێروانه‌یش له ئه‌نجامه خراپه‌كانیان به‌رده‌وامن و له خانه‌كانی كۆتای ڕیزبه‌ندی دێن.\nدوو یاری ماوه كۆتایی به یارییه‌كانی ئه‌م وه‌رزه‌ی خوله‌كه دێت، یانه‌ی برایه‌تی دوای تێپه‌ڕبوونی 16 گه‌ڕ به كۆكردنه‌وه‌ی 28 خاڵ خانه‌ی یه‌كه‌می گرتووه و زێره‌ڤانیش كه یارییه‌كی له برایه‌تی كه‌متر كردووه به 25 خاڵ له پله‌ی دووه‌م دێت، ڕكه‌به‌ری به‌ده‌ستھێنانی ناسناوه‌كه به ڕێژه‌یه‌كی زۆر له نێوان ئه‌و دوو یانه‌یه‌یه، ئه‌گه‌رچی یانه‌ی هه‌ندرێنیش 24 خاڵی هه‌یه و له خانه‌ی سێیه‌م دێت، برایه‌تی یه‌ك یاری ماوه و له دواین گه‌ڕدا ده‌بێته میوانی یانه‌ی نه‌ورۆز، بردنه‌وه‌ی برایه‌تی و یه‌كسان بوون یان دۆڕانی زێره‌ڤانی له دوو یاری داهاتووی له‌گه‌ڵ یانه‌كانی هه‌ولێر و پێشمه‌رگه سه‌وز پۆشه‌كان به فه‌رمی ده‌كاتی پاڵه‌وان، به‌ڵام ئه‌گه‌ر هاتوو زێره‌ڤانی له دوو یاری داهاتوودا بردنه‌وه تۆمار بكات دێته پله‌ی یه‌كه‌م و ڕه‌نگه به جیاوازی گۆڵ ببێته پاڵه‌وان، یانه‌ی هه‌ندرێنیش بۆ ئه‌وه‌ی ببێته پاڵه‌وان پێویستی له دوو یاری داهاتوویدا له نه‌ورۆز و شێروانه بباته‌وه، به مه‌رجێك برایه‌تی له دواین یاری خۆیدا یه‌كسان بێت یان بدۆڕێت، زێره‌ڤانیش هه‌ردوو یاری خۆی نه‌باته‌وه.\nڕكه‌به‌ری دابه‌زینیش له‌نێوان یانه‌كان له لوتكه‌یه و 4 یانه له خانه‌كانی كۆتایی دێن و ڕكه‌به‌ری ئه‌وه ده‌كه‌ن له خوله‌كه بمێننه‌وه، شێروانه و پێشمه‌رگه‌ی هه‌ولێر حاڵیان له هه‌موو یانه‌كانی تر شڕتره‌و به 13 خاڵ خانه‌ی هه‌شته‌م و نۆیه‌میان گرتووه، یانه‌ی زاخۆیش 15 خاڵی هه‌یه و خانه‌ی شه‌شه‌می گرتووه، به‌ڵام یه‌ك یاری ماوه له ئه‌گه‌ڕی دۆڕانیشی و بردنه‌وه‌ی یانه‌كانی تر كه دوو یارییان ماوه ڕانگه یانه‌ی زاخۆ بێته خانه‌ی كۆتایی، یانه‌ی نه‌ورۆزیش ئه‌گه‌رچی له خانه‌ی حه‌وته‌م دێت، به‌ڵام دوو یاری زه‌حمه‌تی ماوه و له‌گه‌ڵ هه‌ندرێن و برایه‌تی یاری ده‌كات كه هه‌ردوو یانه ڕكه‌به‌ری ناسناوه‌كه ده‌كه‌ن، بۆیه نه‌ورۆزیش ئه‌ركی ئاسان نیه و به هه‌ر جۆرێك بێت هه‌وڵی مانه‌وه له خوله‌كه ده‌دات، گه‌ڕی داهاتوو پێشمه‌رگه‌ی هه‌ولێر و شێروانه به‌یه‌كه‌وه یاری ده‌كه‌ن دۆڕانی هه‌ر یه‌كێكیان ڕه‌نگه به ڕێژه‌یه‌كی زۆر ئه‌و یانه‌یه دابه‌زێت بۆ ڕیزی یانه پله یه‌كه‌كان، بۆیه ڕه‌نگه ناسنامه‌ی ئه‌و یانه‌یه‌یش كه دا ده‌به‌زێت تا دواین گه‌ڕ ئاشكرا نه‌بێت.\nڕیزبه‌ندی یانه‌كان دوای یارییه‌كانی گه‌ڕی شازده‌هه‌م\n1- برایه‌تی 28 خاڵ\n2- زێره‌ڤانی25 خاڵ\n3- هه‌ندرێن24 خاڵ\n4- ئارارات20 خاڵ\n6- زاخۆ 15 خاڵ\n7- نه‌ورۆز 14 خاڵ\n8- پێشمه‌رگه‌ی هه‌ولێر 13 خاڵ\n9- شێروانه13 خاڵ\nڕیزبه‌ندی گۆڵكارانی خوله‌كه دوای یارییه‌كانی گه‌ڕی شازده‌هه‌م\n1- تیاگۆ ئه‌میڕاڵ یانه‌ی زێره‌ڤانی 8 گۆڵ\n4-عه‌لی عه‌زیز یانه‌ی ئارارات 4 گۆڵ\n5- ئیفا ئیمانیۆل یانه‌ی ئارارات 4 گۆڵ\nخشته‌ی یارییه‌كانی گه‌ڕی حه‌ڤده‌هه‌م\nپێشمه‌رگه‌ی هه‌ولێر× شێروانه ـ یاریگه‌ی پێشمه‌رگه‌ی هه‌ولێر\nهه‌ندرێن × نه‌ورۆز ـ یاریگه‌یهه‌ندرێن\nهه‌ولێر × زێره‌ڤانیـ یاریگه‌ی شه‌هیدفڕانسۆهه‌ریری\nزاخۆ × ئارارات ـ یاریگه‌ی نێوده‌وڵه‌تی زاخۆ\nیانه‌ی برایه‌تی چاوه‌ڕوانه\nئاماره‌كانی گه‌ڕی پازده‌هه‌م\nله‌م گه‌ڕه‌دا له كۆی 4 یاریدا 13 گۆڵ تۆمار كران، به ڕێژه‌ی 3،2 گۆڵ بۆ هه‌ر یارییه‌ك، ئه‌م ڕێژه‌یه‌یش ڕێژه‌یه‌كی زۆره‌و زیاتره له گه‌ڕه‌كانی ڕابردوو، نزیك بوونه‌وهیش له كۆتای خوله‌كه هۆكار بوو بۆ ئه‌وه‌ی یانه‌كان زیاتر به كراوه‌ی یاری بكه‌ن و هه‌وڵی بردنه‌وه بده‌ن، ئه‌مه‌یش وایكرد ژماره‌ی گۆڵه‌كان زیاتر بێت.\nله كۆی 4 یاریشدا 14 كارتی زه‌رد به ڕووی یاریزانان به‌رزكرایه‌وه، زۆرترین كارتیش له یاری نێوان (برایه‌تی و هه‌ندرێن) بوو كه 5 كارتی زه‌رد به ڕووی یاریزانان به‌رزكرایه‌وه، له‌م گه‌ڕه‌یشدا دوو كارتی سور هه‌بوو كه درا به یاریزانان(ڕزگار عه‌لی) له یانه‌ی زاخۆ و (جاسم محمد) له یانه‌ی هه‌ولێرله‌م گه‌ڕه‌دا بۆ یه‌كه‌مین جار (هه‌وره‌مان ڕزگار) ـی گۆڵپارێزی هه‌ندرێن له ڕیگه‌ی لێدانی سزاوه گۆڵێكی تۆمار كرد و لێدانێكی سزایشی گه‌ڕانده‌وه، هه‌ر تایبه‌ت به یانه برایه‌تیدوای بردنه‌وه‌ی له هه‌ندرێن بوو به خاوه‌نی زۆرترین بردنه‌وه له كۆی هه‌ر 9 یانه‌كه كه هه‌شت جاره سه‌ركه‌وتنی تۆمار كردووه، هه‌روه‌ها له هه‌موو یانه‌كانی تریش هاوشێوه‌ی زێره‌ڤانی كه‌متر توشی شكست هاتووه كه 3 جاره، دوای تێپه‌ڕبوونی 16 گه‌ڕیش یانه‌ی زێره‌ڤانی خاوه‌نی زۆرترین گۆڵه‌و 19 گۆڵی هه‌یه، له ئامارێكی تردا یانه‌ی نه‌ورۆز زۆرترین جار كه 8 جاره یه‌كسان بووه، یانه‌ی پێشمه‌رگه‌ی هه‌ولێری پاڵه‌وانی وه‌رزی ڕابردووی خوله‌كه له قۆناخی دووه‌مدا هیچ یارییه‌كی نه‌بردۆته‌وه و له حه‌وته‌م یاریدا له‌م قۆناخه‌دا و بۆ نۆیه‌م یاری له‌سه‌ر یه‌ك نه‌یتوانیوه بردنه‌وه به‌ده‌ست بهێنێتدوای دۆڕانی به نه‌ورۆز دابه‌زی بۆ خانه‌ی هه‌شته‌م و مه‌ترسی دابه‌زینی بۆ ڕیزی یانه پله یه‌كه‌كان له‌سه‌ره.\nعادل حەمە کەریم ڕێز لە حەفتا ساڵ خزمەتی هونەریی کەریم کابان دەگرێت\nبۆ یـادی کەریم کابان\nزانكۆی جیهان پێشانگایەكی هونەری كردەوە


کۆنگرسی ئه‌مریکا پـشـتیوانی خۆی بۆ خۆپـیشـانده‌رانی ئێرانی ده‌رده‌بڕێت\nکۆنگرسی وڵاته یه‌کگرتووه‌کانی ئه‌مریکا ئیدانه‌ی سه‌رکوتکردنی خۆپـیشـانده‌رانی ئێرانی کردووه و پـشـتیوانی خۆیان بۆ گه‌لی ئێران ده‌ربڕیوه تا به کراوه‌یی ڕوانینی خۆیان بخه‌نه ڕوو.\nڕۆژی هه‌ینی سـینات و ئه‌نجومه‌نی نوێنه‌رانیش به تێـکڕای ده‌نگ ژماره‌یه‌ک به‌رنووسـیان په‌سه‌ند کردووه وه‌ک به‌هێزترین پـشـتیوانی وڵاته یه‌کگرتووه‌کانی ئه‌مریکا بۆ ناڕه‌زایی ئێرانیـیه‌کان به‌رامبه‌ر هه‌ڵبژاردنه‌که‌ی هه‌فته‌ی ڕابردووی سـه‌رۆکایه‌تی ئێران.\nله به‌رنووسـه‌کاندا جه‌خت له گرنگی مافه‌کانی مرۆڤ، ئازادی سـڤیلی و سه‌روه‌ری یاسا کراوه‌ته‌وه بۆ گه‌لی ئێران. له به‌رنووسه‌که‌ی سـیانتدا هاتووه ئێسـتا کاتی ئه‌وه‌یه کۆنگرسی وڵاته یه‌کگرتووه‌کانی ئه‌مریکا به ئاشـکرایی و بێ هیچ دوودڵـیـیه‌ک پـشـتیوانی خۆی ڕابگه‌یه‌نێت بۆ مافه بنچینه‌یی‌یه‌کانی گه‌لی ئێران له دیارکردنی ئاینده‌ی خۆیاندا له ژینگه‌یه‌کی ئازاددا.\nیاسادانه‌رانی کۆماری له ئه‌مریکا ڕه‌خنه‌یان له سه‌رۆک باراک ئۆباما گرتووه چونکه هه‌ڵـوێسـتێـکی ئاشـکرای به‌هێزتر وه‌رناگرێت به‌رامبه‌ر ڕووداوه‌کانی ئێران.\nله میانه‌ی دیمانه‌یه‌کی ته‌له‌فیزیۆنیدا له‌گه‌ڵ که‌ناڵی CBS دا سه‌رۆک ئۆباما داکۆکی له هه‌ڵـوێسـتی خۆی کرد به‌رامبه‌ر ئه‌و ڕوانیـنانه‌ی به ئاگاهیـیه‌وه‌یه له‌سه‌ر هه‌ڵـبژاردنه‌کانی سه‌رۆکایه‌تی ئێران.


یاریگه‌ى یانزه‌ى ناحیه‌ى ته‌کیه کرایه‌وه\nیاریگه‌ى یانزه‌ى ناحیه‌ى ته‌کیه، له‌سه‌ر بڕیارى سه‌رۆکى هه‌رێمى کوردستان به‌شێوه‌یه‌کى سه‌رده‌میانه نۆژه‌نکرایه‌وه و به‌ئاماده‌بوونى هه‌ڤاڵ ئه‌بوبه‌کر، پارێزگارى سلێمانى ومه‌هدى مزوری، نوێنه‌رى سه‌رۆکى هه‌رێمى کوردستان قایمقامى سلێمانى و چه‌ند که‌سایه‌تیه‌کى تر به‌فه‌رمى کرایه‌وه.\nمه‌هدى مزوری، نوێنه‌رى نێچیرڤان بارزانی، له وتارێکدا وتی" کردنه‌وه‌ى ئه‌م یاریگه‌یه له ناوچه‌که‌دا، نیشانه‌ى گرنگیپێدان و په‌رۆشیى سه‌رۆک نێچیرڤان بارزانییه به وه‌رزشکاران و ئه‌م ناوچه‌یه، له‌کاتێکدا ڕه‌نگه ئه‌م دیارییه زۆر که‌م بێت له‌به‌رامبه‌ر ئه‌و قوربانییه‌ى ناوچه‌که داویه‌تی".\nوه‌رزشوانان و یاریزانانى تیپه میللییه‌کانى ناحیه‌ى ته‌کیه ، به ئاڵاى کوردستانه‌وه له ڕێوره‌سمى کردنه‌وه‌ى یاریگه‌که‌یاندا ئاماده‌ن و له به‌رامبه‌ر کردنه‌وه‌ى یاریگاکه‌دا، خه‌ڵاتێکى تایبه‌ت و ڕێزلێنان پێشکه‌شى سه‌رۆکى هه‌رێمى کوردستانیان کرد.\nهه‌ڤاڵ ئه‌بوبه‌کر، پارێزگارى سلێمانى له وتارێکدا وتی" به‌ناوى نێچیرڤان بارزانی، سه‌رۆکى هه‌رێمى کوردستان پیرۆزبایى کردنه‌وه‌ى ئه‌م یاریگه‌یه‌تان لێده‌که‌م، به‌ناوى پارێزگارى سلێمانى سوپاسى بردنه سه‌رى به‌ڵێنه‌کان له سه‌رۆکى هه‌رێمى کوردستان ده‌که‌ین بۆ نۆژه‌نکردنه‌وه‌ى یاریگه‌که و هیوادارین به ئیراده‌ى هه‌موومان، بتوانین کارى باشتر بکه‌ین".\nپارێزگارى سلێمانى وتیشی" ئه‌و په‌یامه‌ى وه‌رزشوانان هه‌ڵیانگرتووه، گیانى خۆشه‌ویستى و لێبورده‌یى زیادده‌کات و پێویسته دۆڕانه‌کان بکه‌ینه هۆکارێک بۆ به‌ده‌ستهێنانى سه‌رکه‌وتن، بۆیه ده‌بێت به‌گیانێکى لێبورده‌یى باشه‌وه کاربکه‌ین".\nله سنوورى چه‌مچه‌ماڵ و ناحیه‌ى ته‌کیه، 26 تیپى میللى و ده‌یان یاریزان هه‌ن، به‌ڵام هیچ یاریگه‌یه‌کیان نه‌بوو یارییه‌کانیان تێدا ئه‌نجامبده‌ن، به‌ڵام دواى نۆژه‌نکردنه‌وه‌ى یاریگه‌که ده‌توانن راسته‌وخۆ داواى به‌شدارییکردن له خوله‌کانى کوردستان بکه‌ن.


پسپۆڕێك: فرۆشتنی هێلكەی گون هیچ بنەمایەكی نییە و راست نییە\nپسپۆڕێكی نەشتەرگەری گورچیلە و میزەرۆ پرۆستات و هێلكەی گون دەڵێت، ئەو باسانەی سەبارەت بە فرۆشتنی گون دەكرێن هیچ بنەمایەكیان نییە و لە جیهاندا تەنها 3 جار نەشتەرگەری گواستنەوەی هێلكەی گون كراوە.\nد. دلێر جیهاد زەنگەنە پسپۆری نەشتەرگەری گورچیلە و میزەرۆ پرۆستات و هێلكەی گون بڵاویكردووەتەوە، ئەنجامدانی چاندنی ئەندامەكانی لەش لەو كاتە دەكرێت كە ژیانی مرۆڤەكە لە مەترسی بێت وەك چاندنی گورچیلە، جەرگ، دڵ و سیەكان ئەوەش بە پێی كۆمەڵێك رێكاری زانستی و یاسایی و ئیتیكی.\nرونیشیكردووەتەوە، بۆیە چاندنی گون هیچ سودێكی زانستی نییە و لەهەمان كاتدا نا شەرعی و نایاساییە، ئیشی سەرەكی گونەكان بریتییە لە، یەكەم دروستكردنی تۆو، دوەم دروستكردنی هۆرمۆن، ئەو تۆوەی دروست دەكرێت دەبێتە هی كەسی بەخشەر نەك وەرگر واتە ئەگەر منداڵیشی ببێت هەر دەبێتە هی ئەو.\nئەو پزیشكە باسی لەوەشكردووە، گرنگترین مەرج بۆ چاندنی گون ئەوەیە كە دەبێت بەخشەر و وەرگر دوانەی هاوشێوە بن واتە لە رووی زانستیەوە لە برا بۆ براش نەشتەرگەرییەكە سەركەوتوو نابێت ئەگەر دوانە نەبن، ئەی چۆن بۆ كەسێكی بێگانە ببێت.\nد. دلێر ئەوەشی ئاشكراكردووە، لە جیهاندا تەنها سێ جار چاندنی گون ئەنجام دراوە بۆ سێ دوانەی هاوشێوە ئەویش بۆ مەبەستی دروستكردنی هۆرمۆن چونكە ئەو كاتە هۆرمۆن بە شێوەی دەرزی جارێ دروست نەكرابوو، كەواتە ئەو جۆرە باسانەی فرۆشتنی هێلكە گون و چاندنی هیچ بنەمایەكیان نییە چ لە ڕووی زانستی چ لە ڕووی یاسایی چ لە ڕووی شەرعی.


بۆ لێخۆشبوون لە قەرزێكی سەر هاووڵاتییان ڕوونكردنەوە دەدرێت\nشوان به‌رزنجی 10/08/2020 - 15:10 ئابووری/كوردستان\nدوای ئەوەی ئەنجوومەنی وەزیرانی هەرێمی كوردستان، بڕیاری دا ڕێژەی 15% داشکان بکرێ لەو پێشینانەی حکوومەت کە لەلای هاووڵاتییانە لە (پێشینەی خانووبەرە و پێشینەی هاوسەرگیری و قەرزی بچووک)، بە مەرجێک هاووڵاتییان ئامادە بن تەواوی بڕی پێشینەکان بگەڕێننەوە بۆ حکوومەت، دوای ئەو بڕیارە وەزارەتی دارایی ڕێنمایی دەركردووە، بەڵام ئەوانەی قەرزی سندووقی نیشتەجێبوونیان هەیە، لە ڕێنوێنییه‌كی دارایی باسیان نەكراوە.\nفۆڵگە جەودەت نادر، بەڕێوەبەری بانكی خانووبەرەی نیشتەجێكردنی هەولێر بە (باسنیوز)ی ڕاگەیاند: "لە ڕێنوێنییه‌كه‌ى وەزارەتی دارایی باسی ئەوانەی تێدا نییە كە قەرزی سندووقی نیشتەجێبوونیان هەیە، بەڵام پێیان ڕاگەیاندووین وەزیری دارایی نووسراوێكی كردووە بڕیارە ڕەزامەندییەك بۆ بانكەكانی نیشتەجێبوون دەربچێت بۆ ئەوەی ئەوانیش وەكوو پێشینەی خانووبەرە مامەڵەیان لەگەڵدا بكرێت".\nئەوەشی خستە ڕوو: "چەند كەس ئامادەن هەموو قەرزەكانی سندووقی نیشتەجێبوون بە یەكجار بدەنەوە، بۆیە بەڕێوەبەری گشتیی بانك و بەڕێوەبەری گشتیی وەبەرهێنان لەو بابەتە ئاگادار كراونەتەوە، ئومێد هەیە بڕیارەكە ئەوانیش بگرێتەوە و لێخۆشبوونی 15%یان بۆ بكرێت لەو قەرزەی دەیگەڕێننەوە".\nبەرپرسەكەی بانكی خانووبەرەی نیشتەجێكردن ئاشكراشی كرد: "بڕیاری لێخۆشبوون لە قەرزەكان تاوەكوو 1ی 9ی 2020ه، بەڵام پێشبینی دەكەین درێژ بكرێتەوە، چونكە درەنگ ڕێنوێنى بۆ دەركراوە، هەیە هاتووه‌تە لای من گووتویەتی ئەگەر ئەو 15%یە بمانگرێتەوە، قەرز دەكەین و پارەی خۆمان دەدەینەوە".\nلە ماوەی ساڵانی ڕابردوودا زیاتر لە 10 هەزار یەكەی نیشتەجێبوون لەلایەن كۆمپانیاكانی كەرتی تایبەتەوە دروست كراون و لەلایەن حكوومەتیشەوە 30% بۆ 50%ی نرخی ئەو یەكانە وەكوو قەرز دراوە بە هاووڵاتییان، كە دەبێت لە ماوەی 10 ساڵدا و بە قیستی مانگانە بیدەنەوە بە حكوومەت.\nئەوەی 30 ملیۆن دینار قەرزیان وەرگرتبێت، قیستی مانگانەیان 250 هەزار دینارە، ئەوانەیشی 18 ملیۆن دینار بێت، مانگانەیان 150 هەزار دینارە.\nبەڕێوەبەری بانكی خانووبەرەی نیشتەجێكردن دووپاتی كردەوە، بە هەزاران هاووڵاتی لە قەرزی سندووقی نیشتەجێبوون سوودمەند بوونە.


سەرۆكی ئەنجومەنی نوێنەران بەشداری لەئاهەنگی دەرچوونی خولی یەكەمی خوێندكارانی زانكۆی ئەمریكی لە دهۆك دەكات - محەمەد رێكان حەدید عەلی حەلبوسی\nمحەمەد حەلبوسی سەرۆكی ئەنجومەنی نوێنەران، ئەمرۆ پێنجشەممە، بەشداریكرد لەئاهەنگی دەرچوونی خولی یەكەمی خوێندكارانی زانكۆی ئەمریكی لە دهۆك، بە بەشداری هەریەك لە نێچیرڤان بارزانی سەرۆكی هەرێمی كوردستان، و مەسرور بارزانی سەرۆكی حكومەت، و ژمارەیەك بەرپرسانی هەرێم، و ماسیۆ تۆلەر باڵیۆزی ئەمریكا لە عێراق، و ژمارەیەك لە سەرۆكی زانكۆكانی عێراق، بەرێزیان پرۆزبایی لە خوێندكارە دەرچوەكان كرد و هیوای پاشەرۆژێكی گەشی بۆ خواستن.\nپێشتر سەرۆكی ئەنجومەنی نوێنەران لەگەڵ مەسرور بارزانی سەرۆكی حكومەتی هەرێمی كوردستان كۆبویەوە و خۆشحاڵی خۆی نیشاندا بۆ سەردانی ئەو گردبونەوە زانستییە، و خۆشحاڵبوونی بە دەرچوونی خولی یەكەمی خوێندكاران نیشاندا كە كاروانی پێشكەوتن لە هەرێم و سەرتاسەری عێراق بەرێوەدەبەن.\nبەرێزیان تاوتوێی پەیوەندیەكانی نێوان بەغدا و هەرێم و چۆنێتی گەشەپێدانیشی كرد، و تەئكیدیكردەوە لەسەر گرنگی چارەسەركردنی سەرجەم كێشە و ناكۆكیەكانی نێوان حكومەتی فیدڕاڵی و هەرێم بەپێی دەستور، و دەستكردن بە وتوێژی گشتگیر و كرانەوەی هەردوولا بۆ تەئكیدكردنەوە لەسەر هاوبەشی مێژویی نێوانیان لە بنیاتنانی عێراقێكی فیدڕاڵی یەكگرتوو.\nPrevious article سەرۆكی ئەنجومەنی نوێنەران پێشوازی لە سەرۆكی كۆمپانیای “جی ئەی” ئەمریكی دەكات\nNext article سەرۆكی ئەنجومەنی نوێنەران پێشوازی لە رۆبەرت فۆرد باڵیۆزی پێشوی ئەمریكا دەكات


كوژراوێكی رواندز پێش گیان لەدەستدانی بكەرانی ڕووداوەكەی بۆ پۆلیس ئاشكراكردووە\nنەتەوە | 13:00:18 2018-08-10 | (1,596) جار خوێندراوەتەوە\nپۆلیسی رواندز زانیاری نوێ لەبارەی وردەكاری شەڕەكەی شەوی رابردوو و چۆنیەتی هەڵگیرسانی شەڕەكە ئاشكرا دەكات و باس لەوە دەكات، "كە كوژراوی یەكەم پێش گیان لەدەستدانی ناوی ئەو كەسانەی ئاشكرا كردووه، كە تەقەیان لێكردووە".\nسەعدون نەبی وتەبێژی پۆلیسی سۆران وردەكاری شەڕەكەی دوێنێی سنوری قەزای رواندزی ئاشكرا كرد و رایگه‌یاند، "كاتژمێر 12:00ی نیوەڕۆی رۆژی پێنجشەممە پۆلیسی رواندز ئاگاداركراونەتەوە بە بوونی بریندارێك بەناوی (ن.ش.ق) تەمەن 37ساڵ، دوای گەیشتنی تیمی پۆلیس بۆ نەخۆشخانە ئەو كەسە پێش گیان لەدەستدانی ناوی ئەو كەسانەی ئاشكرا كردووە، كە تەقەیان لێكردووە".\nباسی لەوەشكرد "دواتر پۆلیس و ئاسایش چوونە شوێنی رووداو بەمەبەستی تەشەنە نەكردنی كێشەكە، سەرەتا بارودۆخەكە كەمێك كۆنتڕۆڵكرا، بەڵام بەهۆی جوگرافیا و سەختیی شوێنەكە، جارێكی دیكە كێشەكە تەشەنەی سەندو ڕووداوەكە كوژراو و برینداری زیاتری لێكەوتەوە".\nلەبارەی هۆكاری سەرهەڵدانی كێشەكەش وتەبێژی پۆلیسی سۆران له درێژه‌ی لێدوانه‌كه‌ی بۆ سایتی دواڕۆژ وتیشی "چەند ساڵێك پێش ئێستا ئەو دوو بنەماڵەیە بەهۆی كێشەیەكەوە لە گوندەكەیان بەشەڕ هاتبوون ئەمڕۆش جارێكی دیكە بە چەك ڕووبەرووی یەك وەستانەوە".\nئاماژەی بەوەدا، كە دۆسیەی لێكۆڵینەوە بۆ ڕووداوەكە كراوەتەوەو دادوەر فەرمانی گرتنی بۆ (ح.ع) كوڕەكانی بەناوی (ب.ح) (ك.ح) دەركردووە، پێشتریش دادوەر فەرمانی گرتنی بۆ یەكێك لە كوژراوەكانی رۆژی پێنجشەممە دەركردبوو، بەڵام بەهۆی دیار نەبوونی شوێنەكەی پۆلیس نەیتوانیبوو دەستگیری بكات.\nبەپێی زانیارییەكان لەشەڕی هەردوو بنەماڵەدا ژمارەی كوژراو و بریندارەكان گەیشتۆتە پێنج كەس.\nلەبارەی قوربانیانی ڕووداوەكەش وتەبێژی پۆلیسی سۆران باس لەوەدەكات، كە تا ئێستا بەفەرمی دوو كوژراو لە ڕاپۆرتی پۆلیس تۆماركراوە.


ڕۆژى پێنج شه‌ممه په‌رله‌مان کارده‌کرێته‌وه‌و ریفراندۆم له‌کاتى خۆیدا ئه‌نجام ده‌درێ\nئه‌نجوومه‌نى باڵاى ڕیفراندۆم له‌راگه‌ینراوێکدا که‌چه‌ند خاڵێکى له‌خۆ گرتووه ئاماژه به‌وه‌ده‌کات که ڕۆژى پێنج شه‌ممه 14ـى 9ـى 2017 پارله‌مانى کوردستان کارا ده‌کررێته‌وه‌و جه‌ختیش له ئه‌نجامدانى ڕیفراندۆم له واده‌ى دیاریکراوى خۆى له 25ـى ئه‌یلوولى 2017 له هه‌رێمى کوردستان و ناوچه کوردستانییه‌کانى ده‌ره‌وه‌ى ئیداره‌ى هه‌رێم ده‌کاته‌وه .\nڕاگه‌یێندراوى کۆبوونه‌وه‌ى ئه‌نجوومه‌نى باڵاى ڕیفراندۆم\nڕۆژى یه‌کشه‌ممه 10ـى 9ـى 2017 له سه‌لاحه‌دین ئه‌نجوومه‌نى باڵاى ڕیفراندۆم به سه‌رپه‌رشتیى به‌ڕێز مه‌سعود بارزانى و ئاماده‌بوونى به‌ڕێز کۆسره‌ت ڕه‌سووڵ عه‌لى و ئاماده‌بوونى کۆمیسیۆنى باڵاى سه‌ربه‌خۆى هه‌ڵبژاردن و ڕاپرسى له هه‌رێمى کوردستان و سه‌رۆکى ده‌سته‌ى ناوچه کوردستانییه‌کانى ده‌ره‌وه‌ى ئیداره‌ى هه‌رێم کۆبوونه‌وه‌ى ئاسایى خۆى به‌ست.\nهه‌ر له‌و کۆبوونه‌وه‌یه‌دا ئاماده‌بووان ڕێککه‌وتنى مێژوویى نێوان پارتى و یه‌کێتى له 10ـى ئه‌یلوولى 2017 بۆ کاراکردنه‌وه‌ى پارله‌مانى کوردستانیان به‌رز نرخاند و به هه‌نگاوێکى گرنگ و نیشتیمانى و مێژوویى وه‌سفکرا و ئومێدى ئه‌وه خوازرا که ئه‌و هه‌نگاوه ببێته هۆى خێراتربوونى پڕۆسه‌ى سیاسى و پاراستنى به‌رژه‌وه‌ندییه باڵاکانى گه‌لى کوردستان.\nکۆبوونه‌وه‌ى ئه‌نجوومه‌نى باڵاى ڕیفراندۆم دواى ڕاگۆڕینه‌وه و گوێگرتن له تێبینى و پێشنیارى لایه‌نه سیاسییه‌کان و پێکهاته نه‌ته‌وه‌یى و ئایینییه‌کان و هه‌روه‌ها خوێندنه‌وه‌ى ڕاپۆرتى ڕێوشوێنه پڕاکتییه‌کانى پڕۆسه‌ى ڕیفراندۆم له لایه‌ن کۆمیسیۆنى باڵاى سه‌ربه‌خۆى هه‌ڵبژاردن و ڕاپرسى له هه‌رێمى کوردستان به‌و ئه‌نجامانه‌ى خواره‌وه گه‌ییشت:\nیه‌که‌م: ئه‌نجوومه‌نى باڵاى ڕیفراندۆم جه‌خت له ئه‌نجامدانى ڕیفراندۆم له واده‌ى دیاریکراوى خۆى له 25ـى ئه‌یلوولى 2017 له هه‌رێمى کوردستان و ناوچه کوردستانییه‌کانى ده‌ره‌وه‌ى ئیداره‌ى هه‌رێم ده‌کاته‌وه و، هه‌موو ئه‌و ده‌نگۆ و پڕۆپاگه‌ندانه ڕه‌تده‌کاته‌وه که باس له دواخستنى ڕیفراندۆم ده‌که‌ن.\nدووه‌م: کۆبوونه‌وه‌که به ڕه‌چاوکردنى دۆخى هه‌ستیارى کوردستان جه‌ختى له پێویستى یه‌کڕیزى و هاوده‌نگیى نیشتیمانى و هه‌ماهه‌نگیى نێوان هێزه سیاسییه‌کان بۆ هه‌ڵمه‌تى هاوبه‌شى بانگه‌شه بۆ ڕیفراندۆم کرده‌وه.\nسێیه‌م: کۆبوونه‌وه‌که ته‌ئکیدى له پاراستن و ڕه‌چاوکردنى ماف و داواکاریى پێکهاته نه‌ته‌وه‌یى و ئایینییه‌کانى کوردستان له هه‌موو قۆناغه‌کاندا کرده‌وه و ده‌رئه‌نجامى کۆبوونه‌وه‌کانى لیژنه‌ى تایبه‌ت به زه‌ماناتى پێکهاته‌کان خرایه به‌ر باس و داوا له سکرتاریه‌تى ئه‌نجوومه‌نى باڵاى ڕیفراندۆم کرا که داواکارییه‌کان یه‌کبخات و کۆبوونه‌وه‌که پاڵپشتیى خۆى بۆ داواکاریى پێکهاته‌کان ده‌ربڕی.\nچواره‌م: حزب و لایه‌نه‌کانى به‌شدار له ئه‌نجوومه‌نى باڵاى ڕیفراندۆم ڕێککه‌وتن که ڕۆژى پێنجشه‌ممه 14ـى 9ـى 2017 پارله‌مانى کوردستان کارا بکرێته‌وه و دانیشتنى ئاسایى خۆى ده‌ست پێ بکاته‌وه.\nپێنجه‌م: ئه‌نجوومه‌نى باڵاى ڕیفراندۆم پشتیوانى ته‌واوى خۆى بۆ ئیجرائات و هه‌نگاوه پڕاکتیکییه‌کانى کۆمیسیۆنى باڵاى هه‌ڵبژاردن و ڕاپرسى بۆ پڕۆسه‌ى ڕیفراندۆم دووپات ده‌کاته‌وه و داوایش له حکوومه‌ت و لایه‌نه په‌یوه‌ندیداره‌کان ده‌کات که هاوکارى کۆمیسیۆنى باڵاى هه‌ڵبژاردن و ڕاپرسى له هه‌رێمى کوردستان بن.\nشه‌شه‌م: ئه‌نجوومه‌نى باڵاى ڕیفراندۆم داوا له ڕێکخراوه بیانییه‌کان و ڕێکخراوه‌کانى کۆمه‌ڵگه‌ى مه‌ده‌نى ده‌کات که به‌شدار بن له چاودێریکردنى پڕۆسه‌ى ڕیفراندۆم له هه‌رێمى کوردستان.\nئه‌نجوومه‌نى باڵاى ڕیفراندۆم\n10ـى ئه‌یلوولى 2017


جەمال كۆچەر: حكوومەتی عێراق سێ بژارەی لەبارەی بودجەوە بەدەستە\n:: PM:09:28:10/01/2022 \nبەهۆی دواكەوتنی ئەنجامی هەڵبژاردن و پێكهێنانی حكوومەتی نوێی، عێراق بێ بودجە پێی نایە ناو ساڵی 2022، ئەگەرچی راوێژكارانی دارایی و ئابووری دووپات لەوە دەكەنەوە ئامادەكردنی بودجەی نوێ ئەوەندەی ناوێ و زوو ئامادە دەبێت، تا ئەوكاتیش هاوشێوەی بودجەی پار دەڕوات، پەرلەمانتارێكی عێراق ئاماژە بۆ بژارەكانی بەردەم حكوومەتی عێراق لەو بارەوە دەكات.\nهەركاتێك حكوومەت پێك هات، راستەوخۆ دەست بە ئامادەكردنی پڕۆژەیاسای بودجە دەكرێت\nجەمال كۆچەر، پەرلەمانتاری ئێستە و ئەندامی لیژنەی دارایی لە خولی چوارەمی پەرلەمانی عێراق گوتی، حكوومەتی عێراق سەبارەت بە بودجەی 2022 سێ بژارەی لەپێشە، پەسندكردنی بودجەكە پشت بە ماوەی پێكهێنانی حكوومەت دەبەستێت، پێشبینی دەكەین هەركاتێك حكوومەتی نوێ پێك هات، راستەوخۆ دەست بە دانان و پەسندكردنی پڕۆژەیاسای بودجەی 2022 دەكرێت.\nروونی كردەوە، حكوومەتی سێ بژارەی لەپێشە، یان پشت بەو بودجەیە دەبەستێت كە لەلایەن حكوومەتی پێشوو ئامادە كراوە، كە دەكرێ گۆڕانكاری بەسەردا بكات، دووەم پڕۆژەیاساكە بەتەواوەتی بگۆڕێت، سێیەم لە حاڵەتی دواكەوتنی پێكهێنانی حكوومەت و پەسند نەكردنی بودجە، پشت بە سیستمی 1/12ی بودجەی 2021 بەپێی یاسای بەڕێوەبەردنی دارایی دەبەسترێت.\nئەوە لەوكاتەی پێشتر مەزهەر محەمەد ساڵح، راوێژكاری ئابووری سەرۆك وەزیرانی عێراق رای گەیاندبوو كە پڕۆژە یاسای بودجە یەكەم پڕۆژە دەبێت بخرێتە بەردەم پەرلەمانی نوێ، بەتایبەتی دوای پێكهێنانی لیژنەكان، لەوانە لیژنەی دارایی، ئەوەیش بە مەبەستی پەسندكردنی.


د.خاڵس قادر: گەشت و سەیران مەترسییەکی ئێجگار گەورەیە لەسەر بڵاوبونەوەی زیاتری کۆرۆنا ئەگەر خەڵک بیەوێت وەک ساڵانی تر بێت\nد.خالس قادر ڕاوێژکاری تەندروستی پەرلەمانی هەرێمی کوردستان لەم وتووێژەدا باس لەوەدەکات" تادێت مەترسی بڵاوبونەوەی جۆرە گۆڕاوەکەی کۆرۆنا زیاتر دەبێت پێویستە خەڵک ئەو مەترسییە بەجدی وەربگرێت، دەشڵێت" ئێستاش مه‌ترسی ئه‌وه‌مان هه‌یه ژمارەی تووشبووان بگاته سه‌روو پێنجه‌سه‌د که‌س له‌چه‌ند ڕۆژی داهاتوو به‌ڵام له‌وه زیاتر بگاته سنوری هه‌زار من پێموایه جارێکی تر تووشی گرفتی نه‌بوونی جێگه ده‌بین، وه هه‌روه‌ها له‌وانه‌شه جارێکی تر کێشه‌ی ئۆکسجینیش سه‌رهه‌ڵبداته‌وه چونکه په‌یوه‌سته به‌وه‌ی چه‌ند به‌کاری دێنیت که به‌کارهێنانی زیاتر بوو له‌وانه‌یه نه‌توانرێت وه‌کو پێویست دابین بکرێت، د.خالس قادر سەبارەت بەکاریگەری گەشت و مەراسیمەکانی نەورۆز لەسەر زیادبوونی ژمارەی تووشبووانی کۆرۆنا گۆڕاوەکە دەڵێت" گەشت و سەیران مەترسییەکی ئێجگار گەورەیە بۆ زیاتر بڵاوبونەوەی کۆرۆنای گۆڕاو ئەگەر خەڵک بیەوێت وەک ساڵانی تر بێت و ئەنجامی بدات بەوشێوەیە."\n"تادێت مەترسییەکان زیاتر دەبێت"\nلەسەرەتای وتووێژەکەدا د.خالس قادر ئاماژەی بەوەکرد"دیاره ڤایڕه‌سی کۆرۆنای گۆڕاو وه‌کو له‌سه‌ری زانراوه خێرایی بڵاوبوونه‌وه‌که‌ی زۆر زیاتره له‌کۆرۆنای ئاسایی، له‌هه‌موو دنیاش تاوه‌کو ئێستا ده‌ستیپێکردووه به‌وشێوه‌یه بووه له‌به‌رئه‌وه مه‌ترسیه‌کانیش له‌هه‌رێمی کوردستان به‌هه‌مان شێوه‌یه تادێت ترسه‌که زیاتر ده‌بێت ئه‌گه‌ر هاتوو به‌راوردی ژماره‌ی تووشبووان بکه‌ین له‌دوو هه‌فته‌ی ڕابردوو، ڕۆژانه ده‌توانم بڵێم ڕوو له‌زیادبوونه له‌گه‌ڵ ئه‌وه‌شدا به‌داخه‌وه ڕێژه‌ی مردنیش وه‌کو ژماره‌ی مردنیش جارێکی تر زیاتربووە له‌به‌رئه‌وه ئێستا مه‌ترسی ئه‌وه هه‌یه حاڵه‌ته‌کان زیاتر بێت."\n"هۆکارەکانی زیادبوونی ژمارەی تووشبووان"\nسەبارەت بەهۆکارەکانی زیادبوونی تووشبووانی کۆرۆنا، د.خالس وتی" هۆکاری سه‌ره‌کیش به‌ڕاستی بۆئه‌وه ده‌گه‌ڕێته‌وه تائێستا وه‌کو پێویست خه‌ڵک پابه‌ندی ڕێنماییه خۆپارێزییه‌کان و به‌ستنی ماسک نابێت به‌تایبه‌تی له‌شوێنه گشتی و قه‌ڕه‌باڵغییه‌کان تائێستا پابه‌ندبوون نییه یان زۆر زۆر که‌مه، ئه‌و ڕێنماییانه‌ی دواتری حکومه‌ت و وه‌زاره‌تی ته‌ندروستی توانیوویه‌تی وابکات له‌شوێنه‌گشتییه حکومییه‌کان تاڕاده‌یه‌ک له‌ئێستادا ده‌ستکراوه به‌وه‌ی پابه‌ندبکرێن به‌به‌ستنی ماسک به‌ڵام له‌شوێنه گشتییه‌کان به‌داخه‌وه تاوه‌کو ئێستا خه‌ڵک پابه‌ند نییه."\n"خاڵی گرنگ ئه‌وه‌یه خه‌ڵک ئه‌و مه‌ترسیه به‌جددی وه‌ربگرێت "\nدەربارەی ڕێگریکردن لەزیاتربڵاوبوونەوەی ڤایرەسەکە؟ د.خالس دەڵێت" سه‌ره‌تا خاڵی زۆر گرنگ ئەوەیە خه‌ڵک ده‌بێت له‌وه‌بگات که‌ئه‌و ڤایڕه‌سه به‌ڕاستی مه‌ترسیداره، ڕێژه‌ی بڵاوبوونه‌وه‌که‌ی که‌زۆرده‌بێت واته له‌کاتێکی که‌مدا ژماره‌یه‌کی زۆری خه‌ڵک تووشده‌بێت دواتر له‌ماوه‌یه‌کی که‌مدا دووباره نه‌خۆشخانه‌کان پڕ ده‌بن و دواتر ده‌گه‌ینه‌وه ئه‌و حاڵه‌ته‌ی که نه‌خۆش هه‌بێت و پێویستی به داخڵ کردن هه‌بێت و نه‌توانیین داخڵی بکه‌ین و پێداویستیه ته‌ندروستیه‌کان به‌ش نه‌کات، ئه‌وه به‌ڕاستی مه‌ترسییه‌کی جددییه له‌سه‌ر ئه‌و که‌سانه‌ی که‌تووشده‌بن به‌تایبه‌تی ئه‌وانه‌ی که‌به‌ته‌مه‌نن و ئه‌وانه‌ی نه‌خۆشی درێژخایه‌نیان هه‌یه، ئه‌وانه‌ی خوانه‌خواسته جارێکی تر گیانله‌ده‌ستدانی که‌سوکار و نزیکه‌کانی خۆمان ببینینه‌وه، خاڵی گرنگ ئه‌وه‌یه خه‌ڵک ئه‌و مه‌ترسیه به‌جددی وه‌ربگرێت، وه‌ده‌بێت پابه‌ندی هه‌موو ئه‌و ڕێنمایانه بێت که ڕۆژانه بڵاوده‌کرێته‌وه و گوێبیستی ده‌بن."\nهەروەها ئەوەشی وت" خاڵی دووه‌م ئه‌وه‌ی که‌په‌یوه‌سته به‌لایه‌نه حکومییه‌کانه‌وه، وه‌زاره‌تی ته‌ندروستی و وه‌زاره‌ته په‌یوه‌ندیداره‌کانی تر له‌داموده‌زگا گشتی و حکومییه‌کان به‌شێوه‌یه‌کی ناچاری و به‌دواداچوونی جددی بکرێت له‌سه‌رئه‌وه‌ی پێویسته هه‌موولایه‌نه‌کان به‌باشی پابه‌ندی ئه‌و ڕێنماییانه‌بن، وه‌به‌هێزتر کردنی تواناکانی خێرا ده‌ستنیشانکردنی زۆر گرنگه هه‌روه‌ها پێدانی ڕێنمایی له‌چۆنیه‌تی مامه‌ڵه‌کردن له‌و که‌سانه‌ی که‌تووشده‌بن ئایا پێویست به‌وه ده‌کات هه‌رکه‌سێک که‌تووشی چی بوو چی بکات گرنگه تاوه‌کو ئێستا له‌گه‌ڵ سه‌رهه‌ڵدانه‌وه‌ی شه‌پۆلێکی تر ڤایڕه‌سه‌که پێویسته ئه‌و ڕوونکردنه‌وه بدات."\n"ئێستا مەترسی ئەوەمان هەیە کە ..... "\nلەوەڵامی ئەو پرسیارەی ئایا مەترسی هەیە جارێکی تر ژمارەی تووشبووان هاوشێوەی ساڵی ڕابردووی لێبێتەوە لەهەرێم؟ لەوەڵامدا د.خالس قادر وتی" به‌ڵێ مه‌ترسی هه‌یه چونکه وه‌کو ده‌زانرێت ئەم جۆرە گۆڕاوەی ڤایڕه‌سه‌که خێراتره بڵاوبوونه‌وه‌که‌ی که‌واته ئه‌گه‌ری ئه‌وه هه‌یه جارێکی تر بگه‌ینه ئه‌و حاڵه‌ته‌ی که‌ژماره‌ی تووشبووان له‌ڕۆژێکدا به‌ره‌و زیاتربێت چونکه له‌شه‌پۆلی پێشووتر زیاتر له‌هه‌زار که‌س ڕۆژانه تووشی ده‌بوون، وه چه‌ند ڕۆژێک ئه‌وه به‌رده‌وام بووه ، ئێستاش مه‌ترسی ئه‌وه‌مان هه‌یه ژمارەی تووشبووان بگاته سه‌روو پێنجه‌سه‌د که‌س له‌چه‌ند ڕۆژی داهاتوو."\n"ئەگەر ژمارەی تووشبووان لە هەزار تێپەڕی ئەوا جارێکی تر تووشی هەمان گرفتی ساڵی ڕابردوو دەبینەوە "\nد.خالس قادر زیاتر وتی" هه‌رچه‌ند ئێستا ئاماده‌کارییه‌کان باشتربووه، ئاماده‌کاری باشتر کراوه له‌ڕووی ژماره‌ی بێده‌کان له‌و شوێنانه‌ی که‌تایبه‌تکراوه به‌نه‌خۆشیه‌که زیاتربووه، ئه‌و زانیاریانه‌ی ئێستا له‌به‌رده‌ستماندایه، ئه‌و ڕاپۆرتانه‌ی که‌له‌وه‌زاره‌تی ته‌ندروستیش بڵاوکراونه‌ته‌وه ئێستا ژماره‌ی بێده‌کان زیاتر کراوه خۆشبه‌ختانه پێمان وایه ده‌توانرێت به‌باشتر مامه‌ڵه‌بکرێت له‌گه‌ڵ ئه‌و نه‌خۆشانه‌ی که‌تووشده‌بن به‌ڵام ئه‌گه‌ر هاتوو پابه‌ندبوونی باش نه‌بێت و ژماره‌که زیاتربێت له‌وه‌ی که‌پێشبینی ده‌که‌ین تاوه‌کو پێنجه‌سه‌دیش ڕۆژانه ئه‌گه‌ر هه‌بێت له‌وانه‌یه بتوانرێت ده‌ره‌قه‌تی بده‌ین به‌ڵام له‌وه زیاتر بگاته سنوری هه‌زار من پێموایه جارێکی تر تووشی گرفتی نه‌بوونی جێگه ده‌بین، وه هه‌روه‌ها له‌وانه‌شه جارێکی تر کێشه‌ی ئۆکسجینیش سه‌رهه‌ڵبداته‌وه چونکه په‌یوه‌سته‌به‌وه‌ی چه‌ند به‌کاری دێنیت که به‌کارهێنانی زیاتر بوو له‌وانه‌یه نه‌توانرێت وه‌کو پێویست دابین بکرێت."\n"هێشتا قورسه بڵێن ده‌گه‌ینه ئه‌و ئاسته یان نا له‌به‌رئه‌وه‌ی له‌چوار هه‌فته‌ی ڕابردوو ئێمه پێشبینی ئه‌وه‌مان بوو که‌خێراتر ڤایرەسەکە بڵاوببێته‌وه به‌ڵام به‌وشێوه‌یه نه‌بوو تاوه‌کو ئێستاش ژماره‌ی تووشبووان له‌خوار پێنجه‌سه‌ده به‌ڵام ئه‌گه‌ر بێتوو له‌دوو هه‌فته‌ی داهاتوو ژماره‌که زۆر له‌وه زیاتر بێت پێشبینی ده‌که‌ین جارێکی تر بگه‌ینه ئه‌و ئاسته‌ی که‌کێشه‌ی نه‌بوونی شوێنمان هه‌بێت له‌نه‌خۆشخانه‌کان."د.خالس قادر ڕاوێژکاری تەندروستی پەرلەمانی هەرێمی کوردستان وایوت"\n"پێموانییه جارێکی تر قه‌ده‌غه‌ی هاتووچۆی گشتی وه‌کو ئه‌وه‌ی که پارساڵ گرتبومانه‌به‌ر ڕووبداته‌وه جارێکی تر له‌هه‌رێمی کوردستان"\nدەربارەی ئەگەری ڕاگەیاندنی قەدەغەی هاتوچۆ لەحاڵەتی بەرزبوونەوەی ڕێژەی تووشبووان؟ د.خالس قادر ڕایگەیاند" پێموانییه جارێکی تر قه‌ده‌غه‌ی هاتووچۆی گشتی وه‌کو ئه‌وه‌ی که‌پارساڵ گرتبومانه‌به‌ر ڕووبداته‌وه له‌هه‌رێمی کوردستان به‌ڵام پێشبینی ده‌که‌ین که‌له‌هه‌ندێک شوێنی دیاریکراو له‌وانه‌یه پێویستمان به‌وه بێت بۆماوه‌یه‌کی دیاریکراو یاخود چه‌ند کاتژمێرێکی دیاریکراو له‌هه‌ندێک شوێنی جوگرافیای دیاریکراو له‌پارێزگایه‌ک له‌ئیداره‌یه‌ک ئه‌و ڕێوشوێنه بیگیرێته‌به‌ر به‌ڵام به‌شێوه‌ی گشتی بۆ هه‌موو کوردستان پێموانییه."\n"تادوومانگی تر حاڵه‌ته‌کان زیاتر ده‌بێت... ئەمە شەپۆلێکی نوێیە "\nد.خالس قادر ئەوەشی وت" پێشبینی ئێمه ئه‌وه‌یه تادوومانگی تر حاڵه‌ته‌کان زیاتر ده‌بێت، وه هه‌میشه مه‌ترسی ئه‌وه ده‌بێت که له‌کۆنتڕۆڵ ده‌ربچێت به‌ڵام دوای دوو مانگی تر پێمان وایه پێشبینییه‌کان ئه‌وه‌یه که‌جارێکی تر که‌متر بێته‌وه و سووک ببێت،\nبه‌ڵێ به‌شه‌پۆلێکی نوێ داده‌نرێت، ئێستا شه‌پۆلێکی تازه‌ی کۆرۆنایه له‌هه‌رێمی کوردستان."\n"گەشت و سەیران مەترسییەکی ئێجگار گەورەیە ئەگەر خەڵک بیەوێت وەک ساڵانی تر بێت "\nد.خالس قادر وەڵامی ئەو پرسیارەشی دایەوە لەئەگەری بەڕێوەچوونی مەراسیمەکانی نەورۆز چ کاریگەرییەکی لەسەر بەرزبوونەوەی ڕێژەی تووشبووانی کۆرۆنا دەبێت لەهەرێم؟ لەوەڵامدا د.خالس وتی" ڕێوڕەسمەکان بەڕاستی کاریگەری یەکجار زۆرییان هەیە ئێستا کەچوینەتە ناو وەرزی بەهار و بەرەو وەرزی گەشت و سەیران دەڕۆین بەڕاستی مەترسییەکی یەکجار گەورەیە چونکە لەو مەراسیمانەدا تێکەڵبوون زۆرە وەهیچ پابەندبوونێکی تەندروستی نیە زۆربەی کات چەند خێزانێک پێکەوە دەچنە گەشت بێ جێبەجێکردنی ڕێکارە تەندروستییەکان لەبەر ئەوە ئەو مەراسیمانە کاریگەری زۆر خراپییان دەێت ئەگەر بێت و بکرێت بەگوێرەی پابەندبوون و ڕێنمایی بۆنمونە هەر خێزانێک بۆخۆی بچێتە ئەو شوێنەی هەڵیبژاردووە وەک ئەوەی هەندێک خێزان هەیە شوێنی تایبەت بەخۆیان هەیە لەدەرەوەی شار دوور لەخەڵکانی تر دەکرێت بەوشێوەیە بتوانرێت گەشتەکان بکرێت."\nد.خالس قادر جەختی لەوەکردەوە" ئەگەر گەشتەکان وەک ساڵانی تر بێت یان وەک ئەوەی ئێستا دەبینرێت لەهەرێمی کوردستان کە لەمانگی ڕابردوەوە هەندێک گەشت دەستیپێکردووە کەقەڕەباڵغییەکی زۆر هەیە ئەگەر بەوشێوەیە بێت مەترسییەکان زۆر زیاتر دەبێت وە ڕێژەی تووشبووانیش زیاتر دەبێت."\nبەڵام شوێنی گەشتەکان زۆرکات دەشت و دەرەکانە واتە شوێنی کراوە ئایا مەترسییەکە هەر زیاتر دەبێت؟ لەوەڵامدا د.خالس وتی" لەشوێنی کراوە ئەگەر خەڵکەکە لەیەکتر دووربن مەترسییەکان زۆر و جدی نابن بەڵام کێشەکە لەوەدایە بەیەکەوە دابنیشن و تێکەڵ بن وە لەهەمان خێزان نەبن، بۆ نمونە ئەگەر هەمان خێزان بچنە شوێنێک دابنیشن کاریگەرییەکی ئەوتۆی نابێت بەڵام کاتێک چەند خێزانێک لەنزیک یەکەوە دابنیشن بێگومان ئەوکاتە کاریگەری دەبێت."\nد.خالس سەبارەت بەپێشبینییان بۆ دوای نەورۆز سەبارەت بەتووشبووانی کۆرۆنای گۆڕاو دەڵێت" پێمان وایە ئەگەر خەڵک بیەوێت وەک ساڵانی تر بچێت بۆ گەشت کردن بێگومان ژمارەی تووشبووانی کۆرۆنا دوای نەورزۆ لەهەرێم زۆر زیاتر دەبێت."\nدەقی وتووێژەکەی ژیار محەمەد لەگەڵ د.خاڵس قادر Mar.18.021


ئەحکامی فیقھی تایبەت بە قورئان\nئایە دروستە ئافرەت لە سوڕی مانگانەدا قورئان بخوێنێت؟\nوەڵام - ژمارەی پرسیار 3657\nبەهۆی ئەوەی قورئانی پیرۆز قسەی خوای گەورەیەو ڕێز لێگرتنی ئەرکێکی پێویستی سەر شانی هەموو مرۆڤێکی موسڵمانە و نابێت وەک پەرتوکێکی تر مامەڵەی لەگەڵ بکرێت و بۆ هەموو جێگایەک نابرێت و هەموو کەس مافی ئەوەی نیە هەڵی بگرێت لەبەر پیرۆزیەکەی، جا یەکێک لە تاقمانەی جێگەی مشت و مڕە دەست لە قورئانی پیرۆز بدات خوشکانی بەڕێزە کاتێک لە نەخۆشی سوڕی مانگانەدا بن، هەر بۆیە بە پشت بەستن بە دەقەکان و تێگەشتنی جیاواز لێیان لە سەر ئەم بابەتە زانایان و شەرع زانان بۆچونیان جیاوازەو کورتەی قسەو بۆچونەکانیان سێ بوچونە، کە بە کورتی ئاماژەیان پێ دەکەین:\n#یەکەم: دروست نیە قورئان بخوێنێت:\nئەمە بۆچونی زۆربەی زانایانە وەک مەزهەبی ئیمامی ئەبوو حنیفەو ئیمامی شافعی و ئیمامی ئەحمەدی کوڕی حەنبەل، بەڵگەشیان ئەم فەرموودەیە کە ئیمامی تورمزی بە ژمارە(١٣١) لە عبداللەی کوڕی ئیمامی عومەر بۆمان ئەگێڕێتەوە کە پێغەمبەر فەرموویەتی" لا تقرأ القران الحائض ولا الجنب شيئاً من القرآن). واتە: دروست نیە ئافرەت کە لە سوڕی مانگانەدابوو وە هەروەها کەسێک کە لەشی گران بوو قورئان بخوێنن.\nبەڵام ئەم فەرموودە زانایان لە کۆن و نوێدا بە لاوازیان داناوە، وەک ئیمامی بوخاری، ئیمامی زەیلەعی، شێخ ئەلبانی، ئیمامی ابن رەجب لە شەرحی بوخاریدا (٤٨/١) ئەفەرمووێت" وفي نهي الحائض والجنب أحاديث مرفوعة إلا أن أسانيدها غير قوية".\nوە ئیمامی ئینو تەیمیە دەربارەی لاوازی ئەم فەرموودە ئەفەرموێت" هذا حديث ضعيف باتفاق أهل المعرفة بالحديث".\nکەواتە لێرەدا بۆمان دەرکەوت ئەو فەرموودە خۆی لە خۆیدا لاوازەو ناکرێ بکرێتە بەڵگە بۆ قەدەغەکردنی کارێکی گەورە کە قورئان خوێندنە.\n#دووەم: دروستە قورئان بخوێنێ بەبێ ئەوەی دەستی لێ بدات:\nئەم بۆچونەش بۆچونی ئیمامی مالیک و ئیمامی ئەبوو داودی و زاهیری و ئیبن و حەزم و ئیبن و مونزیرو ئیمامی تەبەری و بەشێکی ترە لە زانایان لە کۆن و نوێدا.\nخاوەنی ئەم بۆچونە چەند بەڵگەیەکیان بەدەستەوەیە لەوانە:\n1_ پێیان وایە نە لە قورئانی پیرۆزدا وە نەلە فەرموودەی سەحیحدا دەقێک نەهاتوە ڕێگری ئەوە بکات کە ئافرەت لەوکاتەدا قورئان نەخوێنێت، ئەوانەشی هاتوون لە فەرموودە کێشەیان تێدایەو کاریان پێ ناکرێت و ناکرێت قیاسی سوڕی مانگانە بە لەشگران بکرێت.\n2_ ئیمامی نەوەی لە مەجموعدا ( ٣٥٧/١) نەقلی کردوە کە دایکمان عائشە لە سوڕی مانگانەدا بوەو قورئانیشی خوێندوە.\nوە ئیمامی تەبرانی لە المعجم الاسط دا (٩٨/٢)، و ئین ڕەجب لە فتح الباری دا (٤٦/١)، و ئیبن حزم لە المحلى دا(٧٨/١)، گێڕاویانەتەوە کە عبداللە کوڕی عباس و ئین موسەیب بەلایانەوە دروست بوە ئافرەت لەو کاتەدا قورئان بخوێنێت.\n3_ پێویستی ئافرەت تا قورئانی بیر نەچێتەوە، یەکێکی تر لە بەڵگەکانیان ئەوەیە ئەفەرموون ناکرێ سوڕی مانگانە کە کاتەکەی زۆرە وەک لەشگرانی تەماشا بکرێت، چونکە لەشگرانی کاتەکەی کەمەو نابێتە هۆکار بۆ لە بیرچونەوەی قورئانی پیرۆز، بەڵام سوڕی مانگانە کاتەکەی لە کەسێکەوە بۆ کەسێکی تر ئەگۆڕێت و گەر ئافرەت لەو کاتە زۆرەدا قورئان نەخوێنیت دورنیە قورئانی بیر چێتەوە کە ئەوەش زیانێکی گەورە بە ئافرەتان ئەگەیەنێت، یاخود خوشکانێک هەن وانەی قورئان ئەڵێنەوەو ناکرێت هەرکاتە توشی ئەو نەخۆشیە بن واز لەوکارەیان بێنن.\n4_ هەموو لایەک ئەزانن ئەو ویردو زیکرانەی ڕۆژانە ئەیخوێنین لە بەیانیان و ئێواراندا بۆ ئەوەیە خۆمان بپارێزین لە شەیتان پێیان، وە لەو زیکرانەشدا ئایەتی قورئانی پێرۆزی تێدایە، ناکرێ بڵێین ئافرەت با ئەو چەند رۆژەی لە سوڕی مانگانەدایە خۆی نەپارێزێت لە شەیتان و ئەو زیکرانە نەخوێنێت یاخود بە کەم و کورتی بیخوێنێت و ئایەتەکانی لێ دەرکات!.\nبۆیە پێیان وایە ئافرەت کاتێک کەوتە سوڕی مانگانە دروستە قورئان بخوێنێت بەلام بە مەرجی دەست لە قورئان نەدات، یان لە بەر بیخوێنێت یاخود لە مۆبایل کە ئێستە زۆر ئاسانە یاخود قورئانەکە تەفسیری لەگەل بێت.\n#سێهەم: دروستە ئایەتێک یان دوو ئایەت بخوێنیت، لەوە زیاتر بێت ڕێگە پێدراونیە.\nدوای تەماشا کردنی ئەم بابەتە بە وردی و بینینی دەقەکان و قسەی زانایان لە سەریان، ئەوەی بۆم دەرکەوتوە ئەوەیە، دروستە ئافرەت لە کاتی سوڕی مانگانەدا قورئانی پیرۆز بخوێنێت، چونکە هیچ دەقێکمان نیە ئەوە قەدەغە بکات لێیان، بەڵام بە مەرجێ راستەو خۆ دەست لە قورئانەکە نەدات، واتە یان دەستکێشی لە دەست بێت، یاخود لە مۆبایل بیخوێنێت، یان گەر لە بەری بوو لەبەر بیخوێنێت، یاخود لە تەفسیرێکدا بیخوێنێت واتە قورئانی پێرۆز نەبێت بەتەنها، چونکە ئەم بۆچونە زیاتر لەگەل ڕوحی ئیسلام و قازانجی ئافرەتدا یەک دەگرێتەوە.\nد. شاخوان سيامنصورى\nژمارەی بینین 78\nحوكمى چارەسەرى ئافرەت لای پزیشكی پیاو.؟\nئایا ژن و مێرد دەستنوێژیان لە یەک دەشکێ.؟\nوەڵامی چەند پرسیارێک لەسەر "سوێند خواردن.؟\nبليمەتى كورد م. مەلا عبدالكريمى مودەريس كێيە.؟\nدروستە ڕۆژانی هەینی و شەمە بەتەنها بە ڕۆژو بین.؟\nچارەسەرى شەرعى سيحرو جادوو چاوى پيس.؟\nئایە دەستدان لە عەورەت دەستنوێژ دەشکێنێ ؟.\nدەكرێ بە جلی خەوەوە نوێژ بكەيت و بچيت بۆ مزگەوت.؟\nچۆن لە گومانەكان خۆم بپارێزم؟\nچۆن وا لە منداڵەکانم بکەم ھۆگری نوێژەکان ببن.؟\nلە سایەی کۆچی سەروەردا ﷺ. (12)\nبەخشەر ئاسودەیە .!\nزنجیرە بابەتی عەقیدەو بیروباوەڕی موسوڵمانان. (7)\nدەربارەی قورئان و پێغەمبەر محمد ﷺ.\nلەسەیەی کۆچی سەروەردا ﷺ. (11)\nزنجیرە بابەتی عەقیدەو بیروباوەڕی موسوڵمانان. (6)\n800 ساڵ لە شارستانیەتی ئیسلامی لە هەردوو وڵاتی ئیسپانیاو پورتوغال..!\nئەتەوێ بەختەوەر بیت ؟\nدوعای خەم و خەفەت و دڵتەنگی.\nگفتوگۆیەکی زۆر بەهێزی نێوان موسوڵمان و مەسیحییەک.!


زمانی دیموکراسیەت – زاگرۆس پۆست\nماڵەوە / وتار / زمانی دیموکراسیەت\nپێنج شه‌ممه 24 تشرینی یه‌كه‌م 2013\tوتار 124 جار خوێنراوه‌ته‌وه\nیەکێک لەو ھۆکارە سەرەکییانەی وامانلێدەکات بەرگریی له‌سیستمی دیموکراسی بکەین، به‌سیستمێکی باش‌و کەم زیانی بزانین، ئەو ڕاستییە سادەیەیە کە ئەم سیستمە سیستمێکە دەتوانێت له‌هه‌ڵەکانی خۆی فێرببێت، دەتوانێت خاڵە لاوازو ناسکەکانی خۆی ببینێت، دەتوانێت خۆی باشترو چاکترو چالاکتر بکات، دەزگا خراپەکانی لاببات‌و دەزگای باشترو بەتواناتر لەشوێنیاندا دروستبکات. دیموکراسییەت سیستمێکە دەتوانێت هه‌موو ئەم گۆڕانکارییانەو زۆر گۆڕانکاری تر ئەنجامبدات بەبێ خوێنڕشتن، بەبێ تەقە، بەبێ پەلاماردنی چەک‌و ئازاردانی جەستەیی کەسەکان‌و لایەنەکان.\nئامرازی هه‌رە سەرەکی چاکەکاریی ناو سیستمی دیموکراسیەت قسەکردنە، بەکارھێنان‌و گۆڕینەوەی وشەیە، دیالۆگ‌و گفتوگۆی بەردەوامە، بەرخوردی ڕۆژانەیە، گوێگرتن‌و دەم دانەخستنە. کە باس له‌قسەکردن دەکەم باس له‌دۆخێکی زۆر تایبەتی قسەکردن دەکەم، باس لەو دۆخە دەکەم کە قسەکردن لەوە دەردەچێت تەنھا ئامرازی پەیوەندیکردن‌و ڕاگۆڕینەوە نییە، تەنھا کۆمەڵێک دەنگ نییە بچێتە ناو کۆمەڵێک دەنگی ترەوە. قسەکردن له‌سیستمی دیموکراسیدا ئامرازێکی سەرەکییە بۆ دروستکردنی واقیع، قسەکردن کردەیەکی بەر‌هه‌مهێنەرە، ڕووداوو هه‌ڵسوکەوت‌و بڕیار دروستدەکات، شتێک لادەبات‌و شتێکی تازە لەگەڵخۆیدا دەھێنێتە کایەوە. له‌دیموکراسیەتدا قسەکردن لەوە دەرئەچێت تەنھا ئامرازێکی بێلایەنی گۆڕینەوەی زانیاریی‌و زانین بێت، قسەکردن له‌دیموکراسیەتدا دەبێت به”قسەکردنێکی دروستکەر”، “بونیادنەر”، کردارگەر. زمان لێرەدا ئامرازێکی گرنگی دروستکردنی ڕێژمی کۆمەڵایەتی‌و سیاسییە، بەشێکی ھێجگار گرنگی ڕێکخستنی دونیایە، بەزه‌حمەت له‌کارو کردەکانی لەناو واقیعدا جیادەکرێتەوە، مەسافەیەکی کەم یان ھیچ مەسافەیەک ناھێڵێتەوە لەنێوان ئەوەی کە دەگوترێت‌و ئەوەی کە ئەنجامئەدرێت. قسەکردن له‌سیستمی دیموکراسیەت قسەکردن نییە لەپێناوی قسەکردندا، چەنەبازی‌و چەلەحانێی بێسەمەر نییە، بەڵکو بەشێکە له‌کردار، بەشێکە له‌توانای کارکردن. له‌جیم ئۆستینی فەیلەسوفەوە تا سەر ژنە فەیلەسوفی ئەمریکی جودت بوتلەر، به‌تێپەڕین بەناو فیکری پیار بۆردیۆو میشێل فۆکۆدا، ھێڵێکی گرنگی بیرکردنەوەی تیوری هه‌یە کە خەریکی لێکۆڵینەوەیە لەم شێوازە تایبەتەی قسەکردن، قسەکردنێک کە دەتوانێت دونیا دروستبکات، کە دەبێت بەکردار.\nئەو عەقڵیەتەی لەپشتی قسەکردنی ناو سیستمی دیموکراسیەتەوە کاردەکات عەقڵیەتی فێربوونە له‌هه‌ڵەکردنەوە. بینینی هه‌ڵەیە وەک ئامرازێک بۆ فێربوون‌و دەسکاریکردنی ئەو دۆخەی هه‌ڵەکان به‌مرۆڤ دەکات. دیموکراسیەت خۆی سیستمێکی بێ‌هه‌ڵەو بێنووقسانی نییە، هه‌ر له‌بنەڕەتیشەوە شتێک بەناوی ژیانێکی کۆمەڵایەتی‌و سیاسی‌و فەر‌هه‌نگی بێ‌هه‌ڵەوە بوونی نییە، ئەوەی دیموکراسیەت له‌سیستمەکانی تر جیادەکاتەوە ئەوەیە هه‌ڵەکان‌و نووقسانییەکەی خۆی دەبینێت، باسیاندەکات‌و باسکردنیشیان دەکات بەبەشێک له‌ژیانی گشتی، ژیانێکی ئاشکراو ڕۆشن. لەم ڕێگایەوە دیموکراسیەت دەتوانێت ئەو جۆرە له‌قسەکردن بەر‌هه‌مبھێنێت کە دەتوانێت هه‌ڵەو نووقسانییەکانی نەک تەنھا ببینێت، بەڵکو چارەسەریشیان بکات. بێگومان بەوە نا کە هه‌ڵەو نووقسانییەکان پینەوپەڕۆ بکات، بەڵکو بەوەی ئەو ژینگەو سەرزەمینە سیاسی‌و کۆمەڵایەتی‌و فەر‌هه‌نگییە بەجۆرێک دەسکاری بکات، کە نەکرێت هه‌ڵەی لەو شێوەیەی تیادا دووبارەببێتەوە.\nهه‌موومان دەزانین له‌مێژوودا چەندان شێوازی جیاوازی حوکمڕانی لەئارادا بووە، سیستمی پادشایاتی‌و سوڵتانی، سیستمی ئیمپراتۆرەکان، سیستمی خەلافەت، سیستمی ستەمگەرە جیاوازەکان، له”ستەمگەری نەخوێندەوار”ەوە بیگرە بۆ “ستەمگەری ڕۆشنگەر”. ئەوەی ئەم سیستمانە بەیەکەوە کۆدەکاتەوەو دەبێتە خاڵی ھاوبەشی نێوانیان ئەو ڕاستییەیە کە ھیچ یەکێکیان نەتوانراوە لەڕێگای قسەکردنەوە بگۆڕدرێن، قسەکردنێک کە تەرجەمەببێت بۆ دەنگدان و بۆ بڕیار. هه‌موو ئەم سیستمانەش ئەگەری ناوەکی خۆچاککردنەوەیان تێدانەبووەو زۆربەشیان لەڕێگای یاخیبوون و کردەی کۆمەڵایەتی ڕادیکاڵ‌و توندوتیژەوە کۆتاییانپێھاتووە. کۆمەڵێک کردە کە کەمترین قسەی تێداکراوەو کەمترین گفتوگۆ بەڕێوەیبردوە. ڕەنگە یەکێک لەو خاڵە سەرەکییانەی کە دونیای کۆن له‌دونیای نوێ جیابکاتەوە پەیوەندی به‌تواناو ئەگەری قسەکردنەوە هه‌بێت، بەتایبەتی ئەگەری ئەو جۆرە له‌قسەکردن کە دەتوانێت قسەکردنێکی جێبەجێکەرو کردەیی بێت، قسەکردنێکی دروستکەرو بەر‌هه‌مهێنەر.\nڕەنگە ئەم ڕاستییە بێت وایکردوە گەشەکردنی دیموکراسیەت بۆ سیستمی حوکمڕانی باڵادەست دوابکەوێت بۆ قۆناغی ھاتنەکایەی مۆدێرنەو بۆ سەردەمی تازەبوونەوەی بەرچاوی شێوازەکانی نووسین‌و قسەکردن‌و بەکارھێنانی زمان، یانی بۆسەردەمی ھاتنەکایەو لەدیکبوونی قسەی جیاواز. نەک هه‌رئەمە بەڵکو بۆ سەردەمی ھاتنەکایەی ئەو ژێرخانە تەکنۆلۆژی‌و مادییە گرنگەی کە دەتوانێت قسە جیاوازەکان هه‌م بگرێتە خۆی‌و بەناو هه‌موو کۆمەڵگادا بڵاویانبکاتەوە. مەبەست لەمەش لەدایکبوونی چاپخانەو ڕۆژنامەو کتێب‌و شێوازە جیاوازەکانی تری ئەو جۆرەیە له‌میدیای تازە کە بەنەدیکت ئەندرسۆن ناوی “کاپیتالیزمی چاپ”ی لێدەنێت.\nخاڵی سەرەکی‌و بەھێزی ئەم دونیا مۆدێرنە فراوانبوونی ڕووبەرەکانی ئازادییە، ئازادی ڕادەربڕین، ئازادی بڕیاردان، ئازادی سەفەرو جوڵە، ئازادی خۆڕێکخستن، ئازادی پیادەکردنی هه‌موو جۆرەکانی قسەکردن ھتد… بەھی ئازادیی لێرەدا بەھای ژمارە یەک‌و هه‌رە سەرەکییە. ئەگەر بکەری سەرەکی ناو دیموکراسیەت قسەکردن‌و قسەکەرانبێت، واتە زمانبێت له‌مانا دروستکەرو بەر‌هه‌مهێنەکەیدا، ئەوا شەڕکردن لەسەر دەسەڵات دەبێتە شەڕکردن به‌وشە، به‌قسە، به‌وێنەی ئەو دونیاو مژدەو ئایندەیانەی لەناو ئەو وشەو قسەو گفتوگۆیانەدا ئامادەن. هه‌ر ئەمەشە وادەکات پەرلەمان ببێتە دەزگای هه‌رە سەرەکی ناو سیستمی سیاسی دونیایەکی دیموکراسی، پەرلەمان وەک جێگەیەک بۆ قسەکردن‌و پەرلەمانتار وەک بوونەوەرێکی قسەکەر.\nبەم مانایە دیموکراسییەت تاقە سیستمێکە تیایدا قسەکردن بەھایەکی سیاسی‌و ئەخلاقی‌و ڕەمزی گەورەی هه‌یەو زمان توانایەکی گەورەی دەسکاریکردنی دونیای هه‌یە. زمان دەتوانێت شەڕی ڕاستەقینە، شەڕی خوێناوی نێوان ھێزەکان بگۆڕێت بۆ شەڕی رەمزی، شەڕێک وشە ڕۆڵی بنەڕەتی تێدابگێڕێت‌و زمان چەکی ژمارە یەکی بێت. شەڕەکانی ناو ئەم سیستمەش شەڕن لەسەر مافەکانی مرۆڤ، لەسەر مافی ژنان‌و منداڵان‌و پیران، مافی کەمینەکان‌و ھێزە لاوازو پەراوێزییەکان، شەڕن لەسەر دادپەروەریی، دەسەڵاتی یاسا، گەشەکردنی ئازادو یەکسانی مرۆڤەکان ھتد… هه‌موو ئەم شەڕانەش لەڕێگای زمانەوە دەکرێن، قسەکردن هه‌م ئامرازو هه‌م گۆڕەپانی شەڕەکانە.\nپرسیارەکە ئەوەیە ئایا چ جۆرە قسەکردنێک له‌دونیای ئێمەدا ئامادەیە؟ بەبۆچوونی من دونیای ئێمە قسەی کەم‌و ھێجگار کەمی تێدا دەکرێت، زۆرینەی ئەوەش کە دەگوترێت قیڕەقیڕو ھاوارو کردەی تۆمەتبارکردنێکی بەردەوامەوە. ئەوەی غائیبه ئەو شێوازەیە له‌قسەکردن کە کردەگییە، کە دەتوانێت دونیا دروستبکات. ئەوەی له‌دونیای ئێمەدا شتەکان دروستدەکات، قسەکردن نییە، بەڵکو ھێزە بەمانا هه‌رە ڕووت‌و هه‌رە زبرەکەی.


سەرۆکی روسیا بۆ ئەردۆغان: دۆخی سوریا هەستیارە و دانوستانی نێوانمان یارمەتی چارەسەرکردنى دەدات\nفڕۆکەخانەی سلێمانی.. لە ماوەی سێ ڕۆژدا سێ گەشتی هێڵی ئاسمانیی تورکیا هەڵوەشاونەتەوە\nوەزیری ناوخۆ: پێنج هەزار ئاوارەی رۆژئاوا خۆیان گەیاندۆتە هەرێم\nدەزگاى لوتکە: ١٥٠ کۆچبەرى عێراقی کە زۆرینەیان کوردن له گرتووخانه‌كانی توركیا زیندانیكراون\nکەمپێک کە پەنابەرانی\nسەرۆکى دەزگاى لوتکە ڕایگەیاند، ١٥٠ کۆچبەرى عێراقی له‌گرتوخانه‌كانی توركیا زیندانیكراون کە زۆرینەیان کوردن.\nئارى جەلال سەرۆکى دەزگاى لوتکە بۆ كاروباری ئاوارەو پەنابەران بە دیجیتاڵ میدیای ئێن ئاڕ تى رایگەیاند، بڕیارە لە دوو ڕۆژى داهاتوودا لە ڕێگەى نوێنەرانى دەزگاى لوتکەوە کار بۆ گەڕانەوەى ئەو زیندانیکراوانە بکرێت کە بەسەر گرتووخانەکانى تورکیادا دابەشکراون.\nڕاشیگەیاند، کونسوڵخانەى عێراق لە ئەستەنبوڵ کەمتەرخەمە بەرامبەر بە ئازادکردنى ئەو کۆچبەرە عێراقییانە کە زۆرینەیان کوردن و خەڵکى شارەکانى هەولێر و سلێمانى و ڕانیەن.\nئارى جەلال وتیشی، زۆربەى کۆچبەرەکان بەهۆى ئەوەى پاسپۆرتەکانیان لەلایەن قاچاخچییەکانەوە لێ وەردەگیرێت، ناتوانن بگەڕێنەوە عێراق و هەرێمى کوردستان، بەڵام لەڕێگەى پاسپۆرتى کاتى کە دەتوانرێت یەک گەشتى پێبکرێت بگەڕێنرێنەوە شارەکانى خۆیان.\nپێشتریش نەوار لەتیف بەرپرسی ڕۆشنبیری و ڕاگەیاندن لە فیدراسیۆنی پەنابەرانی عێراق ئاماژەی بەوەکرد، لە ماوەی چوار ساڵى ڕابردوودا ٢٧٤ کۆچبەر کە هەوڵیانداوە بە شێوەی نایاسایی بچنە وڵاتانی ڕۆژئاوا، گیانیان لە دەستداوە لەو ژمارەیەش ١٤٤ کەسیان بێسەروشوێنن.


یادی یەکەمین هەڵبژاردن و شکۆکەی سەرۆک پەرلەمان\n- ئەمڕۆ یادی بیست و هەشت ساڵەی یەکەمین دەنگدانی دیموکراسی و ئازادانە لە هەرێمی کوردستانە،ئەو هەڵبژاردنەی پەڕلەمان و حکومەتی هەرێمی کوردستان لە دەرئەنجامیدا دروست بوون،وەک دوو دامەزراوەی یاسایی و نیشتیمانی نوێنەرایەتی ئیرادە و خواست و مافەکانی گەلی کوردستان دەکەن،بەداخەوە پەڕلەمانی کوردستان بەهۆی هەڵوێستێکی حیزبیانەی سەرۆکی پەڕلەمان ئەو دامەزراوەیە خەریکە دەکەوێتە ژێر پرسیارێکی گەورە و تاقیکردنەوەیەکی جدی لەوەی ئایا دەکرێ دامەزراوەی پەڕلەمان بکرێتە قوربانی بەرژەوەندیە شەخسی و حیزبیرکانی کەسێک یان لایەنێک؟\nسەرۆکی پەڕلەمان کە دەبوایە لە باڵەخانەی پەڕلەمان شانازی ئەو رۆژەی لەگەڵ خەڵکی کوردستان بەشیباوە.\n- سەرۆکی پەڕلەمان دەبوا لە کاتی بەشداریکردنی لە کۆبوونەوەی مەکتەبی سیاسی حیزبەکەی و پێشی ئەویش بەشداریکردنی جێگری سەرۆکی حکومەت لە هەمان کۆبوونەوە لەوە تێبگات کە ئەو تەنیا لە ناو هۆڵی پەڕلەمان رێز لێگیراوە و لە سەرەوەی هەموویان دادەنیشێ ئەگەر وەک سەرۆکی پەڕلەمان هەڵسوکەوت بکا و بڕیار بدا و هەڵوێست وەربگرێ،بەڵام ئەگەر حیزبیانە بڕیار بدا ئەوە شوێنی دیارە وەک لە کۆبوونەوەکەی مەکتەبی سیاسی هاوسەرۆکەکەی خواری خوارەوەی پێ رەوا بینی بوو لە کاتێکدا لە رووی پرۆتۆکۆلیەوە دەبوایە لە سەری سەرەوە بوایە بە هەمان شێوە بۆ کاک قوبادیش ئەوە راستە.\n⁃ پێشتر لە گوتارێک باسم کرد کە سەرۆکی ئێستای پەرلەمان بۆ ڕازیکردنی لاھور جەنگی ھاوسەرۆکی و سەنگەر گواستنەوە لە باڵی کۆسرەتەوە بۆ باڵی ئەو کەسەی کە کاک کۆسرەت پاش خیانەتی شازدەی ئۆکتۆبەر بە کاڵفام ناویبرد. بێ وەفایی بۆ کۆسرەت کە پێداگیری کرد رێواز سەرۆکی پەرلەمان بێت و بۆ زامنکردنی یاریەکی کرد کە گوایە شاڵاو ی کوڕی کاندیدە بۆ جێگری سەرۆکی حکومەت تا باڵی ماڵی تالەبانی رازی بن بۆ پێگەکەی قوباد ھەموو شت قبول بکەن و لە جێی بێگەرد تالەبانی پۆستی سەرۆک پەرلەمان بدەنە رێواز.\n- دوای ئەوەی لاھور شکستی ھێنا لەوەی نەیتوانی بەر بە زۆرینەی پەرلەمان بگرێت و پارێزبەندی سۆران عومەر ھەڵگیرا، بە رێوازیان گوتووە تا کۆبوونەوەی ھەردوو مەکتەب سیاسی دەکرێت جارێ پێمان باش نیە دانیشتنی پەرلەمان بکرێت. کەواتە سەرۆکی پەرلەمان کە باس لە گەڕاندنەوەی شکۆی پەرلەمان دەکات مەبەستی ئیعازێکە پاش کۆبوونەوەی ھەردوو مەکتەب سیاسی بۆی دێت و لێرەوە باشتر وابوو کە رێواز بڵێ شکۆی خۆم شکاوەو چاوەرێی بریاڕی حیزبم نەک بلێت دانیشتن نابێت،ئێستا رێواز خان پەڕلەمانی وەک بارمەتە رادەستی هاوسەرۆکەکەی کردووە تا وەک کارتی فشار بەکاری بێنێ و بیکاتە یاریەکی سیاسی و لە قاوغە یاساییەکەی خۆی دەیبێنێ.\n- باشە دکتۆر رێواز بیری لەوە کردۆتەوە کە بڕیاردان بۆ دانیشتنی پەڕلەمان دەبێت بەر مەبنای بەرنامەی کار بێت و بە گوێرەی پەیڕەی ناوخۆی پەڕلەمان بێت،ئایا دەزانێ لە ماددەی ١٦ ی پەیڕەو ھاتووە کە دانانی بەرنامەی کار دەسەلاتی دەستەی سەرۆکایەتیە نەک سەرۆکی پەرلەمان و دیارە دکتۆر رێواز ھیچ کات بەبێ رەزامەندی جێگر و سکرتێر ناتوانێ بەرنامەی کار دابنێت و بەرنامەی کاریش نەبێت ناتوانێ دانیشتن رابگەینێت. ئەوەی لە ماددەی ھەژدە لە پەیڕەوی ناوخۆ دا ھاتیە بڕگەی سێیەم .. دەستنیشانکردنی کاتی ئەنجامدانی دانیشتنەکانی پەرلەمان، دەسەلاتێکی (کاشفە) بە زمانی یاسا نەک (مونشیئ). واتە دەبێت پێشتر دەستەی سەرۆکایەتی کۆبوونەوەی کردبی و لەسەر بەرنامەی کار رێککەوتبن ئینجا کاتی دانیشتن دیاری دەکرێت. لەمەوە دەردەکەوێ کە دکتۆر رێواز بە خۆی باش دەزانی بێ پارتی ناتوانی یەک دانیشتن رابگەیەنێت.\n- گریمان رێواز خان دانیشتنی راگەیاند و بەرنامەی کاریش ھەبوو، بەپێی ماددەی پێنجەم برگەی یەکەم/ دانیشتنی پەرلەمان بە ئامادەبوونی زۆرینەی رەھا واتە ٥٦ ئەندام دەبی، ئایا د. رێواز دەزانیت ئەگەر ھەر دانیشتن و بەرنامەیەک رەزامەندی پارتی و فراکسیونەکەی نەبێ، ھیچ دانیشتنەک نیسابی نابێت و بەمەش رێواز خان باش دەزانی بێ پارتی یەک شتی لە کاری پەرلەمانی پێ ناکرێت.\n- لەو رۆژانە پۆستێکی خاتوو جوان رۆژبەیانی سەرۆکی لێژنەی ناوچە کوردستانیەکانی پەرلەمانم دیت کە یاداشتی لێژنەکەیان و ئیمزای سەرجەم فراکسێۆنەکانی لەسەر بوو کە داوای دانیشتنی تایبەت بە پەرلەمان دەکەن دەربارەی بارودۆخی ناوچە کوردستانیەکانی دەرەوەی ئیدارەی هەرێم(جێناکۆکەکان)، بەلام دیارە سەرۆکی پەرلەمان نایەوێت جارێ تا مەکتەب سیاسی کۆ نەبێتەوە، رێگای پێ نادرێ ئەرکی خۆی وەک سەرۆک پەرلەمان جێ بە جێ بکات. یان رەنگە بزانی کە باسی سوتاندنی دەغڵ و دانی کورد لە کەرکوک و دەوروبەر بکرێت بە دڵنیایەوە باسەکە سەر دەکێشێ بۆ بەرئەنجامی ١٦ ی ئۆکتۆبەر و ئیحراجی بۆ ھاوسەرۆکی رێواز خان دروست دەبێت، بۆیە ناوێرێ ئەو دانیشتنە بکرێ.


به هاتنه سه‌ر کاری محه‌ممه‌د بن سه‌لمان وه‌ک جێنشینی سه‌عوودیا و ئه‌و پلانه‌ی که به چاکسازی له‌م وڵاته‌دا پێناسه‌ی ده‌کرد، زۆربه‌ی شرۆڤه‌کاران له‌و بڕوایه‌دا بوون که ئه‌م خێراییه‌ی ناوبراو له ئیداره‌دانی سه‌عوودیا نه‌ک ته‌نیا ده‌سکه‌وتێکی بۆ ئه‌م وڵاته نییه به‌ڵکوو قه‌یرانه‌کانی ئه‌م وڵاته‌ش زیاتر ده‌کات. بن سه‌لمان له یه‌که‌مین مانگی گه‌یشتنی به ده‌سه‌ڵات باسی له‌و چاکسازییانه کرد که به پێدانی هه‌ندێک ئازادی ڕواڵه‌تیانه و چه‌ندین مافی پێشێلکراو له سه‌عوودیا وه‌ک شۆفێری ژنان ده‌ستیپێکرد و پاشان به درووشمی به‌ره‌نگاربوونه‌وه‌ی گه‌نده‌ڵی به تایبه‌ت له نێو شازاده‌کان درێژه‌ی هه‌بوو.\nبن سه‌لمان ژماره‌یه‌ک له شازاده‌کانی سه‌عوودیای ڕه‌وانه‌ی گرتووخانه‌کان کرد و ئه‌ڵبه‌ت به وه‌رگرتنی پاره‌یه‌کی زۆر دیسانه‌وه ئازاد کران و به‌مه‌ش ئه‌و بۆچوونه‌ی پشتڕاست کرده‌وه که گه‌نده‌ڵی ڕێکخراوه‌یی له داموده‌زگاکانی سه‌عوودیا به وه‌رگرتنی به‌رتیل به‌رده‌وام ده‌بێت.\nمتمانه و پێشوازی له چاکسازییه‌کانی سه‌عوودیا هه‌ر زوو ڕه‌نگی کاڵبوونه‌وه‌ی به خۆوه گرت. له ژێر سێبه‌ری درووشمی چاکسازییه‌کان، ئه‌وه‌ی که له جێی چاکسازی بینرا ته‌نیا سنورداربوونی ئازادییه‌کانی خه‌ڵک و گرتن و کوشتنی نه‌یاران بوو. له‌م پێناوه‌دا زۆربه‌ی شرۆڤه‌کاران له‌و بڕوایه‌دا بوون که هه‌نگاوه‌کانی جێنشینه گه‌نجه‌که به‌ره‌و سکۆلاریزمکردنی کۆمه‌ڵگای سه‌عوودیا ڕووبه‌ڕووی دوو کێشه‌ی سه‌ره‌کی ده‌بێته‌وه. یه‌که‌م ئه‌وه‌ی که بن سه‌لمان به گرتن، سزادان و کوشتنی که‌سانی وه‌ک موفتی و بیرمه‌ندانی سه‌عوودیا له ڕاستیدا و به شێوازی ڕاسته‌وخۆ ڕووبه‌ڕووی ئایدۆلۆژیای ڕژێم بووه‌ته‌وه و له لێواری ڕووخانی نزیک کردووه‌ته‌وه و دووه‌م ئه‌وی که بن سه‌لمان به چاکسازییه‌کانی خۆی، شاره‌زایان و چینی خوێنده‌وار و چالاک له زانکۆکان له خۆی دوور ده‌کاته‌وه و ئه‌نجامی هه‌ر دوو بۆچوونه‌که خێرابوونی پرۆسه‌ی ڕووخانی ڕژێمی سه‌عوودیایه.\nبن سه‌لمان له پرۆسه‌ی چاکسازییه‌کانی هه‌وڵی پاڵپشتی ده‌ره‌وه‌ی ده‌دا و گرنگییه‌کی ئه‌وتۆی به ناوخۆی وڵاته‌که‌ی نه‌داوه و بۆ ده‌سته‌به‌ربوونی ئه‌مه‌ش، له سه‌ره‌تای گه‌یشتن به ده‌سه‌ڵات سه‌ردانێکی ئه‌ورووپا و ئه‌مریکای کرد و به ته‌رخانکردنی ملیاره‌ها دۆلار بۆ کڕینی چه‌ک و پێداویستی سه‌ربازی دڵنیایی به خۆی ده‌دا که ڕه‌وتی چاکسازییه‌کانی به ئاکام ده‌گات. پاش ئه‌م سه‌ردانه پڕ تێچووه کاتی ئه‌وه گه‌یشتبوو که له سه‌ر ئاستی نێوده‌وڵه‌تی پرۆژه‌ی دووه‌می خۆی به ناوی سه‌رکردایه‌تی جیهانی ئیسلام جێبه‌جێ بکات و خۆی وه‌ک سه‌رکرده‌ی جیهانی ئیسلام بناسێنێت. له‌م پێناوه‌شدا سیاسه‌تی بێده‌نگی و هێرشی وه‌ک یه‌که‌مایه‌تی ده‌ستپێکرد، بێده‌نگی له به‌رامبه‌ر ئه‌و پرسانه‌ی که ویستی ئه‌مریکا بوو، وه‌ک فه‌ڵه‌ستین و له به‌رامبه‌ر گواستنه‌وه‌ی باڵیۆزخانه‌ی ئه‌م وڵاته له ته‌ل ئه‌بیب بۆ قودس و هێرش بۆ ئه‌و پرسانه‌ی که ئه‌مریکا سه‌رقافڵه‌یه‌تی، وه‌ک دژایه‌تیکردنی ئێران و ئه‌و لێدوانانه‌ی که هه‌ڕه‌شه‌ی گواستنه‌وه‌ی شه‌ڕ و ئاڵۆزییه‌کانی بۆ ناوخۆی ئێران ده‌کرد.\nهه‌موو ئه‌مانه‌ش له هه‌لومه‌رجێکدا بوو که چه‌ندین کێشه‌ی که‌ڵه‌که‌بووی به‌رده‌م بن سه‌لمان، هه‌ڕه‌شه‌ی ئاوابوونی خۆری خه‌ونه‌کانی لێده‌کرد. یه‌که‌م، دۆسیه‌ی یه‌مه‌ن و شکستی بن سه‌لمان له کۆتایی هێنان به‌و شه‌ڕه‌ی که له دژی خه‌ڵکی ئه‌م وڵاته ده‌ستیپێکردووه، ئه‌و دۆسیه‌یه‌ی که جێنشینی سه‌عوودیا پڕوپاگه‌نده‌ی ئه‌وه‌ی ده‌کرد که له ماوه‌ی سێ هه‌فته‌دا به کۆتایی ده‌گات، به‌ڵام ئێستا به‌ره‌و چواره‌م ساڵی ته‌مه‌نی خۆی ده‌ڕوات و ڕۆژانه 200 ملیۆن دۆلار تێچووی بۆ ڕژێمی سه‌عوودیا ده‌بێت.\nدووه‌م پرسی په‌یوه‌ندیدار بۆ داخوازییه به‌رده‌وامه‌کانی ئه‌مریکا له ڕژێمی سه‌عوودیا ده‌گه‌ڕێته‌وه، ئه‌و داخوازییانه‌ی که به‌م دواییانه‌ش له لایه‌ن سه‌رۆکی ئه‌مریکاوه سه‌ر له نوێ گه‌ڵاڵه کرایه‌وه. سێهه‌م کێشه‌ش، دژایه‌تیکردنی بن سه‌لمانه له ناوخۆی سه‌عوودیا و ئه‌و چاکسازییانه‌ی که باسی ده‌کات. ئه‌و دژایه‌تییانه‌ش له چه‌ندین ناوچه‌ی وه‌ک الشرقیه به‌رده‌وام بوونی هه‌یه و له ناوه‌نده ڕۆشنبیرییه‌کان و له نێو چینی خوێندکار له په‌ره‌سه‌ندندایه.\nبن سه‌لمان له ڕاستیدا به پرۆسه‌ژی چاکسازییه‌کانی له سێ ناوه‌نده‌وه دژایه‌تی ده‌کرێت. یه‌که‌م، بنه‌ماڵه‌ی ئالی سه‌عوود، دووه‌م بنه‌ماڵی ئالی شێخ و سێهه‌م پرسی پترۆدۆلار. بن سه‌لمان له ئێستادا پاڵپشتی سیاسی ڕژێمی سه‌عوودیای وه‌ک زۆرینه‌ی بنه‌ماڵه‌ی ئالی سه‌عوود (ئه‌وانه‌ی که له‌و بڕوایه‌دان بن سه‌لمان ده‌سه‌ڵاتی داگیر کردووه) کردووه به دوژمن و نه‌یاری خۆی، هه‌روه‌ها بنه‌ماڵه‌ی ئالی شێخ به هۆی ئه‌وه‌ی که جێنشینی سه‌عوودیا به دوژمنی ئایدۆلۆژیای خۆیان ده‌زانن دژایه‌تی بن سه‌لمان ده‌که‌ن و له ئاکامدا پرسی نه‌وت و دۆلار و شێوازی ئیداره‌دانی به تایبه‌ت له‌م هه‌لومه‌رجه‌دا که ئه‌مریکا زۆر ڕه‌زامه‌ندیی له هه‌ڵسووکه‌وتی سه‌عوودییه‌کان نییه، بووه‌ته کێشه گه‌وره‌کانی به‌رده‌م محه‌ممه‌د بن سه‌لمانی خولیای ده‌سه‌ڵات.\nبن سه‌لمان له‌م ڕۆژانه‌دا نزیکه‌ی 12 ملیۆن به‌رمیل نه‌وت هه‌نارده ده‌کات، 450 ملیار دۆلاری له سندۆقی داراییه‌کانی سه‌عوودیا پاشه‌که‌وت کردووه و ئه‌ڵبه‌ت 80 ملیار قه‌رزیشی هه‌یه، به‌ڵام هێشتا نیگه‌رانه و بۆ چاره‌سه‌رکردنی ئه‌م نیگه‌رانییانه‌ش به‌رده‌وامه له خوڵقاندنی قه‌یرانه‌کان و هه‌وڵ ده‌دات له‌م ڕێگایه‌وه ڕووخاندنی ده‌سه‌ڵاته‌که‌ی دوا بخات. دۆسیه‌ی ڕفاندن و کوشتنی خاشقچی دوایین نموونه‌ی قه‌یرانه‌کانی بن سه‌لمانه.


◄ Результат: Found 485, page 1 of 49 Items per page: 🗐 1 🗐 5 🗐 10 🗐 25 🗐 50 🗐 100\n📅 01-03-2020 - تەندروستیی هەرێم چەند حاڵەتی کۆرۆنای راگەیاند! Даты и события\n✍ обновлено Yad Hêrş\n👁 Этот пункт был просмотрен раз 38,151\nباکووری کوردستان - ئایشە ئاجار باشاران وەکو وتەبێ [ Больше... 👁] ✖ ✖ 16 1 ✔ 99% ✍ H.B. 1-1-2020 0:19:15\n👁 Этот пункт был просмотрен раз 35,155\n👁 Этот пункт был просмотрен раз 24,832\n📅 02-10-2019 Даты и события\nباکووری کوردستان - پارێزگاری تورکی شرنەخ لە 1ی تش [ Больше... 👁] ✖ ✖ 10 1 ✔ 99% ✍ H.B. 8-9-2019 21:29:55\n👁 Этот пункт был просмотрен раз 7,142\n📅 03-07-2017 Даты и события\n📅 Добавлен Jul 3 2017 8:49AM\n👁 Этот пункт был просмотрен раз 15,231\n- بەتۆمەتی هەبوونی بارەگای پێشمەرگەکانی حدک و حدکا [ Больше... 👁] ✖ ✖ 4 4 ✔ 99% ✍ H.B. 3-7-2017 8:49:53\n📅 03-07-2020 Даты и события\n👁 Этот пункт был просмотрен раз 68,056\nباکووری کوردستان - بەپێی ئامارەکانی وەزارەتی تەند [ Больше... 👁] ✖ ✖ 14 1 ✔ 99% ✍ H.B. 1-6-2020 0:42:39\n📅 03-08-2017 Даты и события\n📅 Добавлен Aug 3 2017 8:52AM\n👁 Этот пункт был просмотрен раз 11,863\n- بەمەبەستی یەکلاییکردنەوەی کەیسەکانی (ئەنفال، کیم [ Больше... 👁] ✖ ✖ 5 19 ✔ 99% ✍ H.B. 3-8-2017 8:52:12


دەوترێت کوژراو و بریندار هەیە\n2021.12.03 - 15:59\nبه‌ڕێوه‌به‌رایه‌تی پۆلیسی سلێمانی هه‌واڵی چه‌ند ماڵپه‌ڕو په‌یجێكی سۆشیال میدیا ڕه‌تده‌كاته‌وه سه‌باره‌ت ڕووداوێكی شه‌ڕكردن له‌گه‌ڕه‌كی سه‌رچنار كه گوایه كوژراو و برینداری لێكه‌وتووەته‌وه و دەڵێت، هیچ ڕووداوێک ڕووی نەداوە.\nبه‌ڕێوه‌به‌رایه‌تی پۆلیسی پارێزگای سلێمانی هه‌واڵی چه‌ند ماڵپه‌ڕو په‌یجێكی سۆشیال میدیا ڕه‌تده‌كاته‌وه سه‌باره‌ت به‌بڵاوكردنه‌وه‌ی ڕووداوێكی شه‌ڕكردن له‌گه‌ڕه‌كی سه‌رچنار كه گوایه كوژراوو برینداری لێكه‌وتۆته‌وه.\nوێڕای ڕه‌تكردنه‌وه‌ی ئه‌و هه‌واڵه، دوپاتیده‌كه‌ینه‌وه كه شه‌وی ڕابردوو هیچ ڕووداوێكی ته‌قه‌كردن‌و كوشتن له‌سه‌رچنارو هیچ شوێنێكی دیكه‌ی شاری سلێمانی ڕووی نه‌داوه.\nله‌هه‌مانكاتدا ئه‌و ماڵپه‌ڕو په‌یجانه‌ش ئاگادار ده‌كه‌ینه‌وه كه به‌بێ گه‌ڕانه‌وه بۆ پۆلیس‌و سه‌رچاوه‌ی ڕه‌سمی هه‌واڵی له‌و شێوه‌یه بڵاوبكه‌نه‌وه، ڕێكاریی یاساییان به‌رامبه‌ر ده‌گرینه‌به‌رو ڕوبه‌ڕوی دادگایان ده‌كه‌ینه‌وه.\nبه‌ڕێوه‌به‌رایه‌تی پۆلیسی پارێزگای سلێمانی - ڕاگه‌یاندن‌و په‌یوه‌ندییه‌كان\nزانیاری لەسەر بێسەروشوێنبووانی لافاوەکەی هەولێر\n2021.12.18 - 20:16\nپۆلیسی سلێمانی دەستگیرکردنی چوار کەسی لەسەر ڕووداوەکەى کێلەسپی ڕاگەیاند\n2021.12.06 - 13:46


ماڵپەری فیردەوس | پەیامتان چییە بۆ ئەوانەی شوێن هەڵەی زانایان دەکەون؟\nسەردێری پرسیار: پەیامتان چییە بۆ ئەوانەی شوێن هەڵەی زانایان دەکەون؟\nبەرواری دانان :2020-07-21 کۆدی پرسیار:2093\nپرسیار: پەیامتان چییە بۆ ئەوانەی شوێن هەڵەی زانایان دەکەون؟\nوەڵام: خەڵک سەبارەت بە هەڵەی زانایان سێ دەستەن:\n(١)کۆمەڵێک هەن وای دەبینن زانا هیچ هەڵەی نییە، بە گەورەی دادەنێن و ڕێزی دەگرن و لە هەموو شتێک شوێنی دەکەون.\n(٢)کۆمەڵێکی تر هەن بە بینی هەڵە لە زانا وای دەبینن هیچ چاکەی نییە و جارانی سفڕ دەکەن.\n(٣)کۆمەڵێکی تر هەیە شوێن حەق دەکەون ئەمانە دادپەروەرن، ڕێزی زانا دەگرن لە حەقدا شوێنی دەکەون و لە ناحەق دا شوێنی ناکەون و باسی ناحەقییەکە دەکەن بە شێوازێکی جوان.\nموسلمان دەبێت حەقی خۆشتر بوێت لە شەخس، ئەگەر کەسێکی خۆش ویست دەبێت لەبەر حەق خۆشی بوێت، ئەگەر تەرازوو بەم شێوەیە بێت شوێن هەڵەی زانایان ناکەوێت.\nموسلمان دەبێت بەردەوام داوا لەخوای گەورە بکات بۆ گەیشتن بە حەق و پاشان هەوڵ بدات، چونکە گەیشتن بە حەق هیدایەتێکە لەلایەن خواوە بە زیرەکی و زانست نییە، چونکە چەندین زانای گەورە و بەڕێز تووشی هەڵەی گەورە بوون.


دكتۆر سۆران صابر : شیردانی سروشتی ده‌بێتە هۆی دروستبوونی پەیوه‌ندیەکی پته‌و لە نێوان دایک و منداڵ\nهه‌ڵمه‌تی هۆشیاركردنه‌وه و سود و گرنگی شیرپێدانی سروشتی یه‌كێكه له‌و هه‌ڵمه‌ته جیهانییه‌ی كه ساڵانه له‌رێگه‌ی جیاوازه‌وه ئه‌نجام ده‌درێت به‌ئامانجی بیرخستنه‌وه و هۆشیاركردنه‌وه‌ی دایكان له‌سودی شیری دایك بۆ كۆرپه‌كانیان، له‌م روانگه‌وه دكتۆر سۆران صابر عوسمان پزیشكی پسپۆڕی نه‌خۆشییه‌كانی منداڵان تیشك ده‌خاته سه‌ر گرنگی شیری دایك و ئه‌و رێگه‌یانه‌ی ده‌بنه سه‌رچاوه‌ی زیادبوونی شیری دایك.\nهەفتەی شیرپێدانی سروشتی\nهەمو ساڵێک ١ تا ٧ ى مانگى هەشت بە هەفتەی شیرپێدانی سروستی ده‌ستنیشان کراوە، کە ساڵانە بۆماوه‌ی هەفتەیەک رێکخراوی تەندروستی جیهانی و چەند رێکخراوێکی تر پێی هەڵده‌ستن و لە زۆربەی وڵاتان چالاکی و کۆڕ و کۆبوونەوه‌ی بۆ ئەنجام ده‌درێت بۆ هاندانی دایکان لەسەر شیرپێدانی سروشتی و پێدانی زانیاری لەو باره‌وه، چونکە شیرپێدانی سروشتی سودی زۆر زۆره و منداڵ ده‌پارێزی لە هەندێ نەخۆشی کوشنده‌ی وەکو هەوکردنی سییەکان و سکچون کە ساڵانە چەندان منداڵ بەهۆیەوه گیان لە ده‌ست دەدەن ئەمە سەرەڕای ئەوەی کە شیری دایك خۆراکی تەواو بۆ منداڵ دابین دەکات یارمەتی گەشە و تەندروستی منداڵ دەدات.\nهه‌روه‌ها دكتۆر سۆران ئاماژه به رێگاكانی زیادبوونی شیری دایك ده‌كات و ده‌ڵێت:\nیەکەم: خواردنی باش و هەمەجۆر لەو خواردنانەش\n١.شلەمەنیەکی زۆر بخواتەوه لە ئاو و شیر و شەربەتی سروشتی.\n٢.سەوزه‌کان بەتایبەتی سپێناخ\n٣.میوه جیاوازه‌کان بەتایبەتی گێزه‌ر و پرتەقاڵ و قەیسی.\n٤.دانەوێڵه‌کان بەتایبەتی کونجی و ساوه‌ر و جۆ.\n٥.پاقڵەمەنیەکان و گوێز و باوی.\n٦.خواردنی ئاژه‌ڵی و ده‌ریایی وه‌ک هێلکە و گۆشت و ماسی سەلەمون.\nدووه‌م: پشووی جەستە و ده‌روون، واتە دایکەکە ده‌بێت هەم لەڕووی جەستەیی، وه لە ڕووی ده‌روونیەوه هیلاک و ماندوو نەبێت.\nسێیەم: پێویستە دایکەکە زوو زوو شیر بدات بە منداڵه‌کەی و تەنها شیری خۆی بدات و شەو و ڕۆژ بەڕێکی بیداتێ.\nدكتۆر سۆران باس له سوده‌کانی شیردانی سروشتی بۆ دایك ده‌كات و ده‌ڵێت:\n١.شیردانی سروشتی ده‌بێتە هۆی دروستبوونی پەیوه‌ندیەکی توندوتۆڵ لە نێوان دایک و منداڵەکە، بەمەش دایک نزیکتر لەمنداڵەکەی و زووتر هەست بە کێشە و گرفتەکانی دەکات و هەردووکیان زیاتر هەست بەئارامی و خۆشی ده‌کەن، وه هێزی باوه‌ڕ بەخۆبوونی دایکەکە زیاد دەه‌کات.\n٢.شیردانی سروشتی ده‌بێتە هۆی کەمبوونەوه‌ی ڕێژه‌ی حاڵەتی خەمۆکی دوای لە دایکبون و ده‌یپارێزێت لە توشبون بە نەخۆشی ده‌روونی.\n٣.خوێنبەربوونی دوای منداڵبون کەمتره و زووتر ده‌وه‌ستێت لەو دایکانەی شیری خۆیان ده‌ده‌ن بە منداڵەکانیان بەهۆی کاریگەری هۆڕمۆنەکان.\n٤.منداڵدانی دایک بە ماوه‌یەکی زووتر ده‌گەڕێتەوه قەباره‌ی پێش سکپڕی بەهۆی ده‌ردانی کۆمەڵێک هۆڕمۆن لە کاتی پێدانی شیری خۆی.\n٥.بۆ دابەزاندنی کێشی لەش سودی هەیە، چونکە دایکەکە لە کاتی پێدانی شیری خۆی وزه‌کی زۆر ده‌بەخشێتە منداڵەکەی بەمەش ئەو کێشە زۆره‌ی لە ده‌ست ده‌دات کە لە کاتی سکپڕی زیادی کردبوو.\n٦.ده‌توانرێ وه‌کو هۆکارێک بۆ ڕێگریکردن لە سکپڕی سودی هەبێت لە شەش مانگی یەکەمی دوای منداڵبون چونکە لەو ماوه‌یەدا دایک بێ نوێژی نابێت ئەگەر تەنها شیری خۆی بدات بە منداڵ.\n٧.شیرپێدانی سروشتی ڕێژه‌ی توشبوون بەشێرپەنجەی مەمک و هێلکەدانەکان کەم ده‌كاته‌وه.\nله‌ڕووی گرنگی و سودی شیری دایك بۆ منداڵ، دكتۆر سۆران تیشك ده‌خاته سه‌ر ئه‌وه‌ی كه:\n١. شیری دایک خواردنێکی تەواو و بێ كه‌موكوڕیه رێژه‌ی هەمو مادده سود بەخشەکانی لە پرۆتین و گلوکۆزو چەوری و ڤیتامین و کانزاکانی بە رێژه‌ی هاوسەنگ تێدایە کە بۆ گەشەی مندال پێویستە لە مانگەکانی سەرەتای تەمەنی.\n2. هەرسکردن و مژینی شیری دایک له ڕیخۆڵەکانەوه ئاسانتره بە بەراورد لەگەڵ شیری قوتو.\n٣. شیری دایک توانای خۆ گونجاندنی هه‌یه‌لەگەڵ بارودۆخەکان و تام و بۆنیشی دەگۆڕێ بە گوێرەی خواردنی دایکەکە.\n٤. بەرگری منداڵ بەهێز دەکات بە هۆی بونی بڕێکی زۆر لە دژە تەنەکان و خڕۆکە سپیەکانی خوێن و بەکتریای سود بەخش کە لە شیری قوتو دا نیە.\n٥. ئەو منداڵانەی شیری دایکیان دەخۆن کەمتر توشی نەخۆشییەکانی هەوکردنی ڕیخۆڵەکان و رێڕەوی هەناسە و گوێ دەبن، وه هەروەها ڕێژەی نەخۆشییە درێژخایەنەکانی وەک شەکرە و قەڵەوی و نەخۆشی هەستییاری بە گەنم کەمترە.\n٦. ئەو منداڵانەی شیری دایکیان دەخۆن کەمتر توشی هەستیاری ده‌بن وه‌ك ره‌بۆ و ئیکزیما.\n٧ شیری دایک بۆ گەشەی مێشک و ڕێژەی زیرەکی باشترە.\n٨. نەخۆشی شێرپەنجە کەمترە لەو منداڵانەی شیری دایکیان دەخۆن بەتایبەتی نەخۆشی لیوکیمیا.\n٩. ڕێژەی مردن بەهۆی نە خۆشی و مردنی لە ناکاوی منداڵانی خوار یەک سال بە ڕێژەیەکی بەرچاو کەمترە لە مندالان کە شیری دایک دەخۆن.\n١٠. هەموو کات ئامادەیە و لە رووی گەرمی و ساردیەوە هاوسەنگە.


ته‌ندروستى سلێمانى یەکەمین حاڵەتی گیان لەدەستدان بە کۆرۆنا له‌عێراق ئاشكرا ده‌كات\nالأربعاء 04 آذار 2020 - 11:15\nبەڕێوەبەرایەتی گشتى تەندروستی سلێمانی ئه‌مڕۆ چوارشه‌ممه گیان لەدەستدانى هاوڵاتیه‌كى له شارى سلێمانى راگه‌یاند، بەوەش یەکەمین حاڵەتی گیان لەدەستدان بە وڤایرۆسە له هه‌رێمى كوردستان تۆمارکرا.\nیاد نەقشبەندی، وتەبێژی بەڕێوەبەرایەتی تەندروستی سلێمانی له راگه‌یاندراوێكدا كه وێنه‌یه‌كى ده‌ستى ئاژانسى هه‌واڵى عێراقى(اه‌ع) كه‌وتووه راگەیاند:" ئه‌مڕۆ چوارشه‌ممه توشبوویه‌كى ڤایرۆسى كۆرۆنا گیانى له ده‌ستدا".\nئاماژه‌ى به‌وه كرد"توشبووه ته‌مه‌نى 70 ساڵ بووه دواى تێكچوونى بارى ته‌ندروستى ده‌ركه‌وتووه توشبووى ڤایرۆسى كۆرۆنایه "، وتیشى توشبووه‌كه وتارخوێن وپێشنوێژى مزگه‌وتى مه‌حوى بووه له شارى سلێمانى ".


ئۆجەلان، ناسیۆنالیستەکانی کوردی نیگەران کردووە! – Denegkan\nbyکامیار سابیر\tMarch 26, 2013\tگشتی\nخوێندنەوەیەکی فیکریی بۆ پەیامەکەی ئۆجەلان.\nPrevious میرنامه… شاعیر و میر\nNext تەور! …. نەهرۆ